
Introducere 


În documentele medievale, Bistriţa este pomenită cu termenul de 
Oppidium (târg), adică o aşezare agrară, ceva mai dezvoltată, cu drept 
de a ţine târg. Așezarea se deosebea de satele din jur printr-o adminis- 
traţie specifică, ziduri împrejmuitoare, producția meşteşugărească şi 
comerțul ce se desfășura în propriile pieţe sau în aşezările din regiune. 

În a doua jumătate a secolului al XIV-lea, economia Bistriţei s-a 
profilat tot mai mult pe meșteșug și negoț, orașul dobândind în anul 
1428 dreptul de a ţine târg de mărfuri săpămânal. Locuitorii oraşului, 
fără a renunța la îndeletnicirile agricole, își aveau grădinile, ogoarele şi 
păşunile proprii. Dacă dimineaţa vitele erau mânate la păşunea obştească, 
iar seara erau aduse din nou în oraş, animalele mici, precum: oile, caprele, 
porcii şi păsările erau ţinute în curțile din jurul caselor.! Aceste preocupări 
şi obiceiuri vor dăinui până în prima jumătate a secolului al XX-lea, când 
dezvoltarea şi modernizarea urbană devine restrictivă în ce priveşte 
creșterea animalelor şi păsărilor în gospodăriile din jurul caselor din oraş. 

Prosperitatea şi bogăţia oraşului Bistriţa s-a datorat poate mai 
puţin comerțului, meşteşugurilor şi cultivării terenurilor agricole din 
jurul oraşului, ci mai ales exploatării intense a minelor de la Rodna.” 
Zăcămintele de argint de la Rodna au constituit, probabil, cea mai 
importantă sursă de venituri a patricienilor bistrițeni. Este motivul 
pentru care, în decursul secolului al XV-lea, unul din obiectivele de 
bază ale conducătorilor oraşului Bistriţa a fost acapararea întregii 
regiuni, obiectiv atins în anul 1469, prin decizia Regelui Matei Corvin, 
care a încorporat Valea Someșului Superior la districtul Bistriţa.” La 


Ștefan Pascu, Meșteşugurile din Transilvania până în sec. al XVI-lea., Ed. Academiei 
RPR, Bucureşti 1954, p. 161. 

Konrad G. Giindisch, Patriciatul orăşenesc medieval al Bistriţei până la începutul 
secolului al XVI-lea, File de istorie, Bistriţa 1976, pp. 147-191. 

3 Ibidem p. 163. 

aceasta s-a adăugat acordarea dreptului de exploatare a salinelor din 
zonă şi a cămării de sare de la Albeşti.* Familiile cele mai însemnate 
din Bistriţa: Eiben, Beuchel, Kugler, Kretschmer se avântă în afacerile 
miniere de la Rodna. Lor li s-au adaugat loan Lulay din Sibiu, Wolfgang 
Forster din Pojon, Fuggerii din Augsburg ș.a. Veniturile substanţiale 
care se puteau realiza de pe urma minelor de la Rodna explică lupta 
crâncenă pe care au dus-o între ele grupările de patricieni bistrițeni, 
soldate chiar cu victime omenești.” 

Acești investitori vor încerca prin intermediul magistratului orașului 
să îşi realizeze interesele economice şi politice, creând în timp nume- 
roase nemulțumiri, soldate uneori cu revolte populare. 

În funcţie de structura social-economică, populaţia orașului Bistriţa 
era împărțită în trei cercuri concentrice: Piaţa, locuită de patriciatul 
oraşului, străzile principale, locuite de negustori şi meşteşugari cu avere 
mare sau medie şi străzile secundare, locuite de meşteşugari săraci 
din oraş. Pătura cea mai săracă a locuitorilor era aşezată în suburbiile 
din afara zidurilor Cetăţii.“ În registrele şi protocoalele magistratului 
orăşenesc se face referire la români, „Locuitori la periferia orașului”, 
care erau fie „oștezeni ”, adică mahalagii, așezați în suburbiile din afara 
zidurilor şi fortificaţilor, fie „,măiereni ”, împrăștiați pe la gospodăriile 
meșteşugăreşti şi pe la stupini.” 

Oraș prosper, Bistriţa a intrat în posesia Voievodului Petru Rareș 
în anul 1529, pe vremea când acesta a domnit în Moldova, între anii 
1527-1538, respectiv 1541-1546; a fost asediat de generalul Basta în 
anii 1601-1602 sau prădat de curuţii din armata lui Rakoczi între anii 
1704-1707. 


Ibidem p. 162. 

Ibidem p. 165. 

Ibidem p. 176. 

Mircea Gelu Buta, Adrian Onofreiu — Românii din Bistriţa, I, Ed. Școala Ardeleană, 
Cluj-Napoca 2018, p. 20. 

loan Aurel Pop, loan Bolovan — Istoria Transilvaniei, Ed. Eikon, Cluj-Napoca, 2013, 
p. 86. 

În anul 1712, profitând de izbucnirea epidemiei de ciumă, sașii 
bistrițeni încearcă să scape de concurența armenească, expulzând 231 de 
familii de armeni din cetate cu sprijinul autorităţilor militare imperiale.” 

La începutul secolului al XIX-lea, Bistriţa avea o viaţă patriarhală. 
Breslele își pierduseră din putere, iar strictele lor legi stăteau în calea 
progresului economic. De fapt, activitatea lor se limita la administrarea 
averilor pe care le deţineau, stabilirea prețurilor de vânzare şi sprijinirea 
activităţilor spirituale din interiorul breslei. În scurt timp, terenurile 
din proprietatea acestora au fost înstrăinate. Începea o nouă epocă de 
dezvoltare economică când se pun bazele înființării unor societăți, dintre 
care s-au evidenţiat cea a curelarilor şi a legătorilor de mături. Celelalte 
au dispărut, treptat, datorită inactivităţii lor. Fabrica de piele a fost 
preluată de un consorţiu format din oameni fără specialitate. 

Orăşenii continuau să crească animale și să facă agricultură folo- 
sind terenurile proprii sau luate în arendă. Majoritatea gospodăriilor 
din interiorul oraşului aveau grajduri pentru animalele mari." 

În anul 1858, oraşul a fost racordat la rețeaua de telegrafie, iar un 
an mai târziu a fost înfiinţat Oficiul Telegrafic al orașului. Prin reorga- 
nizarea administrativ-teritorială din anul 1876, orașul a devenit reședința 
noului „comitat împreunat” Bistriţa-Năsăud. În acelaşi an, s-a dizolvat 
forma seculară de autonomie a sașilor transilvăneni şi autonomia 
pământului regesc. Aceste teritorii au fost încorporate în noile forme 
administrative, comitatele organizate pe principii moderne, dar în 
interesul guvernului de la Budapesta.” 

Viaţa economică decurgea în limite de oraş mic, fără industrie și 
cu o circulaţie a mărfurilor limitată. 

În anul 1885 s-a pus în funcţiune de către omul de afaceri Frideric 
Braedt, pe str. Spitalului, nr. 1—3, o fabrică de mezeluri, care, datorită 


” Ioan Mureşan, Adrian Onofieiu — Primarii Bistriţei (1317-2009), Ed. Argonaut, 
Cluj-Napoca, 2009, p. 116. 

19 Gustav Zikeli, Autobiografie (1876-1925), manuscris ANBN, p. 11. 

1 Ibidem, p. 13. 

12 loan Mureșan, Adrian Onofreiu, Primarii Bistriţei, op. cit. pp. 133-136. 

calității produselor sale va deveni vestită în timp. În anii următori, 
Bistriţa, va fi racordată la reţeaua de căi ferate: Dej-—Bistriţa (1886); 
Luduș-Bistriţa (1888), Bistriţa-Bistriţa Bârgăului (1898). Datorită 
acestui fapt, orașul va resimţi o revigorare economică, prin apariția 
câtorva societăți industriale şi comerciale: Abatorul oraşului (1890); 
Direcţia Silvică, cu scopul administrării pădurilor grănicereşti de pe 
Valea Someşului (1890); Atelierul de sobe ceramice (1896), Asociaţia 
Perierilor (1897); Societatea comercială „Solomon Redlich et Fiii”, 
pentru industrializarea lemnului şi materialului de construcție (1897), 
ş.a. 

Pe lângă instituțiile de credit deja existente: Kredit und Vorschuss- 
verein (1862), la 22 noiembrie 1887 se înființează Banca Românească 
„Bistrițeană ”, cu un capital de 60 mii florini, având ca preşedinte pe 
Prot. Alexandru Silaşi, director executiv Av. Dănilă Lica, notar Av. 
Gavrilă Man." În anii următori, se vor fonda și alte institute de credit: 
Banca de Credit SA Bistriţa (1906); Banca Comercială şi Industrială SA 
Bistriţa (1907); Banca Bistritzer Spaar und Aushilfverein (1911), ete." 

Odată cu trecerea Transilvaniei în administrația românească, în 
anul 1918, se inregistreaza o continuare a dezvoltării activităţilor eco- 
nomice începute la cumpăna dintre secolele al XIX-lea și al XX-lea. 
Apar numeroase fabrici şi manufacturi, mai ales în domeniul prelucrării 
lemnului, datorită intinselor suprafeţe de păduri din zona montană a 
judeţului. Concomitent, apar şi elementele de infrastructură: drumuri, 
căi ferate, reţele de electricitate etc. 

Evoluţia firească a lucrurilor a fost întreruptă de cel de-al doilea 
război mondial, când judeţul Năsăud a intrat sub administrație maghiară, 
odată cu cedarea Nordului Transilvaniei către Ungaria. 

După anul 1944, când acest teritoriu a revenit României, va urma 
o perioadă în care, prin instalarea puterii comuniste sub protecția trupelor 
sovietice de ocupaţie, întreprinderile industriale bancare, de asigurări, 


'5 Ibidem pp.139-140 
14 Ibidem. 
15 Ibidem. 

miniere și de transport au fost naţionalizate, iar ulterior reorganizate. 
A urmat perioada bine cunoscută a „construcției socialiste”, în cursul 
căreia s-au produs modificări structurale în toate domeniile activității 
sociale şi economice: socializarea agriculturii, industrializarea forţată, 
depopularea zonelor rurale şi altele. 

Industria „socialistă ” a judeţului Bistriţa-Năsăud a fost caracte- 
rizată, în perioada anilor 1970 şi 1980, prin dezvoltarea unor mari 
întreprinderi, al căror profil de activitate nu avea tradiţie în zonă. 
Este vorba de: uzine constructoare de mașini, metalurgice, de cabluri 
electrice, mase plastice, prefabricate pentru construcții etc.. Acestea au 
fost comasate în „zona industrială ” din imediata apropiere a Municipiului 
Bistriţa, asigurând un număr important de locuri de muncă. 

Alături de marile întreprinderi industriale, în Municipiu mai func- 
ționau și întreprinderi de construcţii, care au realizat atât investițiile 
din industrie cât şi cele sociale, în special construcţii de locuinţe. 

În cadrul industriei locale funcționau întreprinderi cu caracter 
de prestări servicii: IJGCL (Întreprinderea Judeţeană de Gospodărie 
Comunală şi Locativă), IJPP (Întreprinderea Judeteană de Prestări şi 
Producţie) şi IRE (Întreprinderea de Retele Electrice). 

O altă mare întreprindere, a cărei activitate se desfăşura la nivelul 
județului, a fost IFET-ul (Întreprinderea Forestieră de Exploatare şi 
Transport), pe lângă care funcţiona și o întreprindere anexă, UMTCF 
(Unitatea de Mecanizare, Transport şi Constructii Forestiere). 

Întreaga structură de „economie socialistă ” a trecut începând cu 
anul 1990 la un alt sistem, la baza căruia trebuia să fie aşezată proprie- 
tatea privată. A fost un proces complicat, prelungit peste ani datorită 
inexistenței unei legislații corespunzătoare și lipsei de experienţă a 
conducătorilor. În primii ani ai democraţiei, nepriceperea şi abuzurile 
au dus la desființarea multor întreprinderi și creşterea nepermis de mare 
a ratei şomajului. Municipiul Bistriţa a reușit, totuşi, să-şi salveze o 
parte din zestrea industrială datorită unor oameni loiali şi cu viziune 
managerială modernă. Aceştia au restructurat şi modernizat întreprin- 
derile pe care le conduceau, înregistrând un profit care le-a permis să 

devină competitive pe piaţa internă şi internațională: Emanoil Viciu — 
Teraplast SA; Paul Ilieş — Radiatoare SA; Dorin Stoian — Comelf SA; 
loan Repede — Rombat SA; loan Chiciudean — Iproeb SA. Un progres 
evident s-a realizat la Spitalul Judeţean de Urgenţe Bistriţa, unde echipa 
managerială a implementat proiectul „Spitalul în Mileniul III” despre 
care Patriciu Achimaş-Cadariu, ministrul sănătăţii a exclamat în anul 
2016 „O insulă de normalitate, care merită să fie replicată ”. 1$ 

Au apărut întreprinderi noi. Unele au avut o viață efemeră, iar 
câteva au reuşit să se impună pe piață: Electroplast SA, SC Miro SA, 
SC Betak-SA, MIS Grup SRL, RCB-Electro 97, ş a. Un rol stimulativ 
pentru dezvoltarea comunității de afaceri l-a avut și îl are în continuare 
Camera de Comerţ şi Industrie Bistriţa-Năsăud. 

Sperăm că materialele prezentate în această lucrare vor fi primite 
cu interes, de către cei interesaţi constituind o sursă de informaţii 
utile pentru dezvoltarea economică viitoare a Municipiului Bistriţa. 


MIRCEA GELU BUTA* 


16 Răsunetul, 1-2 oct. 2016, XXVIII, nr 7340-7311, pp. 17. 
* Mircea Gelu Buta, Prof. Dr., Facultatea de Teologie Ortodoxă, UBB Cluj-Napoca, 
e-mail: butamircea(âyahoo.com 

CORNELIU GALIU” 


Întemeierea şi dezvoltarea oraşului Bistriţa se leagă de stabilirea 
în aceste locuri a unor coloniști cu statut privilegiat, „hospites” germani, 
capabili să asigure apărarea acestui sector a graniţei regatului maghiar 
şi să pună în valoare resursele sale naturale. Asupra începutului colo- 
nizării săseşti în ţinutul Bistriţei nu există date foarte precise. S-ar părea 
că primele comunităţi au fost aduse aici în vremea lui Geza al II-lea. 
Bogăţiile Rodnei şi prezenţe amenințătoare în Răsărit — cumanii sau 
tătarii — au adus Bistriţa și Rodna de timpuriu în atenţia regalității 
maghiare. Importante resurse naturale vor înrâuri și ele, la rândul lor, 
istoria acestor ţinuturi. La 1241, Bistriţa era menţionată ca o aşezare 
importantă, fiind înregistrată de către canonicul Rogerius, în descrierea 
distrugerilor provocate de invazia mongolă, cu statut de oppidum (târg). 
După ce Rodna a fost cucerită şi trecută prin foc la 31 martie, pe 2 aprilie 
a căzut Bistriţa, iar pe 11 aprilie şi Sibiul. O soartă asemănătoare era 
destinată şi oraşelor Cluj, Alba Iulia. Statutul de târg sub care apare 
localitatea la acea vreme îi confirmă ascendentul economic asupra 
celorlalte așezări de colonişti din bazinul Șieului. Chiar dacă pentru 
saşii așezați în regiunea Bistriţei nu s-a acordat un act de tipul Bulei 
de aur, acordată de regele Andrei al II-lea pentru saşii stabiliți în sudul 
Transilvaniei, sprijinul şi autonomia pe care le-au primit din partea 
puterii centrale, chiar inconsecvent, au dus la treptata ridicare a regiunii 
şi la modificarea statutului aşezării. Privilegiile „oaspeților ” aşezaţi pe 
Pământul Crăiesc, cuprinse în diploma din 1224 a regelui Andrei al 
II-lea, includeau şi scutirea de vamă a negustorilor saşi pe teritoriul 


* Cercetător Dr. Muzeul Judeţean Bistriţa-Năsăud; e-mail: corneliugaiu(G gmail.com 

regatului maghiar: mercatores eorum ubicumque voluerint in regno 
nostro libere et sino tributo vadant etrevertantur!. În secolele ce au 
urmat, saşii s-au asigurat ca această libertate să le fie respectată, soli- 
citând regilor de la Buda reconfirmări succesive ale Andreanum-ului. 

Vocaţia comercială a Bistriţei îşi are originile în poziţia geografică 
a localităţii și destinul prefigurat de începuturile vieţii medievale. 
Aşezarea primeşte încă din această fază incipientă un contur urban, 
cu parcele mai reduse decât cele din satele de colonizare săsească din 
vecinătate şi cu o populație ancorată cu prioritate în meşteşuguri şi 
comerț”. Libera circulaţie cu bunuri şi mărfuri pe tot cuprinsul regatului, 
stipulate prin Bula de Aur din 1224 şi extinsă asupra zonelor de colo- 
nizare a saşilor precum şi conferirea statutului de „civitas ”, deschid 
posibilități favorabile dezvoltării ramurilor tipic orăşeneşti. 

După aceste distrugeri, totul a trebuit refăcut, inclusiv viaţa urbană. 
În acest scop, sunt recrutate noi grupuri de colonişti. La 1286, regele 
Ladislau al IV-lea îi scutea pe locuitorii Bistriţei de la plata a două 
treimi din impozit” cu scopul de a susţine repopularea regiunii. Câteva 
decenii mai târziu, Bistriţa a obţinut o anumită autonomie administra- 
tivă, fiind deja înregistrată ca reşedinţă a districtului săsesc al Bistriţei 
(1287), iar locuitorii săi menţionaţi cu statut de cives. La 1264, papa 
Urban al IV-lea a intervenit pentru returnarea de către Ștefan, fiul lui 
Bela al IV-lea, a satelor şi pământurilor din? Bistriţa, Rodna, Jelna şi 
Crainimăt, către regină, căreia i-au aparținut „din vremuri a căror amintire 
s-a pierdut”. Această poziţie este reconfirmată printr-un document 
din 1287 prin care episcopul de Strigoniu îl însărcinează pe episcopul 


Comerţ şi meşteşuguri în Sibiu şi în cele şapte scaune (1224-1579), ed. Monica 
Vlaicu er al., Sibiu, 2007, doc. 1, p. 43. 

P. Niedermaier, Dinamica evoluţiei oraşului Bistriţa în contextul căilor de comu- 
nicaţie, în Revista Bistriţei, VIII, 1998, p. 79; I. Băldescu, Transilvania medievală. 
Topografie şi norme juridice ale cetăților Sibiu, Bistriţa, Braşov, Cluj, editura 
Simetria, Bucureşti 2012, p. 173. 

Documente privind Istoria României seria C Transilvania veacul XIII, (în con- 
tinuare DIR C Transilvania),vol II, p.279 

Transilvaniei, Petru, să dea ajutor slujbaşilor reginei Elisabeta la încasarea 
dărilor ei din districtul Bistriţei. 

Evoluţia aşezării era stânjenită în mod vizibil de statutul său juridic și 
administrativ, manifestat prin dependenţa faţă de regină, exercitată prin 
numirea unui comite regal, şi de presiunile exercitate de domeniile 
nobiliare din vecinătate. Primul dintre comiţi, atestat documentar, a 
fost, la 1274, „magister Paulus, comes de Rodna et de Byszerce?”. La 
1295, această magistratură era exercitată de către „magister Vivianus”, 
comite al camerei regale“. 

Până la mijlocul secolului al XIII-lea, teritoriile din interiorul hota- 
rului aşezării ridicate la rang de oraş se aflau în proprietatea regalității, 
treptat aceasta le cedează, sub ius usus, locuitorilor oraşului. Regele 
Carol Robert de Anjou acordă orașelor dreptul de a vâna şi de a pescui 
în interiorul hotarelor lor”. Un alt pas spre a deveni autonomi din punct 
de vedere economic îl constituie obținerea dreptului de a construi mori 
şi de a măsura, de a vinde vin. Astfel, încet-încet, oraşele libere iau 
treptat în proprietatea lor terenurile aşezării lor. Pământul aflat în pro- 
prietatea lor nu este al oraşului, ci al cetățenilor lui. În mod constant, 
activităţile agricole au ocupat un loc important în economia orașului 
Bistriţa. Hotarul întins şi terenurile deținute în hotarul satelor din apro- 
piere au furnizat cantități însemnate de produse agricole şi materie primă 
pentru meşteşugari. Dincolo de intramuros orăşenii deţin terenuri agri- 
cole, vii, fânețe, păduri şi heleşteie, pe care le întregesc prin cumpărare, 
moştenire, danii sau zălogiri. Doar sfertul din moștenirea cuvenită unei 
fiice din familia Geubul, la 1390, înscria 13 curii, 3 vii, 3 fânețe şi 46 
jugare de teren arabil. Actul de donaţie pe care fiul lui Petrus Kreczmer 
îl face pentru altarul tuturor sfinților din biserica parohială, la 13 iunie 
1432, includea: două jugare de vie pe Burg, patru jugare de vie „in monte 


+ O. Dahinten, Geschichte der Stadt Bistritz in Siebenbürgen, Köln-Wien, 1988, p. 55. 

$ Privilegiul a fost întărit de către voievodul Stibor în anul 1412 prin acordarea 
libertății de a pescui şi folosi fără îngrădiri apele râurilor Someş şi Bistrița de 
către orăşeni şi locuitorii districtului. F. Zimmermann, C. Werner, Urkundenbuch 
zur Geschichte der Deutschen in Siebenbiirgen (în continuare UB) II, nr. 1680. 

Gali”, încă două jugare de vie la Viişoara „circa vineas episcopi concivis 
nostri situata”, două livezi, o moară şi două case pe strada Spitalului“. 
Actul de donaţie făcut de către câteva familii de patricieni în favoarea 
mănăstirii dominicane din anul 1454 enumera: un heleşteu de peşte, trei 
vii situate pe dealurile din hotarul orașului (Hoel, Poschental, Rypental) 
şi o alta în hotarul Budacului de Jos, trei pământuri arabile, în hotarul 
Bistriţei şi Villa Latina inferior, și o alta la Buduş. Din testamentul 
Ursulei Paulin din anul 15125se evidenţiază un inventar impresionant 
care cuprinde mine, terenuri, case, heleşteie, alături de sume de bani şi 
bunuri lăsate orașului, bisericilor şi aparținătorilor. 

Nivelul ridicat al producţiei și schimbului de mărfuri conferă forță 
aşezării urbane, iar această forță economică şi financiară a comunității 
se reflecta în rolul politic, militar sau cultural pe care îl are oraşul în 
relația sa cu comunităţile rurale învecinate. Pentru consolidarea statutului 
său, orașul a căutat să obțină, şi apoi să-i fie confirmate, privilegiile de 
către rege. Carol Robert reglementează impozitele oraşelor libere regale. 
Aceste oraşe sunt scutite de prestarea obligaţiilor feudale, deoarece 
cetățenii acestor aşezări devin proprietari ai teritoriilor urbei lor. În 
secolele al XIV-lea și al XV-lea, se obişnuia ca oraşele şi târgurile să 
ofere daruri regalității, voievodului sau altor demnitari regali și voivodali”. 
În unele cazuri, atât ca recunoaştere a oraşului ca atare, cât și ca sti- 
mulent pentru dezvoltarea lui, regalitatea îi acordă scutire de dări. În 
cazul Bistriţei, ne întâlnim cu mai multe documente care se referă la 


€ UB, IV, p. 477-479, nr. 2161. 

7 UB, V, p. 449-450, nr. 2914. 

O. Kisch, Die wichtigsten Ereignisse aus der Geschichte von Bistritz und des 
Nosnergaues von der Zeit der Einwarderung bis zur Gegenwart, Bistriţa, 1926, p. 
66; Lidia Gross, Bresle şi confrerii sau despre pietatea urbană în Transilvania 
medievală (secolele XIV-XVI), editura Argonaut Cluj-Napoca, 2014, p. 11-38. 
Spre exemplu, la 1543 bistriţenii i-au dăruit lui Gheorghe Martinuzzi o cană de 
argint; cu ocazia vizitei principelui Stefan Bathori din 1571 capitlul îi dăruia 200 fl. , 
un potir de aur în valoare de 28 fl. Iar fiului acestuia un potir în valoare de 21 fl., 
pentru ca la vizita lui Mihai Apafi din 1689 să-i fie dăruite un potir în valoare de 
33 fl. iar fiului său un potir de 14 fl. În 1709, capitlul i-a dăruit contelui Monteculi 
un butoi de vin de 28 ferii cumpărat de la Sângeorz cu 90 dinari feria. 

scutirea parțială de dări a acestui oraş: în 1286-1289, Ladislau al 
IV-lea acordă reducerea cu 2/3 a dării pentru oraşul Bistrița’, la 1291 
Ladislau al IV-lea reduce cu 2/3 a dării pentru oraşul Bistriţa!!, iar în 
1291 Andrei al III-lea dă de asemenea reducere cu 2/3 din dări pentru 
locuitorii Bistriței”. 

În 29 decembrie 1330 regina Elisabeta, soţia regelui Carol Robert 
de Anjou, îi scoate pe civium et hospites nostrorum din Bistriţa şi district 
de sub jurisdicția nobiliară, putând fi judecați doar de către regină sau 
comitele regal şi de judele ales de ei împreună din mijlocul lor, primind 
concomitent şi deplina libertate pentru ei și mărfurile lor pe teritoriul 
regatului”. Comitatul bistriţean a primit de la regina Elisabeta dreptul 
de a-şi alege juzii, dar „obștea credincioșilor noștri orăşeni, oaspeţi şi 
oameni din orașul Bistriţa şi din satele ce ţin de el [...] a fost lipsită de 
dreptul de a-și alege în fiecare an juzii şi juraţii lor, din mijlocul lor... ”, 
cum arată regele Ludovic la 11 iunie 1366!*. El vorbeşte de , lipsurile 
pe care încă din vremurile demult trecute le-au îndurat şi de faptul că 
au răbdat până acuma nenumărate neajunsuri”, care i-au împiedecat 
pe bistrițeni să își plătească la timp dările regale". În anul 1366, regele 
Ludovic Į acordă Bistriţei aceleași libertăţi ca şi Sibiului, primind dreptul 
la stemă şi pecete proprie!€, orașul devenind oraş liber regal în 1405". 

„Oraşul medieval este — aşa cum concluzionează Jacques Le Goff”? — 
în primul rând o societate densă, concentrată pe un mic spațiu în 
mijlocul unor vaste întinderi slab populate. Este, apoi, un loc de producție 
și de schimburi în care se amestecă meşteșugurile şi comerțul, alimentate 


° DIR, C., vol. IL, p. 279 

1! DIR, C.Transilvania, vol. II, p. 322-323. 

? DIR, C.Transilvania, vol. II, p. 360. 

13 O. Dahinten, Geschichte der Stadt Bistritz in Siebenbürgen, Köln-Wien, 1988, p. 56-58. 

t E. Wagner, Quellen zur Geschichte der Siebenbiirger Sachsen 1191-1975, Köln- 
Viena, 1976, p. 51-53. 

15 DIR C Transilvania, XIII, p. 143. 

6 Ibidem, nr. 79. 

17 UB MI, p. 346-350. 

i Jacques Le Goff, Jean-Claude Schmitt, Dicționar tematic al evului mediu occidental, 
Polirom, 2002, 561. 


15 


ARHIVELE BISTRIŢEI e Anul IV, Fascicula 2 - Istoria Economică a Bistriţei 


de o economie monetară. De asemenea, este centrul unui sistem de 
valori special de unde izvorăsc practica anevoioasă și creatoare a 
muncii, gustul pentru negoț şi bani, predispoziția pentru lux, simţul 
frumosului. Mai este și un sistem de organizare a unui spaţiu închis de 
ziduri şi presărat de turnuri, în care se pătrunde pe porţi, se circulă 
pe străzi şi în pieţe. Dar este și un organism social și politic bazat pe 
vecinătate, în care cei mai bogaţi nu se constituie în ierarhie, ci for- 
mează un grup de egali — așezați cot la cot — dominând asupra unei 
mase unanime şi solidare”. 

Districtul Bistriţa (Nsen/Bistritz, Beszterce) este atestat indirect, 
pentru prima dată, la 7 mai 1274, când apare în documente un magister 
Paulus comes de Rodna et de Byztrece. Treisprezece ani mai târziu, 
la 6 decembrie 1287, este atestat ,„ districtu de Beztrece ”, iar apoi, la 8 
aprilie 1310, comitatum de Byztrece. Districtul era format din 24-32 
de localităţi în care au fost aşezate grupuri de colonişti. La 24 august 
1295, în fruntea acestui comitat se afla magister Vyuianus comes camerae 
domini regis et de Beztrece. Rând pe rând regii Ungariei s-au îngrijit 
de comitatul Bistriţei, acordându-i blazon și, astfel, dreptul de a emite 
documente, eliberându-l de orice fel de jurisdicție străină". Astfel 
organizat, districtul bistriţean a funcționat, fără alte modificări ale situației 
juridice sau administrativ-teritoriale, până la mijlocul secolului al XV-lea, 
când a intrat sub autoritatea lui Iancu de Hunedoara, în calitate de 
comite ereditar (germ. Erbgraf). Iancu de Hunedoara a stăpânit comi- 
tatul bistrițean de la 1453 până la moartea lui în 1456, garantând chiar 
în vara lui 1453 vechile libertăţi și privilegii ale oraşului şi ale districtului 
şi stabilind în acelaşi timp obligaţiile acestora faţă de el. 

Regele Matia acordă guvernatorului Mihail Szilagyi, la 9 martie 
1458 „castrum nostrum Bistriciensem in comitatu de Doboka existens 
simul cum civitate similiter Bistriciense ac perpetuo comitatu eiusdem, 


Li UB, I, p. 124, 199, 295; Otto Dahinten, Geschichte der Stadt Bistritz in Siebenbürgen, 
Kâln-Viena, 1988, p. 55; Ernst Wagner, Historisch-Satistisches Ortsnamenbuch für 
Siebenbürgen, Kâln-Viena, 1977, p. 386. 

idem districtibus Bystrycza, Radnaweleye in dicto de Doboka'”. Bistriţa 
şi districtul aparținător, împreună cu districtul Rodnei au rămas în conti- 
nuare sub autoritate nobiliară, dar magistratul bistriţean, prin intermediul 
delegaților lui trimişi la rege, a reuşit să iasă de sub autoritatea nobiliară. 
Primul demers a fost obţinerea reconfirmării libertăţilor obţinute de la 
Iancu de Hunedoara în 1453. La 20 iulie, judele Georg Eiben, senatorul 
Ladislaus Konrad și comitele (greavul) districtual Andreas Breifert 
(Breiber) obţin de la rege această confirmare”! Trei ani mai târziu, o 
altă delegaţie bistrițeană, condusă de Ladislaus Konrad, devenit între 
timp jude, a participat la ceremonia de încoronare a regelui Matia Corvin 
la Buda. Prin daruri bogate, solia a reuşit să obţină bunăvoința regelui 
Matia Corvinul, iar perpetua nevoie de bani a acestuia a dus la predarea 
cetății Bistriţa în mâinile magistratului orașului, în schimbul a 6.000 
de guldeni”. Pentru plata acestei sume mari, cetățenii şi locuitorii 
districtului au trebuit să-şi arendeze pentru ani buni avutul, magistratul 
bistriţean obținând şi eliberarea de sub autoritatea nobiliară ereditară. 
Pentru a evita pentru totdeauna intrarea Bistriţei sub o autoritate nobiliară 
ereditară, magistratul orăşenesc a încercat să obțină de la rege dreptul 
de a demantela cetatea construită de Iancu de Hunedoara. Cu această 
misiune au fost însărcinați senatorii orăşeneşti Jacob Kretschmer şi Georg 
Eiben, în primăvara anului 1465. Aceştia au reuşit să îl convingă pe 
regele Matia Corvin de necesitatea fortificării cu ziduri a întregului 
oraș, care urma să se facă din piatra cetăţii lui Iancu de Hunedoara şi 
au obţinut de la acesta, în 27 aprilie 1465, dreptul de a demantela cetatea 
şi de a construi din piatra acesteia noile fortificaţii ale oraşului. Prin 
acelaşi document, regele desființa pentru toate timpurile stăpânirea 
nobiliară ereditară asupra Bistriţei, întărindu-i vechile libertăți şi pri- 
vilegii””. În aceeaşi zi, bistriţenii au primit de la regele Matia Corvin un 
document mult mai important, şi anume acela prin care unea districtul 


% O. Dahinten, op. cit., p. 65-66. 
21 Ub., VI, p. 106 

?2 Ub., VI, p. 183-184 

% Ub., VI, p.215 

Bistriţei cu districtul Rodnei. Prin acest document, regele scotea „oppidum 
nostrum Radna cum suis pertinentiis Radnavelgye vocatur” de sub 
jurisdicţia comitatului Dăbâca, de care aparținuse până la acel moment, 
anexându-le (annectimus et incorporamus) Bistriţei praefatum oppidum 
cum suis pertinentiis hospitesque et incolae earundem, urmând să se 
bucure de aceleași drepturi, privilegii și libertăţi de care bistrițenii se 
bucurau ab antiquo şi se vor bucura întotdeauna”“. La nucleul iniţial al 
comitatului Rodna s-au adăugat, în 1506, Susenii și Josenii Bârgăului, 
care au fost vânduți Bistriţei de către contele Nicolae Bethlen în schimbul 
a 600 de guldeni, după cum atestă într-o diplomă din 3 iunie”. Autoritatea 
fiscală a Bistriţei asupra districtului Rodna reiese din socotelile orașului 
de la mijlocul secolului al XVI-lea, care consemnează o contributio 
Valachorum din aşezările aparținătoare districtului pentru anii: 1547-1553 
şi 1576-1577. Sumele plătite de aşezările românești, uneori bianual, 
intrau în visteria oraşului, nu a districtului, Rodna fiind un domeniu 
orăşenesc. Acestea erau folosite aşadar pentru completarea sumei pe 
care orașul o datora autorității centrale. În registrele de socoteli ale 
Bistriţei, sunt înscrise contribuțiile satelor din Valea Rodnei. Dacă în 
1504 suma adusă a fost de 89 florini și 19 dinari, în anul 1512 totalul 
acestor taxe se ridica la 258 florini şi 85 dinari”. Cele mai mari contri- 
buţii erau aduse de Rodna — 28 florini, Năsăud — 29 florini şi 25 dinari, 
Sângeorz — 24 florini, Rebrişoara — 23 florini, Salva — 23 florini, cele 
mai reduse provenind de la Hordou cu 5 florini şi Rebra cu 7 florini și 
55 dinari. Bârgăul figurează cu o contribuţie de 16 florini şi 20 dinari”. 
Darea percepută locuitorilor din Valea Rodnei se ridica în anul 1519 


24 UB VII. P. 43-44. 

25 A. Berger, Urkunden-Regesten aus dem Archiv der Stadt Bistritz in Siebenbürgen 
1203-1570, (în continuare Berger, Urkunden-Regesten), |, Köln Wien, 1986, nr. 470. 

26 Zsolt Simon, Andras Peter Szabo, Die mittelalterlichen Rechnungsbiicher der Stadt 
Bistritz in Siebenbürgen (http://www.ungarisches-institut.de/forschungen/projekte/ 
laufende-projekte/25 1-die-mittelalterlichen-rechnungsb%C3%BCcherder-stadt-bi 
stritz-in-siebenbYoC3%BCrgen-2.html (în continuare Simon-Szabo, Rechnungsbiicher 
Bistritz...) 

” Ibidem 

la 312 florini”. Pe lângă aceste sume plătite de locuitorii districtului 
Rodna, Bistriţa mai avea profit şi după mineritul practicat în munţii 
Rodnei. În deceniile următoare, minele de argint din Rodna se aflau 
în proprietatea câtorva patricieni din Bistriţa printre care Wolfgang 
Forster (ajuns jude în 1519), Petrus Thar, Fabianus Eiben, Andreas 
Beuchel, precum şi a comitelui cămării din Sibiu, Johannes Lulay. 
Pentru revigorarea vechiului centru minier, în 1520 a fost emis un pri- 
vilegiu regal, prin care Rodna primea drept de târg în fiecare duminică, 
sigiliu şi însemne heraldice proprii, dreptul de vânzare a băuturilor 
alcoolice, dreptul de reconstrucţie a vechilor mine şi de deschidere 
a altora noi pentru orice cetăţean liber. Pentru aprecierea poziţiei şi 
importanţei minelor de aici, este sugestivă valoarea averii unuia dintre 
cei implicați în explotarea argintului, Wolfgang Forster, de 45.000 
florini”. Graţie acestor întreprinzători, mineritul din Rodna a fost re- 
vigorat, iar districtul s-a transformat într-o regiune profitabilă, atât pentru 
autoritatea princiară cât şi pentru Bistriţa. Doar o pătrime din veni- 
turile aduse de minele Rodnei valorau, la 1533, 150.000 de florini“. La 
1 noiembrie 1514, conventul din Cluj-Mănăştur adeverea vânzarea cu 
1.000 florini a părţilor din minele de la Rodna deținute de către loan 
Bykli către Barbara Eyben şi Wolfgang Forester". Regele Ludovic 
al II-lea poruncește din Buda, la 16 februarie 1519, sfatului oraşului 
Bistriţa să nu-i împiedice pe Valentin Kugler şi pe oamenii săi să 
practice mineritul de aur în Rodna. Aceeaşi poruncă o adresează, o zi 
mai târziu, magistratului Rodnei, arătând că Valentin Kugler se bucura 
de drepturi şi privilegii regale. Într-un caz similar, regele Ludovic al 
II-lea, la 6 mai 1522, porunceşte din Praga magistratului Bistriţei să 
aibă grijă ca aurul extras din Rodna de Wolfgang Forster şi oamenii 
lui sa fie dus la Cămara Regală din Baia Mare. Tot așa, la 6 octombrie 


% S, Goldenberg, Contribuţii la istoria Bistriţei şi a Văii Rodnei la începutul secolului 
al XVI-lea, în Studia UBB. Historia, IV, fasc. 1, 1960, p.67. 

? K, Giindisch, Patriciatul orăşenesc medieval al Bistriţei până la începutul secolului 
al XVI-lea, în File de Istorie, IV, Bistriţa, 1976, p. 164-165. 

30 Ibidem, p. 164. 

31 Arhivele Naţionale Cluj, Fond primăria orașului Bistriţa, Seria I/a nr. 505. 

1558, regina Isabela acorda lui Wolfgang Forster, la fel ca și tatălui 
său, dreptul de exploatare a aurului și argintului la minele din Rodna”. 
În anul următor, aceasta le cere „ca voi să lucraţi şi mai mult, spunând 
cui va veni să vă supere că noi vom avea grijă de această mină și vă 
vom apăra pentru aceasta cu orice mijloace ””. 

Politica dinastică de susţinere a autonomiei urbane, poziţia geo- 
grafică a localităţii pe unul din drumurile comerciale importante, care 
lega Transilvania cu teritoriile estice, privilegiile şi libertăţile de care 
beneficiau locuitorii săi au creat condiţii favorabile dezvoltării eco- 
nomice, prin ascensiunea ocupaţiilo rmeşteşugărești şi a comerțului. 
Nu este de mirare, în acest context, că cele mai vechi referințe la acti- 
vitatea breslelor în Transilvania apar la Bistriţa. În 1361, regele Ludovic 
intervine în conflictul, iscat între măcelarii și pielarii din oraş, pentru 
interzicerea ca măcelarii să mai vândă piei“, iar, la 6 ianuarie 1367, 
obştea locuitorilor oraşului Bistrița realiza o reglementare generală 
privitoare la comercializarea vinului și statutelor breslelor, cu stabilirea 
preţurilor produselor, pregătirea ucenicilor, calfelor şi meșterilor. 
Magistratul Bistriţei trebuie să elaboreze în fiecare an regulamentul 
comercializării vinului, să stabilească prețul și modalităţi de desfacere, 
pe care trebuie să le respecte cârciumarii şi ceilalți vânzători de vin. 
„După cum niciodată timpul curgător nu este statornic, ci curge, tot 
astfel, odată cu timpul curge și se pierd şi faptele, aşadar, pentru ca 
ceea ce se făptuiește în timp să nu piară odată cu timpul, trebuie să 
se veșnicească prin pomenirea scrisului. Să afle deci, atât cei de faţă, 
cât și cei viitori, cărora le va fi cu folos să afle, că noi orășenii juraţi 
și bătrâni, precum şi obştea locuitorilor orașului Bistriţa şi ai ținutului 
ce ține de el, după îndelungate şi nenumărate prilejuri de gâlceavă și 
neînţelegeri ivite între noi cu privire la aducerea vinurilor străine de 
pe moşiile nobililor sau din orice alte părți așezate în afara districtului 
Bistrița, ne-am strâns şi ne-am adunat ca să punem la cale o împăcare 


* Arhivele Naţionale Cluj, Fond primăria orașului Bistriţa, Va nr. 2300. 
33 N. Iorga, Documente românești din arhivele Bistriţei, Bucureşti 1899, p. LVI. 
34 DIR C Transilvania, vol. XII, p. 17, nr. 19. 

și unire adevărată între noi şi am făcut și facem nişte rânduieli care 
voim să fie păzite cu sfinţenie în veci de noi şi de urmaşii noștri. Mai 
întâi voim şi hotărâm cu toţii, fără deosebire, ca în curgerea fiecărui an, 
răstimpul de la noua recoltă sau de la culesul viilor și până la sărbă- 
toarea Sf. Iacob, care se ţine în timpul secerișului, nici un orășean Și nici 
un om din ţinut şi îndeobşte nimeni să nu cuteze a aduce în pomenitul 
oraş sau district vinuri străine de pe moşiile nobiliare sau de altundeva... 
Mai voim ca nici un orăşean sau locuitor din ținut să nu poată cumpăra 
în afara districtului Bistriţa alte vii pe lângă cele pe care le are. De 
asemenea, voim să hotărâm cu toţii că orice meșteșug, fie mare sau mic, 
să rămână şi mai departe în vechea sa stare. Pentru acești meșteșugari, 
bătrânii oraşului vor face rânduieli, sau reguli, prin care vor putea 
să se îngrijească potrivit şi cu socoteală de fiecare în privința muncii 
lor şi a prețului ei. lar acești meşteri vor primi ca ucenici, la învăţătură, 
copiii oamenilor cinstiţi, pentru un preț potrivit, după cum se vor învoi... 
Afară de aceasta mai hotărâm ca oamenii cinstiţi de orice meşteşug ar 
fi, care vor să între în numitul oraş pentru a se așeza și locui statornic 
acolo, cu plata tuturor obligațiilor şi dărilor, să poată fi primiţi, după 
cum a fost vechiul obicei.” „Noi podgorenii şi meșteșugarii întovără- 
șindu-ne toţi laolaltă, ne legăm că vom sta împreună împotriva oricui 
ar vrea să calce această rânduială, că podgorenii nu vor părăsi pe 
meșteșugari și nici meşteşugarii nu vor părăsi nicidecum şi nici n-au 
voie să părăsească pe podgoreni, ci vor sta toţi laolaltă împotriva 
oricăror călcători ai sus-ziselor rânduieli ”.” 

Orașul s-a dezvoltat datorită activităţii meşterilor şi negustorilor 
săi, prin mărfurile traficate, prin afluxul de monedă, prin edificiile 
ridicate şi siguranța oferită de zidurile ce-i marcau perimetrul. Breslele 
erau în acest spaţiu organizații profesionale care apărau interesele mem- 
brilor săi și buna convieţuire în interiorul comunității. Apartenența la 
breaslă era obligatorie: practicarea unui meșteșug era imposibilă în 
afara breslei sau împotriva ei. Acestea au propriile reglementări, care 


35 DIR C Transilvania, XIII, nr. 186. 

stabilesc statutul şi monopolurile asupra producţiei, procesul de formare 
a lucrătorilor, de la ucenic la calfă şi maistru, condițiile de muncă, 
salariul, calitatea produselor, preţul de vânzare a acestora şi locul de 
desfacere a mărfii, obligaţiile şi îndatoririle membrilor. Cea dintâi grijă 
a breslelor, cât și a oficialităților, era să asigure o producţie suficientă, 
de calitate corespunzătoare şi la preţuri potrivite. Pentru un produs ne- 
corespunzător din punct de vedere calitativ nu era răspunzător numai 
meşterul respectiv, ci întreaga breaslă. De aceea, breasla avea grijă 
ca produsele care se vindeau la mare distanţă de locul de producție să 
fie executate cu mare atenţie. Aceasta nu era numai o chestiune de 
onoare a breslei, ci și una de natură materială extrem de importantă: 
câştigul meşterului şi al breslei prin învingerea concurenţei. Fiecare 
breaslă avea obligaţii militare față de oraş. Membrii ei trebuiau să 
asigure armamentul, muniţia şi apărarea unui turn şi a unei porțiuni 
din zidul de apărare al orașului, iar în timp de pace să asigure paza. Ele 
cultivau respectul față de muncă, cinstea, onoarea şi întrajutorarea. În 
fruntea fiecărei branşe stătea un consiliu de conducere, cu doi staroşti 
aleşi anual de către întreaga breaslă. Staroştii trebuiau să fie meşteri 
cu experiență, corecţi şi cinstiți. Anual, staroştii trebuiau să dea seama 
asupra activităţii şi să prezinte bilanțul. Fiecare breaslă își avea lada 
breslei în care se păstrau statutele, socotelile, evidenţa meseriașilor şi 
calfelor, sigiliul şi tezaurul breslei. Dacă în anul 1533 erau înregistrate 
un număr de 16 bresle, la mijlocul secolului al XVIII-lea erau un număr 
de 29. Ele reflectă varietatea îndeletnicirilor și nivelul economic al ora- 
şului Bistriţa, unul din cele mai dezvoltate centre urbane ale Transilvaniei 
medievale. Breslelor le revenea și sarcina apărării orașului. Breslele cele 
mai puternice aveau sarcina de a asigura paza porţilor: Poarta Lemnelor 
se afla în grija breslei pielarilor, Poarta Ungurească era apărată de către 
cizmari, iar Poarta Spitalului de către cojocari. Turnurile de curtină erau 
date în seama funarilor, dulgherilor, argintarilor şi tâmplarilor, măce- 
larilor, şelarilor, fierarilor, croitorilor, curelarilor, rotarilor şi dogarilor. 
Cele mai dezvoltate dintre breslele bistriţene au fost cele legate de 
prelucrarea produselor animaliere, numărul mare de animale aflate în 

satele districtului şi comerțul cu animale vii din ţinutul de la est de 
Carpaţi alimentând cu prisosinţă solicitările. Măcelarii au avut un rol 
major în viaţa orașului. Din rândul lor se aleg juraţi și juzi“. Astfel, 
între anii 1403-1526 din rândul lor apar în sfatul orașului doi juzi şi 
şapte juraţi“”. Tăbăcarii au avut o prezență masivă în viaţa orașului, 
figurând în sfatul oraşului cu un jude și cinci juraţi“. Înainte de epide- 
mia de ciumă din 1602 erau 67 de tăbăcare, după aceea rămân doar 
9. Breasla cojocarilor a avut o prezență activă în economia oraşului, 
membrii acesteia figurând în sfatul oraşului cu doi juzi şi treisprezece 
jurați”. Bistriţa a avut la mijlocul secolului al XVI-lea 48 de cojocari. 
Din aceeaşi branşă a prelucrării pieilor a fost şi breasla cizmarilor, 
reprezentaţi în acelaşi interval cu patru juraţi în sfatul orașului. La 
sfârșitul secolului al XVI-lea erau în oraş 84 de cizmari, după ciumă 
au rămas 22“, care au acordat 500 florini din contribuţia solicitată 
de generalul Basta. Tot prin prelucrarea pieilor se încheagă breslele 
şelarilor şi curelarilor, care aveau în grijă două dintre turnurile cetății. 
Prelucrarea fibrelor a implicat constituirea altui grup de meşteşuguri, 
dintre care țesătorii şi tunzătorii de postav erau bine reprezentaţi în 
economia orașului. În a doua jumătate a veacului al XVI-lea, sunt înre- 
gistraţi 89 de ţesători. În ceea ce priveşte meşteşugul funăritului, la Bistriţa 
acesta era foarte dezvoltat. În 1465, funarii aveau un turn propriu, deci 
exista o breaslă care apăra acest turn. Meşterii funari confecționau 
frânghii atât pentru nevoile gospodăriilor cât şi pentru necesităţile 
exploatărilor miniere, pentru ridicarea tunurilor sau pentru tragerea 
clopotelor. Maramureşenii achiziționau frânghie în special pentru minele 


3 St. Pascu, Meșteșugurile din Transilvania până în secolul al XVI-lea, Bucureşti, 
1954, p. 100 

37 K. Giindisch, Patriciatul orășenesc medieval al Bistriţei până la începutul secolului 
al XVI-lea, p. 157. 

38 Ibidem 

* E. Csallner, Denkwiirdigteiten aus dem Nâsnergau, Bistritz, 1941,p. 47. 

“ K, Giindisch, Patriciatul orășenesc medieval al Bistriţei până la începutul secolului 
al XVI-lea, p. 188-189. 

4l St. Pascu, op. cit., p. 132. 

de sare de aici”. În secolul al XVII-lea, când se constată o scădere a 
calităţii frânghiei, maramureşenii cer să li se trimită „frânghie bună, 
nu din cea de rândul trecut, care s-a rupt repede”, sau „s-a rupt după 
două săptămâni... ”*. Activitatea croitorilor din Bistriţa era una extrem 
de profitabilă, această breaslă, care cuprindea în secolul al XVI-lea 65 
de membri, își permitea să contribuie, la strângerea sumei de 15.000 
florini, pretinsă de către Basta în 1603, cu suma de 200 florini. O altă 
sursă de materii prime, aflată la îndemâna bistriţenilor, a fost lemnul. 
Registrele de socoteli ale oraşului cuprind numeroase nume de dogari, 
tâmplari, rotari. Producțiile mari de vin obţinute în oraș și district asigurau 
dogarilor comenzi numeroase. Este edificator faptul că, în anul 1547, 
orașul achiziționa 134 de butoaie, plătite cu 1 florin bucata. Solicitările 
adresate rotarilor bistrițeni pentru rădvane, trăsuri, din partea voievozilor 
şi principilor Transilvaniei şi ale domnilor moldoveni“ arată renumele 
câștigat de această breaslă. Tâmplarii, activi pe şantierele orașului dar 
şi solicitaţi prin comenzi din afară, apar la 1549 alături de pictori, sculptori 
şi ferestrari întro branşă comună ale căror Statute stabilesc ca „fiecare 
meşter cinstit să poată practica meșteșugul pe care-l poate dovedi cu 
mâna lui, însă să nu fie practicate două meşteşuguri de un singur 
meşter. Deci un pictor să nu practice tâmplăria, respectiv un tâmplar 
să nu practice meșteșugul de pictor. Deasemeni, nici un sculptor să 
nu lucreze tâmplărie, și nici un tâmplar sculptură, și nici un meşter 
care nu ştie să o facă cu mâna proprie să nu ţină vreo calfă, ci fiecare 
meşter cinstit să practice un singur meșteșug, pentru ca fiecare să se 
poată întreţină pe langă celălalt'5. Prelucrarea metalelor a fost o 


“ Anca Ramona Hapca, „Câteva consideraţii cu privire la legăturile economice dintre 
Maramureş şi Bistriţa în secolul al XVI-lea”, în Revista Arhivei Maramureşene, 
V, 2012, p. 4 

# Livia Ardelean, „Relaţiile dintre maramureşeni şi bistrițeni în secolul XVII, 
oglindite în fondul”, in Maramureş — colț de ţară, Baia-Mare, nr. 1, 2006, p. 26 

4 E. Hurmuzaki, Documente privitoare la istoria românilor, XVII, Bucureşti, 1911, 
p. 489, 526, 569, 617, 744, 760. 

AC Firea, A. Dincă, „Breslele artistice din Transilvania medievală şi regulamentele lor. 
Un Statut nou descoperit la Bistriţa”, în Ars Transsilvaniae, XXV, 2015-2016, p. 177. 

îndeletnicire necesară și bine reprezentată în economia orașului, fierarii 
şi aurarii figurând printre cei mai înstăriți locuitori ai Bistriţei. Treptat, 
unele activităţi se specializează, formând branşe distincte: căldărarii, 
cuțitarii, turnătorii de clopote sau tunuri, lăcătușii, tinichigiii, cositorarii. 
Olarii s-au constituit în breaslă la sfârșitul secolului al XV-lea, iar la 
1530 au intrat în uniunea breslei din Transilvania. Pentru ridicarea de 
cetăţi, biserici şi reşedinţe nobiliare, se solicită mereu meşteri care să 
confecționeze cărămizi și țigle. Pietrarii și zidarii formau, de asemenea, 
un grup foarte solicitat de meşteri. În 31 mai 1577, comitele Gaspar 
Kornis a cerut judelui primar al orașului Bistriţa să trimită la Hust de 
urgenţă cinci zidari, dintre care unul să ştie să cioplească pietre și un 
meșter cărămidar, cu uneltele necesare, pentru a putea face cărămizi și 
apoi să le ardă. La 12 iulie 1614, Stefan-vodă Tomșa cere bistritenilor 
„un maistru-învăţător care să-i învețe pe ceilalți” acoperitul cu ţigle 
al clădirilor, la 18 aprilie 1642 Vasile Lupu solicită acelorași ,„ un meșter 
de țigle... să dea îndrumări la ai noştri”; la 11 mai 1643 acelaşi voievod 
cere aceloraşi bistrițeni doi meşteri pietrari „să arate cestora meșteri 
ce sunt aicea” şi doi meşteri olari „să fie învățătură de cestora olari 
de aicea, să facă cărămidă”. Produsele brutarilor bistrițeni erau renu- 
mite, pâinea și jimblele ajung şi pe masa principelui. La 1548 visteria 
plătește oraşului 16 florini și 5 dinari pentru pâinea și jimblele cum- 
părate. La 1533, între juraţii orașului figurează și Laurenţiu brutarul 
(pistor)““. Berarii sunt înregistraţi în documentele orașului încă de 
la începutul secolului al XV-lea, unii dintre ei fiind regăsiţi în sfatul 
burgului. Fierbătoria de bere era amplasată pe strada Dornei, la nr. 19, 
şi aparținea lui Fabian Eiben. În 1548, regina Isabela comanda de la 
Gilău bere de la Bistriţa, şi din nou, în patru rânduri, anul următor. 
Alexandru Lăpușneanu solicita Bistriţei să-i trimită meşteri berari, care 
să-i facă bere bună şi să pună ierburi alese pentru ca băutura să fie mai 
gustoasă”. 


15 Șt. Pascu, op.cit., p. 106. 
“N. Iorga, Documente românești, |, p. LXIX. 


25 


ARHIVELE BISTRIŢEI e Anul IV, Fascicula 2 - Istoria Economică a Bistriţei 


Creșterea economică se reflectă în plan demografic şi edilitar prin 
creşterea numărului locuitorilor“, înmulţirea parcelelor ocupate, edi- 
ficarea de case din materiale durabile, cu un confort sporit, adaptate 
spiritului epocii şi stilurilor artistice ale vremii. Prin afluxul perma- 
nent de mărfuri și oameni, cu sume apreciabile de bani, cu siguranța 
asigurată de zidurile cetăţii, orașul îşi sporește importanţa în raport 
cu așezările din jur. La 1564 Andrea Gromo descrie Bistriţa ca pe un 
oraş „frumos, bogat, populat și puternic, cu străzi drepte tăiate de la 
un capăt al orașului la celălalt de pâraie care curg prin tot orașul 
spre marele folos al locuitorilor și totodată spre desfătarea ochilor 
privitorilor”, iar Giovanni Botero, un alt peregrin italian contemporan 
cu cel de mai sus, considera că Sibiul era cel mai mare oraş din Transil- 
vania, Clujul cel mai populat, iar Bistriţa cel mai frumos. Intramurosul 
orașului Bistriţa cuprindea o suprafață de 38 ha, față de Sibiu cu 73 ha, 
Cluj cu 50 ha sau Braşov cu 42 ha. Sumele la care erau evaluate casele 
exprimă puterea economică a locuitorilor. Dacă la 1403 judele orașului 
Petru Kretschmer cumpăra o casă în centrul oraşului cu imensa sumă 
de 1.000 florini”, în deceniile următoare valoarea caselor oscila între 
60 şi 100 florini“. În 1534 casa lui Christian Pomarius era vândută 
cu suma de 500 florini, iar la 1598 văduva lui Hannes Reimer vindea 
o casă de pe strada Lemnelor cu 1.000 florini şi o alta din Piaţa Mică cu 
600 florini. În 1728 Mihai Fritsch cumpăra farmacia ,„ Vulturul Negru” 
cu suma de 1.000 florini, iar Johann Gottlieb Schaller von Lowenthal 
cumpăra casa capitlului cu 804 florini. 

Dezvoltarea unor activități meșteșugărești determină dezvoltarea 
comerţului, favorizat și de privilegiul din 1353 prin care se permite 


48 Dacă la 1462 erau înregistrate 457 gospodării care plăteau un impozit de 120 fl. şi 
150 dinari, în 1528 oraşul avea 742 proprietari şi 129 inquili cu 3.525 locuitori, iar 
la 1553, 1.073 familii cu 4.184 locuitori. O. Kisch, Die wichtigsten Ereignisse aus 
der Geschichte von Bistritz und des Nâsnergaues von der Zeit der Einwarderung bis 
zur Gegenwart, Bistriţa, 1926, p. 85. 

4 UB III, nr. 1488. 

50 K, Gtindisch, Patriciatul orășenesc medieval al Bistriţei până la începutul secolului 
al XVI-lea, p.172. 

oraşului ţinerea unui târg anual, după dreptul de la Buda. Acordarea 
dreptului de târg de către regele Ludovic I, la 24 aprilie 1353, a făcut 
din Marktplatz şi centru economic al oraşului, aici desfăşurându-se 
târgurile anuale. „Prin aceste rânduri voim să ajungă la cunoștința 
tuturor că noi, voind să îmbrăţișăm şi să încărcăm cu darul milostivirii 
regești orașul nostru numit Bistriţa, ce se află în părțile Transilvaniei, 
spre înlesnirea şi folosul orășenilor şi oaspeţilor noştri din acel oraș, 
la smerita lor cerere... am hotărât să le îngăduim pe veci să țină în zisul 
nostru oraș un bâlci sau iarmaroc şi un târg în fiecare an cu totul liber 
și scos de sub orice drept de judecată și putere a oricăror magnați și 
baroni ai regatului nostru și îndeosebi a voivodului Transilvaniei... 
după felul, obiceiul şi libertatea bâlciului sau târgului anual ce se 
obișnuiește a se ține la Buda... lar negustorii, vânzătorii şi oamenii 
de orice stare sau treaptă, să vină în chip slobod și nestingherit din 
orice părţi ale regatului nostru și ale celorlalte ţări înconjurătoare, cu 
lucrurile, mărfurile şi bunurile lor... lar cât timp va ține acel iarmaroc 
sau târg obştesc... nimeni să nu poată şi să nu aibă putință de a lua 
vreo vamă sau vreo taxă vamală”! 

Vânzările la târguri erau cele mai importante şi mai aşteptate, 
însă, în afara şatrelor vremelnice, meşteşugarii şi negustorii îşi aveau 
locuri statornice de vânzare, prăvălii sau bolte. Fiecare breaslă şi-a 
construit în piaţă o hală pentru prezentarea și comercializarea pro- 
duselor. Alipite incintei bisericii parohiale, la Bistriţa, erau, pe latura 
de sud, hala măcelarilor și cele ale cojocarilor şi pielarilor, spre est cele 
ale cizmarilor şi pantofarilor, iar la vest cea a dogarilor. La bâlciuri se 
vindeau şi se cumpărau postavuri, ţesături, mătăsuri, covoare, încălță- 
minte, mirodenii, pânzeturi, săpun, unelte şi ustensile, produse agricole, 
animale etc. Vânzarea se realiza doar de către meşteri în persoană, 
neputând să se substituie prin calfe. La târguri, meşterii erau grupaţi 
după ramura lor de producţie și, în ea, trebuia păstrată aşezarea şatrelor 
după vârsta şi rangul pe care îl deţineau în breaslă... „fiecare maistru 


5l DIR C Transilvania X, nr. 187. 

are locul sau fixat după bătrâneţe și ordinea înscrierii în corporație”. 
Frecventată la zile fixe, piaţa este un centru natural al vieţii sociale. 
Orașu leste luat cu asalt de negustori, de lucrători şi ţărani, porțile 
orașului se deschid, iar mărfurile se revarsă peste tot, mobilizând eco- 
nomia şi stimulând schimbul. Profitând de libertăţile şi scutirile de taxe 
negoţul înfloreşte. Locurile în piaţă erau precis stabilite. O mărturie a 
meşterului curelar Luca din Cluj, din 1570, arată că „a venit la Bistriţa 
la iarmaroc şi aici şi-a aşezat șatra dimpreună cu ceilalți curelari din 
Cluj și cu cei bistrițeni, pentru a expune spre vânzare mărfurile lor”. 

Tentaţia de a comercializa și alte mărfuri decât cele produse de o 
anumită breaslă conduce la conflicte, pentru a căror rezolvare se apela 
la autoritatea regelui. Astfel, în 1361 regele Ludovic a dispus, la soli- 
citarea unui meşter pielar, Georgius, filius Gebelini, interzicerea comer- 
cializării pieilor de către măcelari pentru că „măcelarii aşezaţi în sus- 
numitul oraș... taie piei, scoțându-le la vânzare, spre marea pagubă 
a pielarilor, din care pricină s-au iscat şi se tot ivesc neînțelegeri 
dușmănoase între acești pielari şi măcelari. De aceea poruncim cu 
tărie şi străşnicie să-i opriți pe sus-zişii măcelari de la tăierea acestor 
piei pe viitor și să le puneţi opreliști în temeiul puterii voastre. Și în 
împrejurarea că amintiții măcelari ar tăia și ar și încerca să taie şi piei, 
atunci Să faceți ca sus-numiţii pielari să poată vinde carne în pace şi 
linişte, după chipul acestor măcelari””. Iar în 1455 a fost necesară in- 
tervenţia regelui pentru a stopa comercializarea pieilor de către cizmari, 
fapt reclamat de către tăbăcarii din Bistriţa. Din nou, în 1518, Ludovic 
al II-lea porunceşte tuturor meșterilor tăbăcari din oraşul Bistriţa ca, 
în pricina cu meșterii păpucari, aceştia să respecte statutele pe care le 
folosesc meşterii păpucari şi tăbăcari în celelalte oraşe săsești, şi anume, 
în Sibiu şi Braşov”. 

La 30 mai 1467, Matia Corvin poruncește autorităţilor vamale din 
Transilvania şi Ungaria să nu perceapă sexagesima și tricesima de la 


2 DIR C Transilvania, XII, nr. 19 
33 Arhivamedievală.ro 

negustorii saşi, conform vechilor lor libertăți, decât pe mărfurile ce 
provin din Moldova şi Ţara Românească. Regele Vladislav al II-lea 
însărcinează primarii, juzii, jurații, cetăţenii şi comunităţile orașelor 
Sibiu, Brașov şi Bistriţa să-i oprească pe negustorii străini care se în- 
dreaptă spre târgurile din Transilvania, ca aceştia să-și expună mărfurile 
în pieţele de mărfuri și să plătească vama legală. Pentru a ocroti producția 
breslelor locale, era interzisă comercializarea de către străini a unor 
categorii de mărfuri. Comercianții „din partea de dincoace a pădurii” 
aveau voie să viziteze doar anumite orașe (Cluj, Bistriţa, Aiud, Turda și 
Sibiu), fiindu-le interzisă, așadar, circulaţia liberă prin voievodat. Mai 
mult, în aceste oraşe negustorii netransilvăneni aveau voie să participe 
la târguri, dar puteau să vândă postavul cu bucata şi nu cu cotul. În 1489, 
regele Matia Corvin interzice importul de haine din Moldova, import 
care i-ar afecta pe croitorii din Bistriţa”. La 1507, regele Vladislav al 
II-lea, regele Ungariei, poruncește tuturor autorităților din regat să 
oprească importarea de arme şi obiecte de fier în Transilvania, de către 
orice fel de negustori, întrucât acest fapt duce la scăderea veniturilor 
fierarilor locali. La 27 aprilie 1577, Cristofor Bathory, voievodul Tran- 
silvaniei, ia măsuri împotriva meșterilor blănari din Bistriţa şi Cluj, 
care au încălcat limitaţia prețului de 6 denari pentru pieile de miel, 
stabilită de meșterii blănari din orașele Sibiu , Brașov, Mediaș, Sighișoara 
şi Sebeş. Un negustor din Cluj, Andrei Lang, duce la Bistriţa coase şi 
alte unelte spre vânzare. Bistriţenii îi confiscă marfa. Ca replică, cei din 
Cluj au confiscat marfa unor bistrițeni, dar judecata regelui a confirmat 
atitudinea celor din Bistriţa. 

În dezvoltarea oraşului Bistriţa, legăturile comerciale cu Moldova 
au jucat un rol extrem de important, stimulat de structura economică 
complementară a celor două regiuni. „Carpaţii n-au împiedecat nici 
odată întreținerea relaţiilor comerciale între activul oraş săsesc al 
Bistriţei şi populaţia românească de ceialaltă parte a acestor munţi — 
subliniază Nicolae Iorga — negustorii emporiului german de la hotare 


J Berger, Urkunden-Regesten,nr. 345. 

trecură din cele mai îndepărtate timpuri prin calea deschisă de apele 
impetuoase ale Bistriţei pentru a desface în Moldova fabricate proprii 
sau importate, direct sau ba, din orașele Europei centrale, pentru a cum- 
păra productele plugarului sau marfa brută a păstorului moldovean. 
Comerţul Bistriţei cu Moldova a fost reglementat prin fixarea 
rutelor, asigurarea drumurilor şi stabilirea sistemului vamal: în 1408, 
Alexandru cel Bun, prin privilegiul acordat negustorilor din Liov, 
menţiona și clauze pentru mărfurile care erau aduse sau veneau de la 
Bistriţa”, pentru care se percep taxe vamale similare celor din sudul 
Transilvaniei. Și pentru mărfurile venite din Moldova se stabilesc liber- 
tăți care să încurajeze comerţul. Astfel, la 20 ianuarie 1473, regele 
Matia Corvin emite un document prin care se asigura libera trecere a 
negustorilor moldoveni în Transilvania”. Abundă schimburile de scrisori 
prin care se anunţă deschiderea drumurilor, restabilirea comerțului şi 
invitaţii sau comenzi de bunuri ale breslelor din Bistriţa. „Foarte am 
pofii pe domnia voastră, ca să putem ave preteșug bun cu domniavoastră 
să se deschidă cale, că aest cap de ţară a Moldovei nu poate hi fără 
domniavoastră şi domnilor voastre încă a hi îndemână cu noi, că de 
am pute pricepe că se opreşte cale pren mâinile lui Dumnezeu n-am 
scrie la dumneavoastră. Ce veţi afla cu adevărat că oamenii sunt 
sănătoși, de nu va hi aşe să nu mai avem credinţă la dumneavoastră, doar 
de semţi domnia voastră altele; iar noi foarte am pohti să hie prieteşig 
bun și Să hiți domniavoastră sănătoşi” afirmă Christian Rotompan, judele 
din Câmpulung printr-o scrisoare către primarul Bistriţei, în 1604. 
Mărfurile pe care bistriţenii le comercializau în Moldova sunt foarte 
diverse. Alexandru Lăpuşneanu solicita de aici: fier şi aramă, tunuri, 
blănuri, sumane, pâslă, postavuri, şofran, apă tare, apă de trandafiri, 
pucioasă, pergament, ceară roșie, uleiuri, vin scump pentru praznice, 


55 N. Iorga, Documente românești din arhivele Bistriţei, Bucureşti 1899, p. 18. 

5 M. Costăchescu, Documente moldovenești înainte de Ștefan cel Mare, vol. TI, aşi 
1932, p. 634. 

a Berger, Urkunden-Regesten, |, nr. 252. 

trăsuri". Oferea la schimb boi şi porci bine îngrășați, pentru care a 
primit „mai puțin de trei galbeni perechea ”” . În 1564 îi informează pe 
bistrițeni că Vodă are ,„ bielşug de porci de vânzare ” şi că cei doritori 
sunt invitaţi să cumpere „cu bani galbeni de aur sau taleri 250. 

Regele Matia acordă negustorilor bistrițeni scutire de vama târgurilor 
anuale şi săptămânale de la Buza, Bonțida, Reghin şi Târgu Mureş”!. 
În 1378, sunt atestați negustori din Caşovia (Košice, Slovacia de azi) 
la Bistriţa, la 1368 negustorii bistrițeni cumpărau mărfuri europene 
din Cluj. Dintr-o tranzacție rezultă că printre mărfurile vândute de 
negustorii clujeni la târgul din Bistriţa în 1538 figurează: piper, orez, 
postav, țesături, pălării, cuțite. Din Nürnberg achiziționa, în 1524, negus- 
torul bistriţean Hans Franck o cantitate de piper pentru a cărei plată 
rămâsese dator cu 14 florini”. Negustorii din Liov şi Bratislava sunt 
prezenţi pe piaţa Bistriţei cu postavuri şi alte mărfuri apusene“. La 
rândul lor, negustorii din Bistriţa cumpără ţesături fine, mirodenii din 
târgurile apusene sau aduse de către negustori din Orient pe care le 
comercializau pe piaţa internă sau le vindeau peste munţi, în Moldova. 

Vămile de graniță, pe toată frontiera Ungariei medievale, inclusiv 
în Transilvania, la Sibiu, Braşov şi Bistriţa, percepeau o vamă de 5% 
din valoarea sau din cantitatea mărfurilor, indiferent dacă documentele 
contemporane vorbesc despre , tricesima” de la Kosice sau „vigesima ” 
de la Sibiu. Vămile de interior, şi ele numite „tricesime”, percepeau taxe 
vamale de 3,33%“. La început, vama era un beneficiu exclusiv al regelui. 


58 E, Hurmuzaki, Documente privitoare la istoria românilor, vol. XV, partea I, 
București, 1911, p. 489, 526, 554, 696. 

* N. Iorga, Documente românești... p. LVII. În iunie 1559 Lăpuşneanu a trimis la 
Bistriţa spre vânzare 70 de boi şi 295 de porci care s-au vândut cu 70-100 denari 
bucata. 

% E, Hurmuzaki, Documente privitoare la istoria românilor, vol. XV, partea I, 
Bucureşti, 1911, p. 608. 

ĉl UB., vol. VII, nr. 4556, p. 354-355 

5 Berger, Urkunden-Regesten, I, nr. 804. 

& Gündisch, op. cit, p. 160-161. 

% Simon Zsolt, Tarifa tricesimală a Transilvaniei din 1634, „Anuarul Institutului 
de Studii Socio-umane George Barițiu Tg.-Mureş”, 2010, p. 227-228; Maria 

Registrele vamale, în măsura în care acestea s-au păstrat, oferă informaţii 
valoroase asupra volumului şi categoriilor de mărfuri vehiculate. Vama 
de hotar era percepută la Rodna. În iulie 1412, voievodul Ştibor se 
afla la Bistriţa şi judele oraşului, Andrei, i se plânge că un vameş al 
Rodnei schimbase vechile rânduieli ale vămilor percepute aici și că 
faptul acesta a avut urmări nefaste asupra oraşului. Într-un act emis în 
vara aceluiaşi an, voievodul reglementează amănunțit vama, amintind 
cu acest prilej şi împrejurarea că ea funcționa aici ,„ tempore ab antiquo ”. 
Aceasta era de: 32 groși pentru o bucată de postav de Ypres, 24 groși 
pentru o bucată de postav de Louvain, % florin pentru o bucată de 
postav de Colonia, 11 dinari pentru o bucată de postav polonez, 1 dinar 
pentru un porc, dacă erau 28-30 de animale se da vamă un porc, 1 dinar 
pentru o oaie, 2 dinari pentru o vacă, / florin pentru o piatră de piper 
(lapis piperis) sau ghimber, 4 dinari pentru o povară de lână, 4 dinari 
pentru o măsură de său, 4 dinari pentru un cal adus din Moldova, din 
30 de peşti se da un peşte ca vamă, iar ţăranii au voie să aducă din 
Moldova pânză de cămăși şi sumane fără vamă“5. Ulterior, oficiul vamal 
a fost strămutat la Bistriţa, având sediul într-o casă din oraș“, vama fiind 
arendată unor particulari, perioade îndelungate aceasta fiind administrată 
de către Sibiu sau Braşov“. Sumele încasate de la cele trei vămi erau 
de 5.055 florini în 1502 şi de doar 2.850 în 1505%. Veniturile vămii din 
Bistriţa sunt reflectate sporadic în socotelile oraşului. Pentru anii 1503 
şi 1504, în socotelile arendatorilor sibieni sunt înregistrate venituri de 
100, respectiv 135,5 florini”. Pentru secolul al XVI-lea veniturile vămii 
din Bistriţa pot fi estimate între 500 și 800 florini anual”. În 1552, 


Pakucs-Willcocks, Negustori din Imperiul Otoman în comerțul Sibiului 1614-1623, 
în Studii şi material de istorie medie, XXX, 2012, p. 182. 

& UB II, nr. 1679, p. 526-529. 

% Z, Simon, „Vigesima din Bistriţa în evul mediu”, în Revista Bistriţei, 30-31, 2016-2017, 
p. 115. 

© Ibidem, p. 116. 

* Dahinten, op.cit., p. 394. 

© Z, Simon, Vigesima din Bistriţa în evul mediu, p. 118. 

7 Ibidem 

vigesima a fost luată în arendă (pentru anul urmator) de către oraş, 
pentru 200 florini. Bistriţenii aveau, însă, vigesima „nu în urma unei 
arendări, ci ca dintr-un fel de miluire osebită a monahului adică a lui 
Gheorghe Martinuzzi; care totuşi pe ei i-a costat mai mult. Căci el a 
scos apoi mai mult de la orășeni pentru obținerea acestei miluiri. lar ei 
spuneau că acest venit nu împlineşte adesea nici măcar suma de 200 
florini, mai ales când sunt oprite legăturile de negoţ cu moldovenii, 
ceea ce obișnuiește să se întâmple des”!. La 1544 Gheorghe Martinuzzi 
a decis donarea veniturilor vigesimei de la Bistriţa, împreună cu cele 
ale camerei de sare din Albeștii Bistriţei, pentru o perioadă de un an, 
pentru „marile şi multele servicii” făcute lui, în special cele prestate 
cu ocazia soliei efectuate la sultanul otoman”. Vama din Brașov era 
arendată pe două mii de florini, cea din Sibiu pe o mie şi cea din Bistriţa 
pe două sute de florini”. Veniturile mult mai mici ale vigesimei de la 
Bistriţa, în comparaţie cu cele ale Braşovului şi Sibiului, sugerează că, 
în cazul Bistriţei medievale târzii, comerţul extern nu a avut un volum 
atât de mare încât să fi putut reprezenta o forța majoră în dezvoltarea 
urbană — cu toate că avea o poziţie geo-economică avantajoasă”. La 
23 septembrie 1526, loan Zăpolya, voievodul Transilvaniei, îi cere 
lui Andrei Literatul, jude primar al oraşului Bistriţa, să preia personal 
încasarea vămii vigesimale de la Bistriţa şi să sechestreze sumele de 
bani încasate anterior pentru funcţionarii oficiului vămii vigesimale ”. 
Pentru a-și conserva beneficiul, negustorii și meşteşugarii caută să obțină 
scutirea de taxe vamale pentru anumite mărfuri sau pentru anumite 
locuri de vamă. Scutirea de vamă a impulsionat schimbul de mărfuri 
şi a încurajat sporirea producției meşteşugăreşti. 

Dobândirea dreptului de depozit reprezintă un indicator al dez- 
voltării comerciale a unui oraş. Acest drept a fost acordat Braşovului 


7! Călători străni despre Țările Române, vol. IL, p. 53. 

72 Berger, Urkunden-Regestenl, nr. 1457. 

T3 P, Niedermaier, Dinamica evoluției orașului Bistriţa în contextul căilor de comunicaţie, 
în Revista Bistriţei, VIII, 1998, p. 81. 

74 Z, Simon, Vigesima din Bistriţa în evul mediu, p. 119. 

75 Berger, Urkunden-Regestenl, nr. 914-915. 

în 1369, pentru Sibiu în 1508 şi Bistriţei în anul 1523. Clujul a primit 
acest privilegiu doar în 1558. Oraşul urma să se bucure de aceleaşi 
„libertăţi ” de care Sibiul şi Braşovul se bucurau de multă vreme: 
civibus nostris Bistriciensibus (...) duximus annuendum et concedendum, 
vt ammodo deinceps perpetuis succesivis temporibus in deposicione et 
vendicione mercium ac rerum quorumcunque de Moldauia ducendorum 
ea prerogativa hisque libertatibus quibus ciues ciuitatum nostrorum 
Cibiniensis et Brassouiensis ab antiquo utuntur, fruuntur et gaudent 
possit atque valeant vti, frui et gaudere”. Acest drept statuta obligativi- 
tatea negustorilor de a vinde la anumite soroace mărfurile importate 
doar localnicilor, produsele de import fiind puse la dispoziția acestora 
un număr de două-trei zile. Comercianții străini erau obligați, totodată, 
să folosească hanul oraşului, să apeleze la cântarul și unitățile de măsură 
utilizate aici şi care erau amplasate în piaţă. În general, negustorii 
erau obligați să urmeze itinerarii și drumuri fixate de către autorităţi, 
cu locuri stabilite pentru vamă. Acest drept echivala cu obligativitatea 
negustorilor de a vinde la anumite soroace mărfurile importate, în 
primul rând, ba chiar exclusiv, negustorilor locali. După cum ne arată 
faptele, dreptul de depozit era o măsură menită să protejeze și să aducă 
venituri considerabile şi negustorilor, implicit și oraşului privilegiat. 
Obligaţiile orașului față de rege constau în plata censului. La 1500, 
districtul Bistriţei contribuia cu suma de 160 florini, la 1610 cu 130 
florini. Taxa de Sf. Martin impusă Universităţii Săseşti se ridica, la 
sfârşitul secolului al XVI-lea, la 7.450 florini, din care districtul Bistriţa 
cu 2.200 florini”, reprezentând cca. 29%. În secolul al XVII-lea se 
achitau 6.600 florini. După înființarea graniței militare și pierderea 
Văii Rodnei, districtul Bistriţei achita doar 8% din impozitul de 4.971 
florini datoraţi de către sașii transilvăneni’. Registrele de socoteli ale 
oraşului din anii 1462 şi 1520 înregistrează dările pe care locuitorii le 
aveau de achitat, orașul fiind împărţit din punct de vedere fiscal în 


76 Ibidem, nr. 783. 
77 Dahinten, op. cit. , p. 397. 
78 Dahinten, op. cit., p. 397. 

patru cartiere. Unitatea de impozitare era „dica”, evaluată în 1462 la 
600 dinari, iar în 1512 la 700 dinari. Cei mai săraci dintre locuitori 
erau impuşi cu 1/2—1 dica, familiile înstărite ajungeau la impozite de 
6-12 dica. Dacă în 1462 valoarea impozitului din cele patru cartiere 
era de 120 florini 150 dinari, la 1487 ajungea la 350 florini, pentru ca în 
1512 aceasta să se ridice la 732 florini 55 dinari”, ca urmare a sporului 
de populaţie şi prosperării afacerilor. 

Jertfe materiale, incomparabil mai masive, a cules, însă, cucerirea 
oraşului Bistriţa de către trupele lui Basta, în urma asediului din 22 
februarie 1602. Pentru salvarea oraşului, bistrițenii au fost constrânşi 
să-i plătească lui Basta 32.000 florini, ca răscumpărare, sumă pe care 
registrele bistriţene de socoteli o menţionează în rîndul cheltuielilor 
pentru anul 1602. Este adevărat că suma convenită a fost cerută în 
două rate, totuşi, ea a constituit o povară enormă pentru cetăţenii ora- 
şului Bistriţa şi nici măcar aceasta nu i-a scutit de dureroasele urmări 
ale cuceririi orașului, căci mercenarii generalului s-au dedat jafului şi 
distrugerilor. De altfel, Basta nu a fost singurul care a pretins o sumă 
exorbitantă, ca preț al răscumpărării oraşului de distrugere: în acelaşi 
scop, principelui Sigismund Bathory i s-a dat suma de 7.000 de florini“. 

Restrângerea pieţei pentru mărfurile Bistriţei, decăderea activităţii 
breslelor, ca urmare a epidemiilor de holeră înregistrate în secolul al 
XVII-lea, pierderea veniturilor din mineritul de la Rodna după insta- 
larea habsburgilor în Transilvania, invaziile şi confruntările militare au 
fost factori care au provocat un regres economic, edilitar și comercial. 


79 Simon — Szabo, Rechnungsbiicher Bistritz 
80 Er, Pap, „Gheorghe Basta şi Bistrița”, în File de istorie, III, 1974, p. 173 

Românii bistrițeni în lumea creditului 

Înfiinţarea institutelor de credit românești în orașul Bistriţa, 
devenit din 1876 centrul administrativ al comitatului Bistriţa-Năsăud, 
ca urmare a unificării celor două districte, Năsăud și Bistriţa, s-a realizat 
pe fondul implicării mai ample a elitelor românilor transilvăneni, 
începând cu anii 1884-1885, spre întemeierea unui număr din ce în 
ce mai mare de societăţi bancare şi cooperative de credit, proces ce 
s-a coagulat, spre sfârşitul secolului al XIX-lea, în constituirea unui 
sistem de credit cu capital naţional, prezent printr-o rețea de instituţii 
financiare extinsă în centrele economice şi demografice cele mai 
însemnate ale Transilvaniei. 

Importantele instituţii în acest domeniu economic, deschise încă 
din 1873, odată cu înfiinţarea Societăţii de împrumut şi păstrare „Aurora ” 
din Năsăud, la puţin timp după activarea primei bănci naționale, „Albina ” 
din Sibiu (1871), urmate de apariția succesivă, a unor reuniuni de credit 
în Feldru (1879), Rodna (1884), sau Prundu Bârgăului (1885), relevau 
amploarea răspândirii ideilor asociaționismului economic, derulate sub 
semnul solidarității naționale, precum şi capacităţile elitelor românilor 
de a conduce şi gestiona activităţi economice, ce presupuneau o pregătire 

profesională de specialitate, suplinită iniţial de prudenţa şi onestitatea 
fondatorilor acestora, la care se adăuga calitatea intelectuală şi experiența 
pragmatică a conducătorilor noilor instituții de credit. 

Deschiderea elitelor românilor bistrițeni spre constituirea unei 
societăți bancare naționale moderne, în orașul Bistriţa, dominat eco- 
nomic şi demografic de elemente săseşti, către sfârșitul secolului al 
XIX-lea, părea în epocă o acţiune temerară, dacă nu s-ar lua în consi- 
derare sporul economic şi demografic al românilor în această localitate. 

Pe la mijlocul secolului al XVIII-lea, în conscripţiile fiscale din anii 
1750 şi 1754/1755, erau consemnate 175 de familii de români, aşezaţi 
îndeosebi în zonele periferice ale oraşului, la Hrube sau Măierişte, cu 
ocupaţii preponderent agrare, arendași sau zilieri pe proprietățile elitelor 
oaspeţilor saşi şi probabil, ca lucrători necalificaţi în ateliere meșşte- 
şugăreşti ale breslelor orașului, reprezentând circa 18% din populaţia 
acestuia (750-800 locuitori). 

Chiar dacă până la mijlocul secolului al XIX-lea românii rămân 
în afara zidurilor cetăţii, încep să practice, la rândul lor, unele meserii 
ca tăbăcari sau cărămidari, iar după 1850, odată cu creşterea lor nume- 
rică, se fac tot mai vizibili în viaţa economică, achiziționând imobile 
în cetate sau mici suprafeţe agricole de la locuitorii saşi. Stabilirea 
centrului administrativ al comitatului Bistriţa-Năsăud în orașul Bistrița 
a determinat afluirea unui contingent însemnat al elitelor românilor, 
îndeosebi din zona Năsăudului şi nu numai, în calitate de funcționari 
sau mai ales de practicanți ai profesiilor liberale, ce aveau situaţii 
materiale apreciabile. Demografic, românii înregistrează încă din 1857 


2 Pompei Boca, Structura etnică, socială si economică a populaţiei districtului Bistriţa 
la mijlocul secolului al XVIII-lea, în „File de istorie”, Bistriţa, III, 1974, p. 200, 210, 
215-240. În anul 1767 locuitorii români aveau o biserică improvizată, deservită de 
un preot şi doi capelani, o şcoală la care era angajat un învăţător. Între 1790-1792 
românii, cu aprobarea conducerii oraşului Bistriţa, au ridicat o biserică în zona 
„Hrube” şi o casă parohială. Pe la 1811 numărul românilor era de 230 de familii, 
cu aproximativ 1.200 de membrii; vezi pe larg la Iosif Uilăcan, Biserica românească 
din Bistrița — 1792, în „Revista Bistriţei”, Bistriţa, XXIII, 2009, pp. 126-123. 

un spor de populaţie de circa 21,79% din totalul locuitorilor oraşului, 
pentru ca la recensământurile din 1890 şi 1910, numărul lor să se ridice 
la 24,9%, respectiv 33,9%” din numărul locuitorilor, la care se adaugă, 
pe lângă elementele săseşti majoritare, locuitorii unguri şi evrei. 

O dată cu creșterea numărului românilor cu activități lucrative în 
oraşul Bistriţa, au sporit necesităţile de finanţare ale acestora, pe care 
băncile săseşti din localitate, din varii motive, nu reuşeau să le satisfacă, 
ca de altfel, nici instituţiile de credit din fostul District al Năsăudului, 
deoarece doar banca „Aurora ” din Năsăud avea surse financiare mai 
mari, pe care însă le plasa în satele limitrofe. Pe de altă parte, locuitorii 
satelor din sud-vestul comitatului, locuite în majoritate de români, 
dornici să-și amelioreze activităţile agricole, erau nevoiţi, fie să facă 
apel la creditele cămătarilor, fie, cel mai adesea, să-şi amâne proiectele 
de modernizare a gospodăriilor lor. Din aceste motive, dar şi din dorința 
elitelor românilor din Bistriţa și zonele limitrofe de a-şi procura mij- 
loacele proprii de finanţare a activităţilor economice, s-a conturat 
ideea înființării unui institut de credit naţional, ca societate anonimă pe 
acțiuni, după modelul primei bănci româneşti, „Albina ”, din Sibiu. 

Astfel, la 1 iulie 1887, după prealabile consultări, un grup elitar 
format din avocaţi, funcționari și foști ofiţeri din regimentul grăniceresc, 
cea mai mare parte proveniţi din zona Năsăudului, au lansat prospectul 
pentru subscrierea de acțiuni necesare întemeierii institutului de credit 
şi economii ,„ Bistrițiana ”1 Printre inițiatorii şi viitorii conducători ai 
băncii s-au numărat avocaţii Dănilă Lica şi Gavril Man, ambii cunoscuţi 
în epocă ca apărători ai fondurilor funciare şi, respectiv, a statutului 


3 Recensământul din 1857. Transilvania, coord. Traian Rotaru, ediţia a Il-a, Ed. Staff, 


Bucureşti, 1997, pp. 80-81. 

Recensământul general din anul 1890 şi recensământul ţiganilor din 1893. Transilvania, 
coord. Traian Rotaru, Ed. Presa Universitară Clujeană, Cluj-Napoca, 2010, pp. 98-99. 
Recensământul din 1910. Transilvania, cord. Traian Rotaru, Ed. Staff, Bucureşti, 
1999, pp. 156-157. 

„Bistritzer Distrikts sparcassa”, „Bistritzer Credit und Vorschlulverein”, „Bistritzer 
spar und Aushilfverein”. 

Vasile Dobrescu, Adrian Onofreiu, Din istoria băncii „Bistrițiana” 1887-1922. 
Contribuţii documentare, Ed. Napoca-Star, Cluj-Napoca, 2009, pp. V-VII. 

autonom al fondurilor grănicereşti, Iacob Morar, Ilie Scurtu şi Ilie 
Burduhos, Ştefan Vărărean sau căpitanii în pensiune Vasile Popiţan 
şi loan Mărginean, unii dintre ei fiind membrii fondatori ai reuniunii 
de credit din Năsăud, având astfel o oarecare experienţă în domeniul 
financiar, pe care o vor folosi cu succes la activitatea primelor operațiuni 
bancare ale „Bistriţienei A, 

Aceștia, precum și alți membrii din conducerea băncii , Bistrifiana ”, 
sau în calitate de principali acţionari, precum protopopul Alexandru Silaşi, 
funcţionarul Samoil Poruţiu, medicul Andrei Monda din Sângeorz-Băi, 
preotul Ciril Deac, posedau averi comparabile cu cele ale burgheziei 
sașilor bistrițeni. În acest sens, îl amintim doar pe mentorul întemeierii 
băncii „Bistrițiana ”, avocatul Gavril Man, care poseda 2 case în zona 
centrală a oraşului şi alte surse financiare lichide, apreciate în anul 1891 
la peste 41.000 florini, în care se includeau cele 75 de acțiuni subscrise 
şi pe deplin plătite în contul acesteia, adică 18% din totalul lor”. 

Banca „Bistrițiana ” şi-a deschis afacerile în martie 1888, după ce 
s-au subscris toate cele 400 de acţiuni emise și s-au aprobat statutele 
de către oficialități, cu un capital social de 40.000 florini, având printre 
obiectivele ei extinderea operaţiunilor de creditare în numeroase localități 
din comitatele învecinate Solnoc-Dăbâca şi Cluj-Cojocna. Aşa se explică 
numirea, încă din anul 1890, a 45 de agenţi informatori" (bărbaţi de 
încredere), cu precădere din rândurile preoţilor în mai toate localităţile 
de pe Văile Bârgaielor, pe Valea Șieului, de la Monor şi Teaca până 
la Beclean sau pe Valea Lechinţei, până la Budeşti şi Țagu. Bărbaţii 
de încredere aveau rolul de a informa conducerea băncii asupra stării 
materiale și morale a viitorilor debitori și de a explica formele și mij- 
loacele de creditare pe care le oferea aceasta. Uneori aceştia pregăteau 
documentaţia necesară obținerii împrumuturilor, odată cu recomandările 
privind bonitatea surselor materiale ale debitorilor în cauză. În condiţiile 


5 Ibidem, p. XXI. 
” Ibidem, p. 25. 
10 Ibidem, pp. 22-23. 

sporirii cererilor de creditare, pentru a reduce cheltuielile de deplasare 
a viitorilor debitori, conducerea băncii „Bistriţiana”, la începutul seco- 
lului al XX-lea, a înființat filiale la Teaca (1910), Rodna (cu preluarea 
băncii din localitate, „Fortuna ”, 1909) şi la Beclean (1911). 

În condiţiile sporirii numărului elitelor românilor în orașul Bistriţa 
Şi, se pare că şi datorită unor fricţiuni la nivelul acţionariatului băncii 
„Bistrițiana ”, s-a înfiinţat în anul 1903 a doua bancă românească 
„Coroana ”, cu un capital social de 100.000 coroane!!, din iniţiativa 
avocatului Gavril Tripon, până la acea dată membru marcant al con- 
ducerii „Bistriţienei ”. Acestuia i s-au alăturat un număr însemnat din 
elitele românilor provenite din zonele Câmpiei Transilvaniei, mai recent 
stabiliți în Bistriţa, dar și o parte din agenţii băncii „Bistrifiana ”, în 
calitate de acţionari sau deponenți. 

Ascensiunea financiară a băncii „ Coroana”, cât şi extinderea acestui 
rol în zonă, i-au permis, în anii următori, să întemeieze filiale la Lechinţa 
(1907) şi Prundu-Bârgăului (1909), care s-au contopit cu Reuniunea 
de credit „Speranța” din aceeaşi localitate, în anul 1911, cu prilejul 
transformării acesteia în bancă, proces susținut de banca „Coroana ”, 
deoarece şeful filialei sale, economistul Matei Şirlincan, a devenit direc- 
torul noii instituţii de credit, la rândul său, cu un ascendent financiar 
promiţător şi contribuţie economică până în anul 19377. De asemenea, 
banca „Coroana ” a participat activ, prin subscrierea unui pachet de 
acțiuni, (alături de băncile „,Someșana ” şi „Economul ”) la întemeierea 
băncii „Minerva ” din Beclean în anul 1908, fapt care l-a impus pe Gavril 
Tripon în conducerea acesteia. 

Merită să subliniem că, în ciuda unei anumite concurenţe, în- 
ființarea băncii „Coroana ” nu a limitat afacerile băncii „Bistriţiana ”, 


1! Anuarul băncilor române”, VI, Sibiu, 1904, p. 53. 

12 Vasile Dobrescu, Adrian Onofreiu, Din istoricul instituțiilor de credit din Prundu- 
Bârgăului-Bistrița. De la reuniune de credit la bancă comercială (1885-1937), în 
Diversitate culturală, realități politice şi multiconfesionalism în Transilvania și 
Banat (sec. XVIII-XX). Cercetătorului ştiinţific Gr. I Dr. Dumitru Suciu la împlinirea 
vârstei de 70 de ani, coordonatori Varga Attila, Iosif Marin Balogh, Ed. Argonaut, 
Cluj-Napoca, 2014, Ed. Argonaut, Cluj-Napoca, 2014, pp. 497-516. 

fapt ce relevă extinderea practicilor de creditare moderne, care au 
devenit atractive şi benefice nu numai pentru centrele urbane sau 
comunele mai dezvoltate, ci şi în cele mai modeste localităţi rurale. 
Dacă pionieratul în domeniul creditului modern naţional deschis de 
către „Bistriţiana” în centrul economic şi administrativ dominat de 
elementele săsești s-a realizat cu anume dificultate, în primii ei ani de 
activitate, spre sfârşitul secolului al XIX-lea şi în anii următori, acesta 
cunoaşte un ascendent spectaculos, întrerupt doar de o oarecare stagnare 
în anii 1911—1912, din cauza crizei financiare, dar mai ales, ulterior, 
de efectele războiului mondial. 

Astfel, după un deceniu de activitate (1888-1898) banca , Bistrițiana ” 
a înregistrat o creştere a activelor (adică a totalului creditelor anuale) 
de aproximativ 10 ori, de la 57.821 florini” în 1888 la 531.482 florini!“ 
în anul 1898, pentru ca în anul 1903 activele să ajungă la suma de 
1.296.904 coroane!” (în 1900, în urma reformei monetare florinii s-au 
preschimbat în coroane, la paritatea de 1 florin la 2 coroane), cumulând 
la acea dată circa 29% din totalul plasamentelor financiare ale celor 
12 instituţii de credit româneşti din comitatul Bistriţa-Năsăud. Această 
poziţie şi-o va menține (fiind cea mai importantă bancă românească 
din zonă) până în preajma războiului mondial, deoarece în anul 1913 
activele ei depăşeau 3,1 milioane de coroane”. 

La rândul ei, banca , Coroana”, pe parcursul unui deceniu, între 
1903-1913, a avut o creştere apreciabilă, de aproape 8 ori a activelor ei, 
de la 249.216 coroane (1903)! la 1.808.949 coroane (1913)'5. Împreună, 
cele două bănci cumulau în anul 1913 plasamente de 4.910.603 coroane, 
adică 51,70% din totalul plasamentelor financiare, de 9.497.188 coroane, 
ale celor 8 bănci şi 5 cooperative de credit înregistrate în comitat, 


15 Serviciul judeţean Bistriţa-Năsăud al Arhivelor Naţionale, fond Banca Centrală 
pentru Industrie şi Comerţ-Filiala Bistriţa, d. 5, f. 9. 

14 Anuarul băncilor române”, I, Sibiu, 1899, p. 12. 

15 Tbidem, VI, Sibiu, 1904, p. 31. 

16 Ibidem, XVI, Sibiu, 1914, pp. 30-31. 

17 Ibidem, VI, Sibiu, 1904, p. 53. 

!8 Ibidem, XVI, Sibiu, 1914, pp. 54-55. 

Bistriţa devenind, astfel, unul din centrele financiare importante românești 
din zonă ce susțineau intens creditele pe un areal ce cuprindea multe 
localități din comitatele limitrofe. 

Plasamentele financiare ale băncilor naţionale bistriţene, ca de altfel, 
a tuturor băncilor naţionale românești din Transilvania până la 1918, au 
fost, în marea lor majoritate, spre mediul rural. De acestea au beneficiat, 
în principal, micii proprietari funciari. Țăranii erau interesaţi în moder- 
nizarea activităţilor agricole şi, nu rareori, şi în achiziționarea unor 
mari loturi de pământ sau în extinderea locuințelor. Nu excludem, însă, 
creditările de care au beneficiat unii negustori și meseriaşi români din 
Bistrița şi satele românești, care şi-au înfiinţat sau ameliorat atelierele 
sau și-au extins şi diversificat afacerile comerciale. Formele și condițiile 
de acordare a creditelor de către instituțiile de credit, înscrise în statutele 
şi regulamentele lor de funcționare, erau determinate, în afara politicilor 
de finanţare ale conducerilor acestora, în principal, de volumul resurselor 
proprii de lichidităţi, ce includeau capitalul social, depunerile şi fondurile 
de rezervă. Acestea din urmă nu trebuiau să depăşească 25-30% din 
volumul surselor proprii, pentru a nu periclita situaţia băncilor debitoare 
în cazul unor crize financiare, care, din nefericire, s-au manifestat, la 
anumite intervale de timp şi cu intensități diferite, până la 1918. 

Băncile naţionale bistriţene, ca, de altfel, mai toate băncile româ- 
nești, n-au avut, de regulă, lichidităţi suficiente pentru a satisface toate 
cererile de creditare şi au fost obligate să solicite credite externe anuale, 
în proporţii variabile. Din aceste motive, creditele plasate de băncile 
„Bistrițiana ” şi „Coroana ” au fost, precumpănitor, din categoria cre- 
ditelor mobile, pe termene de 6 luni. În cazul creditelor cambiale cu 
acoperire ipotecară, şi scadente în rate la 6 luni, pe termene cuprinse 
între 1-5 ani, s-au adăugat creditele fixe sau ţărăneşti, pe termen de 
până la 6 luni, plasate cu valori mici, de 50-100 florini sau 100-300 
de coroane. 

Cum, însă, cei mai multi dintre debitorii-ţărani nu reuşeau să-și 
achite la termenele stabilite complet datoriile, băncile româneşti şi cele 
bistriţene nu au făcut excepție, recurgeau, nu rareori, la prelungirea 

achitării datoriilor cu scadenţe ce se întindeau, uneori, până la 2-3 ani, 
debitorii în cauză semnând, în consecință, noi angajamente de ordin 
material, cu giranţi suplimentari. Evident, creditele cambiale nu erau 
cele mai potrivite pentru activităţile agrare din lumea rurală, unde 
ciclurile economice se încheiau după un an de zile. Însă băncile, prin 
aceste forme de creditare, care, teoretic, aveau posibilitatea rulării mai 
rapide a capitalurilor, sporindu-le capacitatea volumelor de creditare, 
pentru satisfacerea cererilor unor noi solicitanți, aveau, în plus, angaja- 
mentele cambiale, ce erau socotite ca hârtii de valoare, negociate pe 
piaţa financiar-bancară, în baza cărora era capabile să solicite credite 
de reescont. Aşa se explică de ce creditele cambiale, cu foarte mici 
excepţii, ocupă la băncile româneşti primul loc ca volum valoric în por- 
tofoliile lor. În anul 1913, cele două bănci naţionale bistriţene înregistrau 
peste 1,9 milioane de coroane!” la credite cambiale, iar la „Bistriţiana ” 
ele reprezentau 42% din totalul plasamentelor sale. 

Creditele cambiale cu acoperire ipotecară (mixte), care aveau ter- 
mene de rambursare între 1-5 ani, implicând procedurile de întăbulare 
a averilor gajate de debitori, se plăteau în rate semestriale, fiind mai 
adecvate unor investiţii de mai mare anvergură, în tot cazul, mai potri- 
vite pentru țăranii debitori. Banca „Coroana ” le-a folosit în mai mare 
măsură, neavând activate creditele ipotecare, în condițiile implicării 
în cumpărarea moșiei baronului Wesseleny Miklos, de 800 iugare, din 
Galaţii Bistriţei, în anul 1910, cu prețul de 610.000 coroane”, spre a o 
revinde locuitorilor acestei comune. Așa constatăm că, în portofoliul 
acestei bănci de după 1910, creditele de acest gen sporesc şi au avut 
întâietate față de celelalte credite înca din anul 1913, iar în bilanţul 
activelor sale, la realități (adică valori imobiliare) figurau sume finan- 
ciare însemnate, care în anul 1916 se ridicau la 328.930 coroane”!. 

Banca „„Bistriţiana ”, în schimb, a activat încă de la înfiinţare creditele 
ipotecare pe perioade mai îndelungate (iniţial, până la 5 ani), ce au 


9 Ibidem, pp. 30-31, 54-55. 
% Tokai László, Eledo Orszag (Țară de vânzare), Kolozsvar, 1913, anexa XV. 
21 Anuarul băncilor române”, XIX, Sibiu, 1917, p. 25. 

sporit ca volum valoric relativ lent, pentru a ocupa locul al doilea în 
plasamentele sale de după 1905, pe măsura creșterii sumelor proprii 
de finanţare, ajungând în anul 1913 la 782.225 coroane”. 

Împrumuturile plasate se acordau pe dobânzi de 6,5-8%, cu anga- 
jarea, unei părţi sau în totalitate, a averii imobile şi mobile a debitorilor 
în cauză, în funcţie de forma creditelor solicitate, la care se adăugau 
angajamentele giranţilor (2—3 persoane), înscrise în documentele de 
creditare, solidari din punct de vedere material cu debitorul. În condiţiile 
neachitării datoriei la termenele stabilite (cazurile fiind destul de multe), 
la solicitarea debitorilor, băncile aveau posibilitatea prelungirii peri- 
oadei de rambursare, cerând, fie suplimentarea valorilor de garanţie, 
sau a numărului de giranţi. În practica curentă, băncile româneşti, până 
la 1918, au continuat să-şi menajeze debitorii restanţi, care, în baza 
unor argumente credibile, le acordau prelungirile solicitate, mai ales că 
gospodăriile şi activităţile agricole erau destul de frecvent afectate de 
condiţiile climaterice sau de prezența unor epidemii ce afectau efec- 
tivele de animale, urmate de blocarea târgurilor și a schimburilor de 
produse agricole de această natură. 

Evoluţia ascendentă a băncilor naţionale bistrițene, până la primul 
război mondial, s-a oglindit și în realocarea anuală a unor rate de profi- 
tabilitate nete însemnate care au asigurat acţionarilor, pe lângă procentul 
statutar de dividende, de 5%/acţie, în plus, supradividendele, ce au oscilat 
între 14%, în funcţie de conjuncturile economico-financiare şi de ran- 
damentul economic al băncilor, chiar şi în anii primului război mondial. 

De asemenea, deponenţilor cu depozite la termen băncile le asigurau 
dobânzile anuale de 5—5,5%, care, însă, în anii războiului — 1914—1918 — 
din cauza restrângerii afacerilor financiare, s-au redus la 3—3,5%. Evident, 
efectele războiului mondial au afectat și afacerile băncilor, care s-au 
redus, treptat, până la circa 20%, faţă de volumul maxim înregistrat în 
anul 1914. Dar activitatea celor două bănci bistriţene s-a încheiat, la 
puţin timp după Unirea din 1918, din alte motive decât cele economice. 


” Ibidem, XVI, Sibiu, 1914, p. 31. 

Astfel, „Coroana”, la sfârşitul anului 1919, şi-a mutat activitatea la 
Cluj, însă cu o instituţie de credit cu capacități financiare modeste, 
deoarece majoritatea membrilor conducerii au preluat funcții adminis- 
trative în noile organisme înfiinţate de Consiliul Dirigent. La rândul 
ei, „Bistrițiana ”, în martie 1922, a devenit o filială a „Băncii Centrale 
pentru Industrie şi Comerţ” Cluj şi şi-a schimbat profilul operaţiunilor 
financiare. Locul acestora în creditările zonelor şi activităţilor econo- 
mice specifice rurale l-a preluat, din 1923, o filială a băncii „Aurora ” , 
condusă de Leon Scridon senior, unul dintre cunoscuţii membrii de 
conducere ai băncii ,„ Bistrițiana ”. 

Care au fost urmările economice ale creditelor celor două bănci 
bistrițene asupra debitorilor? În literatura de specialitate, în lipsa unor 
mijloace de certificare precise, referinţele sunt, de regulă, cu caracter 
de generalitate şi privesc, în principal, aspectele reducerii fenomenelor 
spoliatoare ale cămătăriei sau vizează posibilitățile sporite ale debitorilor 
de a achiziționa unelte agricole, rase de animale sau soiuri de plante 
ameliorate, ce au contribuit la modernizarea agrotehnicilor practicate 
în lumea rurală. 

Nu lipsesc referințele, mai sigure, privind tranzacțiile cu proprie- 
tăți funciare mai extinse înregistrate de oficialități, unde băncile sau 
membrii din conducerea lor s-au implicat în mod direct sau unde acestea 
au intermediat, prin creditări, aceste activităţi. Astfel, din lucrarea 
statistică cu texte tendenţioase şi şoviniste a lui Tokai Lâszlo, Eledo 
Orszag (Tară de vânzare), cunoaştem că numai în perioada anilor 
1903-1913, proprietarii români au cumpărat în comitatul Bistrița- 
Năsăud, de la moșieri unguri, proprietăţi funciare de peste 50 iugare, 
cu sprijinul băncilor româneşti din zonă şi de la „A/bina ” din Sibiu, 
terenuri cu o întindere de 3.393 iugare, în valoare de 860.000 coroane”. 

Dar cele mai multe tranzacții de terenuri agricole cu suprafețe 
mici, de 1—5 iugare, s-au realizat, în epocă, frecvent, cu creditele de 
la băncile naționale, între proprietarii funciari țărani români. O parte 


* Tokai László, op. cit., Tabelul TI. 

din aceste activităţi s-au efectuat, uneori, chiar de către băncile bistri- 
tene, pe seama unor debitori insolvabili. E drept că, numai în cazuri 
deosebite, băncile bistriţene au practicat executările juridice şi vinderea 
unor proprietăți gajate de debitori la licitaţii, chiar dacă, nu rareori, 
au deschis acţiuni procesuale. În majoritatea lor, procesele erau sistate 
în urma înţelegerii cu debitorii în cauză, prin prelungirea termenelor 
de rambursare a creditelor respective, extinzându-se, nu rareori, anga- 
jamentele şi pe rudele apropiate. Se aprecia, în epocă, că în jur de 5% 
din debitorii insolvenţi ajungeau în faţa licitaţiilor, întrucât băncile 
româneşti aveau tot interesul să-și păstreze şi să-şi sporească clientela 
debitoare, în condițiile unei concurenţe din ce în ce mai mari de pe piaţa 
financiară. Merită să subliniem că, în ciuda acestor incidente, fenomenul 
creditărilor moderne a cunoscut o evoluţie ascendentă în comitatul 
Bistriţa-Năsăud, reflectând, în bună măsură, încrederea populaţiei în 
activitatea benefică a instituțiilor bancare româneşti. 

Din datele oferite de documentele arhivistice ale băncii ,„ Bistriţiana ”, 
reiese că dacă în anul 1890 au fost aprobate peste 1.600 de cereri de 
creditare, frecvenţa şi numărul lor a crescut continuu şi în anii urmă- 
tori şi a depăşit, în anul 1895, numărul de 2.000 de împrumuturi”. 
Tendinţa s-a menținut și după înființarea băncii „Coroana”, chiar dacă 
s-au manifestat unele fluctuații determinate de conjuncturile nefavo- 
rabile ale pieţei financiare, deoarece, în anul 1911, banca aproba circa 
2.500 de credite, de valori diferite”. Dacă considerăm ca medie anuală 
modesta apreciere de 1.600 credite acordate anual de banca , Bistrițiana”, 
ar însemna că aceasta a plasat, în timp de 25 de ani (1888-1913), circa 
40.000 de împrumuturi. La acestea se pot adăuga creditele plasate de 
banca „Coroana ” (cu o medie anuală de 1.200), care în perioada anilor 
1903-1913 ar însuma circa 12.000 de plasamente. Împreună, cele două 
bănci, până în anul 1913, au plasat cel puțin 52.000 de credite, iar 
numărul lor a sporit, cel puțin până în anul 1918, la 55—56.000 de 


24 Vasile Dobrescu, Adrian Onofreiu, Din istoria băncii „Bistrițiana”..., pp. 21, 75. 
* Ibidem, p. 133. 

împrumuturi. Am putea aprecia că, pe parcursul a 3 decenii de acti- 
vitate bancară românească în oraşul Bistriţa, au beneficiat de creditări, 
în sume variabile, circa 20% din familiile româneşti din zonă. 

Efectele finanțării bancare, îndeosebi în lumea rurală, s-au reper- 
cutat pozitiv pentru mulți debitori țărani, prin schimbarea treptată — 
dar sesizabilă în plan economic — a modalităților de exploatare a 
terenurilor agricole, în sensul practicării unei agriculturi raționale, ce 
a dus la diversificarea activităţilor agrare, prin cultivarea mai extinsă a 
plantelor furajere, a legumelor sau plantațiilor de vii şi pomi fructiferi, 
cu urmări în sporirea produselor destinate pieţelor de desfacere. 

De altfel, nici debitorii ţărani , şi nu numai, îşi obțineau exclusiv 
lichidităţile necesare rambursării datoriilor în urma vânzării plus-pro- 
duselor agricole cerealiere, animaliere sau de grădinărit. Per ansamblu, 
relațiile debitorilor, dar și a deponenţilor, cu instituțiile bancare au 
influenţat din ce în ce mai mult mentalităţile din lumea rurală, cu 
precădere, în sensul deschiderii spre noutăţile şi procesele moderne, 
dezvoltând pe lângă spiritul de economie și pe cel de investiţii efi- 
ciente, ce presupuneau ordonarea şi disciplinarea activităţilor rurale, 
folosirea unor noi tehnologii agrare, pe lângă permanentizarea contactelor 
familiilor ţărăneşti cu pieţele comerciale. 

Calitatea operaţiunilor financiare a fost asigurată la cele două bănci 
bistriţene de un corp de funcţionari, în marea lor majoritate cu studii 
medii sau academice de specialitate. Prin competențele şi onestitatea 
lor, fără a avea remuneraţiuni deosebit de mari, absolvenţii de școli 
comerciale medii, precum Nicolae Roman, Leon Mănăstirean, Nicolae 
Gherghiniţă sau de Academii Comerciale, ca Aurel Belteag, Traian 
Ionașcu, Valeriu Posmușan, angajați la banca „,Bistrițiana ”, cât şi func- 
ționari cu studii similare de la banca „Coroana ”, ca Emil Chiffa, Matei 
Şirlincan, Nicolae Opriş, Dumitru Boican au asigurat, practic, deru- 
larea de zi cu zi a afacerilor băncilor în cauză, transpunând politicile 
financiare ale conducerilor acestora. Nu rareori era cazul când aceştia, 
împreună cu directorii băncilor, ofereau soluții membrilor Consiliilor 
de Administraţie, în privinţa unor probleme de management financiar. 

Băncile românești bistriţene, asemenea tuturor băncilor naționale, 
au socotit că erau datoare să sprijine activităţile cultural-naţionale, 
prin acordarea anuală a unor sume procentuale de 3—5% din profitul 
net fondurilor speciale culturale şi filantropice (au fost cazuri când 
acestea au ajuns până la 10-11%, a se vedea în acest sens sumele 
acordate de banca „Coroana ” în anii 1911-1918), de care au bene- 
ficiat Despărțământul Bistriţa al „ASTREI”, Reuniunea de cântări, 
Reuniunile femeilor române, sau ale meseriaşilor români, bisericile 
şi şcolile confesionale, societățile studenţilor români de la Viena şi 
Budapesta etc. 

În intervalul 1892-1920, numai banca „Bistrițiana” a distribuit 
ajutoare băneşti în valoare de peste 30.000 coroane, iar, în 1920, în 
fondul cultural, se capitalizau sume nealocate de încă 11.731 coroane”. 
Membrii din conducerea băncilor, şi chiar funcţionarii acestora, au fost 
implicaţi în organizarea şi activităţile societăţilor culturale naţionale. 
Astfel, Gavrilă Man, Alexandru Silaşi, Gavril Tripon şi Alexandru 
Pop au condus, între 1891-1918, succesiv, Despărţămâtul „ASTRA ” 
Bistrița”. Alţii, ca Leon Scridon senior, Dionisie Login, Demetriu Ciuta, 
George Linul, au contribuit la alcătuirea statutelor şi organizarea 
Reuniunii femeilor române şi a Reuniunii meseriaşilor români din 
Bistriţa, aşa cum Gavril Tripon, Victor Man, Petre Poruţiu au organizat 
şi activat în Reuniunea de cântări. 

Prezenţa în viaţa publică a liderilor băncilor române, recunoscuţi 
ca cei mai de seamă reprezentanţi ai elitelor, este dovadă de înde- 
lungată activitate în Congregația (Adunarea) Comitatensă, unde s-au 
remarcat prin numeroasele propuneri și amendamente ce susțineau 


2 Vasile Dobrescu, Adrian Onofreiu, Din istoria băncii „Bistrițiana”..., p. CIIL. În 
anul 1913 banca a constituit aparte „Fondul Gavrilă Man şi Mihăilă Mihăilaş”, în 
valoare de 5.000 coroane, destinat şcolarizării tinerilor care doreau să practice 
comerțul sau diverse meserii. 

1 Teodor Tanco, „ASTRA ” în despărțămintele Năsăud, Bistriţa, Beclean și Teaca 
de la înființare până la Unire (Preliminarii la o monografie), în Teodor Tanco, 
Virtus Romana Rediviva, Bistriţa, IV, 1983, pp. 44-91. 

interesele românilor. Printre ei s-au numărat Dănilă Lica, Gavrilă Man, 
Gavril Tripon, Demetriu Ciuta, Dionisie Login, Victor Onişor”ă. 

Apoi, o parte din conducătorii băncilor s-au implicat în mișcarea 
politico-naţională românească, numărându-se chiar printre membrii 
din conducerea Partidului Naţional Român, dacă îi amintim doar pe 
Gavrilă Man, Gavril Tripon, Demetriu Ciuta, Victor Onişor sau pe 
Gherasim Domide (în perioada bistriţeană, 1901-1909). Primii doi 
s-au numărat printre cei 25 de membrii ai Comitetului Executiv al 
Partidului Naţional Român, care au definitivat şi au lansat Memorandul 
din 1892 şi au antrenat în această mișcare mulți membri ai elitelor 
naţionale din zonă, urmărite ulterior în procese politice. 

Să menţionăm, în acest context, venirea la „,Bistriţiana ”, în 1892, 
în calitate de consilier-şef, a lui Nicolae Roman, cel care a tipărit la 
Sibiu, sub îndrumarea lui Eugen Brote, „Replica ” lui A.C. Popovici 
şi textul Memorandului, fapte pentru care a primit un an de detenție 
politică; banca s-a angajat să-i achite, pentru perioada condamnării, 
salariul integral”. 

Nu trebuie omise acțiunile lui Gavril Tripon, Gherasim Domide și 
Victor Onişor de a reactiva și de a alcătui statutele Clubului Naţional 
Român din comitatul Bistriţa-Năsăud. Victor Onişor, adept al activis- 
mului parlamentar, a fost şi candidatul Partidului Naţional Român în 
alegerile parlamentare din 1906 şi 1910, din cercul Năsăudului, şi l-a 
concurat serios pe profesorul Ion Ciocan, candidat guvernamental, 
care a reuşit numai datorită implicării abuzive a oficialităților şi a unei 
părți din elitele românilor năsăudeni, în speranța sprijinirii şi apărării 
caracterului național şi confesional al Gimnaziului năsăudean“. 


% A.N.B-N, fond Prefectura judeţului Năsăud-protocoale de şedinţă a congregaţiei 
comitatense — reg. inv. nr. 1-52 (1877-1917). 

% Vasile Dobrescu, Adrian Onofreiu, Din istoria băncii „Bistrițiana”..., pp. 47—48. 

30 Stelian Mândruţ, Adrian Onofreiu, Radiografia unui scrutin electoral (octombrie 
1901, Năsăud), în Diversitate culturală, realități politice și multiconfesionalism în 
Transilvania şi Banat (sec. XVIII-XX). Cercetătorului științific Gr. I Dr. Dumitru 
Suciu la împlinirea vârstei de 70 de ani, coordonatori Varga Attila, Iosif Marin 
Balogh, Ed. Argonaut, Cluj-Napoca, 2014, pp. 313-344; Iosif Uilăcan, Jon Ciocan 

Merită să amintim că băncile bistrițene au susținut cu fonduri 
bănești, fără dobândă, finanţarea gărzilor naţionale și a Consiliului 
Naţional comitatens, în noiembrie-decembrie 1918. De altfel, aproape 
o treime din membrii Consiliului Naţional Român provenea dintre 
conducătorii celor două bănci, iar preşedintele, ales cu aclamații, a fost 
avocatul Gavril Tripon, directorul „Coroanei ”, preşedinte de onoare, 
medicul Alexandru Pop, preşedinte de onoare al băncii „Bistriţiana”, 
la care s-au adăugat, ca vicepreşedinţi, protopopul Grigore Pletosu şi 
avocatul Victor Onişor, apoi fostul notar comitatens Leon Scridon 
senior, avocatul Victor Man, Petre Poruţiu, Victor Moldovan sau func- 
ționarii bancari George Curtean, Emil Chiffa, Aurel Belteag, Ștefan 
Poruțiu etc. 

Succinta introspecţie în istoria băncilor bistriţene până la Marea 
Unire ne relevă unul din capitolele şi realizările cele mai însemnate și 
mai consistente din viaţa socială și economică a oamenilor din această 
zonă a Transilvaniei, prin care elitele naționale locale au căutat să se 
înscrie în cursul firesc al proceselor de modernizare, totodată cu im- 
plicarea profundă în viaţa publică, administrativă, politică sau culturală. 

Iniţiatorii şi conducătorii institutelor de credit „,Bistrifiana ” şi 
„Coroana ”, temerari în acţiunile financiare, şi-au dovedit calităţile 
de lideri şi în viaţa publică, confruntându-se, nu rareori, cu măsurile 
represive ale sistemului politic dualist. Din această perspectivă, s-au 
numărat printre cele mai de seamă personalităţi, ce au întreținut şi au 


în alegerile parlamentare din cercul electoral Năsăud (sfărșitul secolului XIX- 
începutul secolului XX), în „Anuarul Profesorilor de Istorie din România-Filiala 
Bistriţa-Năsăud, Ed. Supergraph, Cluj-Napoca, 1, 2006, pp. 13-24. 

31 Vezi Pavel Tofan, Memorii din 1918 (ed. Andreea Salvan), în Bistriţa — 90 de ani 
de la Marea Unire, Asociaţia Profesorilor de Istorie din România-Filiala Bistrița- 
Năsăud, Ed. Barna's, Bistriţa, 1998, pp. 69-108. Pentru sumele de bani şi decontarea 
lor, Anul 1918 în județul Bistriţa-Năsăud. Contribuţii documentare, coord. Adrian 
Onofreiu, loan Pintea, Cornelia Vlaşin, Ed. Mega, Cluj-Napoca, 2018, doc. 131, 
p. 217; doc. Doc. 165, p. 140, p. 228-233; doc. 165, p. 261; doc. 171, pp. 268-270; 
doc. 175, pp. 274; doc. 176, pp. 275-277, doc. 182, pp. 282—284.doc. 186, p. 288; 
doc. 189, p. 295; doc. 190, pp. 296-301. 

conturat, pe lângă o dinamică mișcare politică, o vie şi diversificată 
viață culturală, în consens cu aspirațiile tuturor comunităților românești. 

Liderii băncilor, dimpreună cu funcţionarii acestora, au inițiat și 
au participat efectiv la organizarea manifestărilor culturale, unele de 
anvergură națională, au pregătit conferinţe, serate culturale, reprezen- 
tanții teatrale sau de cor, prezentate frecvent în Bistriţa, dar, în egală 
măsură, în localităţile rurale, ca adevărate caravane culturale, sub egida 
societăţilor culturale naţionale, îndeosebi al ,„ ASTRE!”. 

Prin aceste activități, instituţiile bancare s-au dovedit nu numai 
ca fermenţi ai spiritului de coagulare şi dezvoltare socio-economică, 
ci şi de solidarizare culturală şi naţională, care, în timp, le-a adus 
recunoaşterea de lideri ai aspirațiilor românilor din zonă, susținuți şi 
urmați şi în procesul unionist de la 1918. 

Consideraţii referitoare 
la situaţia economică a orașului Bistriţa 
în perioada interbelică 


ADRIAN ONOFREIU" 


Tema propusă spre abordare pare incitantă la prima vedere, cel 
puţin din perspectiva trecutului medieval al orașului, în care a avut 
un rol — spunem noi — poate, hiperbolizat, în economia Transilvaniei. 
Situat în extremitatea nord-estică a Transilvaniei, departe de centrele 
principale populate de coloniştii saşi, s-a bucurat de drepturi și privilegii 
feudale, ca şi de existenţa şi activitatea breslelor, structura economică 
de maximă potenţare a vremii. 

Însă, şi în acest cadru, aşezarea a evoluat oarecum, atipic, față de 
celelalte centre săsești transilvănene, într-un cadru macroeconomic 
influențat, în primul rând, de legăturile comerciale cu Moldova. 

Odată cu proclamarea Aufgleich-ului în anul 1867, s-a deschis 
calea spre anularea autonomiilor provinciale ale Transilvaniei, fapt 
întâmplat în 1876, când și seculara autonomie săsească a fost lichidată. 
Traiectul evoluţiei viitoare s-a înscris pe linia capitalistă a dezvoltării. 
Cu plusuri și minusuri, economia bistrițeană a evoluat în consonanță 
cu restul Transilvaniei. 

Primul război mondial, consecinţele lui, materializate în actul de 
la 1 Decembrie 1918, au deschis perspective noi de dezvoltare pentru 
teritoriile reunite în România Mare. 

În acest context, realitățile transilvănene post-conflict s-au conturat 
atât determinate de prevederile Rezoluției Adunării de la Alba-Iulia 


* Adrian Onofreiu, Serviciul Judeţean Bistriţa-Năsăud al Arhivelor Naţionale, 
adrianonofreiu(yahoo.com. 

din 1 decembrie 1918, cât şi de poziţionarea etniilor în raport cu noile 
realităţi geo-politice. 

Dacă la baza alcătuirii noului stat român a fost proclamat, printre 
altele, principiul „deplinei libertăţi naționale pentru toate popoarele 
conlocuitoare”, aplicarea acestuia în practică a întâmpinat deseori 
greutăţi care păreau, în multe cazuri, insurmontabile. 

Deşi unirea Transilvaniei cu România, proclamată și recunoscută, 
cel puţin de saşii transilvăneni, prin Declaraţia de la Mediaş, din 8 
ianuarie 1919” părea un proces legic şi firesc, realităţile cotidiene inter- 
belice au arătat că nu a fost un obiectiv simplu şi uşor de realizat. 

Rezultatul s-a materializat în faptul că, după secole de evoluţie 
specifică — consecință a preponderenței politice a etniei germane și, 
după 1876, la nivelul comitatului, a celei maghiare — orașul și, odată 
cu el, întregul judeţ, şi-au schimbat autorităţile, iar puterea decizională 
a fost preluată de români’. 

Evident, oraşul, ca centru administrativ al redenumitului judeţ 
Bistrița-Năsăud și-a menţinut poziția principală în toate domeniile 
faţă de restul localităţilor, fie ele orașe-cazul Năsăudului“—sau centre 
locale administrative, cum erau Rodna, Prundu Bârgăului, Teaca, Șieu, 
Lechinţa. 


! Victor Moldovan. Memoriile unui politician din perioada interbelică, , Ediţia a II-a 


revăzută și adăugită, editori, Mircea Gelu Buta, Adrian Onofreiu, Presa Universitară 
Clujeană, Cluj-Napoca, 2015,p. 78. „În proclamația apărută atunci — consemna 
Zikeli — toate naţionalităţile conlocuitoare au fost asigurate de egalitatea în drepturi, 
drepturile la propriile lăcaşuri de cultură, la autoguvernare şi propria jurisdicție”; 
Serviciul Judeţean Bistriţa-Năsăud al Arhivelor Naţionale, fond personal Zikeli 
Gustav, d. 5 (text tradus), p. 46. 

În adunarea de la Mediaş, la care a participat din partea sașilor bistrițeni și Gustav 
Zikeli, aceștia au aprobat unirea şi au anunţat „că devin partizani fideli ai noului 
stat”. Iar concluzia memorialistului recunoştea faptul că „după sute de ani de 
apartenenţă la Ungaria, am devenit cetățeni români”; Ibidem, pp. 46-47. 

Adrian Onofreiu, „Mărturii documentare referitoare la relațiile minoritate/majoritate 
la Bistriţa în primii ani după Unirea din 1918”, în „Revista Bistriţei”, Bistriţa, 
XXIV, 2010, p. 432. 

Pentru comparaţie, vezi Idem, Năsăudul în perioada interbelică. Sinteze documentare, 
în „Astra Năsăudeană”, Năsăud, serie nouă, anul V (XII), nr. 9 (35), iunie 2017, 
pp. 42-49. 

În același timp, perioada ce a urmat a fost caracterizată de speranță, 
indiferent de domeniile manifeste în societate. Un suflu nou, o nouă 
aşezare a bazelor României Mari cereau imperativ, noi abordări și mai 
ales, materializări practice. În acest context, economia a fost văzută 
ca marea şansă a dezvoltării. Cu atât mai mult aici, unde erau create 
premise favorabile: căi de comunicaţie care relaționau cu restul pro- 
vinciei: calea ferată Dej-Bistriţa a fost deschisă la 3 mai 1886; Luduş- 
Bistriţa, la 24 aprilie 1888; Bistriţa-Bistriţa Bârgăului, la 17 noiembrie 
1898”. S-a adăugat rețeaua de drumuri — atâtea câte erau, sub denumirea 
prea generoasă de „şosele”, care asigurau legătura cu Moldova, prin 
Pasul Tihuţa, partea nordică, prin trecătorile Şetref, Rotunda, şi zona 
de câmpie, prin rețeaua care traversa zonele Lechinţa şi Teaca“. 

Alte elemente ale modernizării au fost reprezentate de introducerea 
apaductului și canalizării, între 1907-1913”, şi a curentului electric. 
Cu toate acestea, în debutul României Mari, oraşul Bistriţa se prezenta 
ca o entitate ancorată în trecut, atât atitudinal cât şi din punct de vedere 
al reperelor economice. 

O primă consemnare a înzestrării în acest domeniu consemna 
existența următoarelor surse congruente: 

1. Hotelul Fritsch: hotel restaurant şi cafenea de prim rang. Camere 
curate, canal, băi, bucătărie şi pivniță excelentă, serviciul conştiincios, 


5 Căile de comunicaţie şi transporturile din județul Bistriţa-Năsăud, Ed. Mesagerul, 
Bistriţa, 1999, pp. 122-142. Au avut importanţa lor pentru economia județului. 
„Liniile ferate aflătoare până acum în județ au deservit destul de bine interesele 
economice ale judeţului spre regiunea de vest, având direcţie spre Cluj, Oradea, 
iar la Apahida, legătură spre Bucureşti, citim în sinteza perioadei 1932-1937. Noile 
linii ferate de care vorbim mai sus, una spre est, care va face legătura cu Bucovina, 
iar cealaltă spre nord, realizându-se legătura cu Cehoslovacia, sunt de o importanță 
covârşitoare din punct de vedere economic pentru județul nostru şi completează 
fericit lipsurile simţite până acum în ceea ce priveşte drumul de fier; apud. Adrian 
Onofreiu, Contribuţii documentare privind evoluţia județului Năsăud. Sinteza pentru 
perioada 1932-1937, în” Revista Bistriţei”, XX VIII, 2009, p 175. 

Ibidem, pp. 71-102. 

Ioan Mureșan, Adrian Onofreiu, Primarii Bistriţei 1307-2019, mss, p. 143. 
Electricitate şi electrificare în judeţul Bistriţa-Năsăud. Monografie, Ed. Tipomur, 
Târgu-Mureş, 1996, pp. 79-85. 

preţuri moderate.; garaj, benzină şi ulei pentru automobile. Pro- 

prietari: Carol și Gustav Fritsch. 

Fabrica de salam Friedrich Braedt, str. Spitalului, nr. 1—3: fabrică 

instalată cu electricitate, având cele mai moderne maşini, localuri 

de muncă şi aparate de tocat: produce: cărnuri, carne afumată, 
untură, şuncă şi salam de iarnă. Face cumpărături în Basarabia și 

Bucovina. 

Reprezentanţe: Oradea, Cluj, Dej, Sătmar, Beclean și Năsăud. 

Ateliere de reparații: Frații Ludwig&Neckel. Atelier tehnic Bistriţa, 

str. Măcelarilor, nr. 1. Atelier de reparaţii și turnătorie de metal: 

repară automobile, maşini industriale, agricole şi de lucru, sudură 
autogenă, instalații de uzine industriale. 

Bănci: 

a) Casa de Păstrare Bistriţiană Unită S.A Bistriţa: fondată în 1918 
prin fuziunea dintre Uniunea de Credit şi Economii Bistriţane 
S.A. (1865) şi S.A. Districtul Bistriţean (1874). 

b) Banca Comercială şi Industrială S.A Bistriţa: fondată în 1907: 
români-tevrei: are şi o secție separată de mărfuri. 

c) Banca de Credit S.A. Bistriţa: fondată în 1906: firme cointe- 
resate: Fabirca de sobe şi teracotă S.A; S.A. pentru Comerţ şi 
Arendarea Morilor Orășeneșşti din Bistriţa. 

d) Casa de Păstrare a Văii Borgoului S.A Bistriţa: anul fondării: 
1907. 

Băuturi: 

a) Kappel Friedman. Fabrică de rom şi liqueururi: fondată 1920. 

b) Simeon Leib Majer. Spirt, liqueururi şi vinuri en gros. Fondată 

în 1918. 
c) Fraţii Ullmann. Depozit de vinuri, fabrică de rom şi liqueururi: 
anul fondării: 1917. 

Cherestea: 

„Molidul ” Societate în Comandită. David Brief&Co. Fabrică de 

cherestea, Bistrița: fondată în 1923; are o mașină de geluit și un 

fierestrău circular; produce scânduri de rezonanță. Claviaturi şi 

Rippenholz. Exportă în Germania, Elveţia, Belgia, Anglia și 

Danemarca. 

Confecţii: 

Fraţii Smolka. Atelier de confecționat îmbrăcăminte., str. Lemnelor, 

nr. 30. Anul fondării: 1880. Confecţionează haine şi stofe de cămăși 

pentru ţărani români și pentru lucrători. 

Carl Braedt. Fabricaţie de ceară pentru altoit şi hărtie pentru prins 

muşte: fondată: 1876. 

Exploatări de păduri: 

a) Întreprinderea pentru exploatarea pădurii din Lechința Săsească: 
fondată: 1894: producţie de lemne de esenţă tare: cherestea, 
traverse, doage, frize brute. 

b) „Struniorul” S.A pentru Exploatarea de lemne Bistriţa. Fondată: 
1920. Fabrică: cherestea, scânduri, leţi (leţuri), lemne de con- 
strucție, şindrile, marfă geluită. 60 de lucrători. 

Friedric Orendi și Fiu& Carol Nussbăcher. Magazin de fierărie, 

Bistriţa. Fondată în 1856. 

Materiale de construcţii: 

Solomon Riedlich & Fii. Societate Comercială Anonimă pentru 

industria lemnului și materiale de construcţie Bistriţa. Fondată în 

1897. 

Mobile: 

Primul Sindicat al Tâmplarilor Bistriţa. Fondat: 1910. Atelier propriu 

de strungărie şi tapiterie, expoziţie permanentă de mobile. 

Pielărie: 

a) Asociaţia Curelarilor Bistriţeni. Fondată în 185?. Număr lucrători: 
125. Produce: harnașamente de la execuţia cea mai simplă până 
la cea mai luxoasă, şerpare țărănești, cingători, biciuri, genţi de 
vânătoare și țărănești, articole de călărie şi de voiaj. 

b) Friedrich Csallner. Articole confecționate din piele prelucrată. 
Fondată: 1917. Nr. lucrători: 10. fabrică curele de transmisiuni, 
curele de cusut şi legat, harnaşamente, jambiere, sandale, ghete 
pentru lucrători. 

c) Carol T. Dengler. Fabrică şi magazin de pielărie. Fondat: 1840; 
fabrică feţe de piele, talpă şi piele de opinci. 

d) Adolf Haitchi. Tăbăcărie şi curelărie. Fondată: 1892. Nr. lucră- 
tori: 35. Fabrică feţe piele, piele pentru curelari, piele de opinci, 
biciuri, curele de transmisie. 

e) Prima fabrică bistriţeană de pielărie. loan Laurentzi. Fondată: 
1886. Specialitate: piele de opinci argăsită. 

14. Săpun: 
Friedrich Scholtes. Fabrică de săpun. Fondată: 1868. În special săpun 
de casă și praf de săpun. Importă din Franţa. 

15. Comerciale: 
„Hermes” S.A Comercială. Fondată: 1920. Comerţ cu cereale, făină, 
lemne, aromate și coloniale. (p. 130). 


Încercări timide de conturare a unui alt cadru economic față de 
cel din trecut erau sesizabile la nivelul raportărilor oficiale. În anul 
1921 situaţia prezenta următoarele caracteristici: „au fost emise 109 
certificate comerciale şi 11 autorizaţii de concesiuni, s-au înregistrat 106 
ucenici în registrul de ucenici și s-au emis 28 de cărţi de muncă. În 
ultima vreme a fost vizibilă în rândul asistenţilor comerciali străduința 
de a încheia cu angajatorii lor contracte colective de muncă, astfel încât 
asistenții au fost ajutaţi faptic de Organizaţia Profesională Centrală a 
Social-Democraţilor din Cluj. Ca urmare a circumstanțelor, alianţa 
muncitorilor devine tot mai puternică, astfel încât în ziua de azi un 
număr mare de meseriaşi activi în Bistriţa sunt membrii al Asociaţiei 


Profesionale a Social-Democraţilor”!. 


” Almanahul Comercial și Industrial al României-Mari, Arad, [1924], Camera de 
Comerţ şi Industrie Arad, pp. 123-130. 

10 Cu toate acestea, au fost înregistrate şi conflicte de muncă, cu ucenicii de frizeri şi 
metalurgişti.; apud. Adrian Onofreiu, În România Mare. Contribuţii documentare 
referitoare la situaţia județului Bistriţa-Năsăud, în „Revista Bistriţei”, Bistriţa, 
XXX-XXXI, 2016-2017, p. 212. 

Au contribuit la acestea scumpirea traiului zilnic!!, greutatea 
aprovizionării populaţiei cu cele necesare traiului zilnic, activitate 
care a revenit Federalei societăţilor cooperative din Bistriţa, pentru 
întreg judeţul Bistriţa-Năsăud”, gradualitatea şi dificultăţile aplicării 
Reformei Agrare din 1921, deoarece „exproprierile cad mai toate în 
fostul district al Bistriţei. Afară de Galaţi şi Bileag/Domnești, despre 
care am pomenit în foaia noastră, s-au declarat prin comisiunea 
judeţeană de expropriabile şi deci, s-au dat în arendă forţată bunurile 
Institutului cetăţenilor săraci din Bistriţa (241 jug) 10 jug, proprietatea 
oraşului și 231 jug. de la firma Rohrlisch&Brecher. 

Au mai fost expropriate: Budacul Săsesc/de Jos, Dorolea, Sigmir, 
Uifalăul Săsesc/Corvineşti şi Ghinda, Crainimăt, Sărăţel, Tărpiu, Şieu'5, 
faptului că în urma aplicării legii, a rezultat constatarea că în structura 
proprietăţii funciare a judeţului predomina mica proprietate (33.206 
proprietăţi, în suprafață de până la 10 ha), urmată de cea mijlocie 
(4.643 proprietăţi) şi cea mare (79 proprietăţi). Alături de acestea, în 
urma Reformei Agrare de după primul război mondial, au mai primit 
pământ un număr de 3.420 ţărani şi s-au cumpărat 1.015 loturi de 
pământ. Caracteristica principală a fost aceea că întreaga proprietate 
era fărâmițată, din cauza vânzării şi a divizării, prin moştenire. 

Nu a fost întâmplător acest fenomen, deoarece inclusiv la Bistriţa 
subzistau ca surse de venituri: păduri: Poşuţi, 24 jug. 30 stj? (Valea 
Budacului); Codrişor: 64 jug. 1415 stj; Şanţ, 37 jug. 3428 stj’; Ciurgău 


11 „De zece ori zece, dacă am zice, că s-a scumpit traiul după războiul care a zguduit 
lumea din 1914 până în 1918, tot n-am greşi”. Şi continua ziarul local, consemnând 
faptul că „Proprietarii de case, de moşii, vite, păsări, oricare ar fi, îşi valorifică 
proprietatea ori prin închiriere, ori prin vânzare. Producătorii? Zarzavat, fructe, 
brânzeturi, îşi valorifică produsele şi le urcă la prețul curent, înzecit, însutit...cum 
poate. Negustorii, fabricele? Li se cunoaşte făina: „eiusdem farinae”. Muncitorul? 
Dacă nu plătești cât cere, nu lucrează. Țăranul? E şi el un producător şi cearcă! cu 
cât îți dă oul, pasărea, laptele, merele, etc”; apud. „Gazeta Bistriţii”, Bistriţa, anul I, 
nr. 1, 1 ianuarie 1921, p. 3. 

12 Însărcinată, ca organ executiv al Comisiunii județene de aprovizionare, cu apro- 
vizionarea întregului județ cu cereale”; apud. Ibidem, nr. 24, 5 noiembrie 1921, p. 2. 

'5 Ibidem, nr. 11, 16 aprilie 1921, p. 1. 

(spre Budac şi Jelna): 98 jug. 569 stj”; Râpa (Ghinda — Jelna): 325 jug. 
872 stj’; Capieşti (Ghinda): 4 jug. 1320 stj’; Capieştii Mici (Ghinda): 
23 jug. 230 stj”; Rotarilor ( Aldorf): 15 jug. 535 stj’; Hirșa Mică 
(Aldorf): 5 jug. 739 sti”; Hirşa Mare (Dumitra): 59 jug. 536 stj’; 
Poiana Botoşana (Dumitra): 38 jug. 240 stj; Spinii Mici (Tărpiu): 3 
jug. 1829 stj’; Dumbrava (Tărpiu): 785 jug. 1306 stj"; Pojerniţa Mare 
(nord-vest): 76 jug. 76 sti”; Pojerniţa Mică: 48 jug. 465 sti”; Poligonului 
(vest): 132 jug. 1554 stj’; La Soare (vest): 55 jug. 515 stj”:; Ciurgău 
(est): 5 jug 579 stj’. Total: 1.130 ha 3525 m; Cărămidăria: 53 jug; 
fânaţe: Dealul Auriu, Pe Codrişor, Valea Boilor, izlazuri comunale: 
Bobeica, Valea Tărpiului, veniturile realizate din încasarea dreptului 
de vamă în următoarele puncte instalate începând cu: Aldorf (1913); 
Jelna (1910); Dumitra (1890); Tărpiu (1910); Budac (1910); Heidendorf 
(Viisoara), 1890; Piaţa Decebal. (1890); Casă pentru bilete de vite 
(1932-1933) şi 2 căsuțe de vamă din obor (1932-1933)!*. 

Dacă în domeniul proprietăţii funciare situaţia orașului prezintă 
caracteristici încă definite de economia agrară de subzistență, o situaţie 
diferită constatăm în domeniul activităţilor economice amprentate de 
industrializare. Progresul, atâta cât poate fi constat, se înscrie pe linia 
evoluţiei generale a sectorului referenţial. 

Nu surprinde faptul că, de la condiţiile patriarhale de la sfârșitul 
anilor '80 ai secolului XIX!5, întrezărim, în primele decenii interbelice, 
semne ale dezvoltării industriale. Deși timide, definite ca mici inițiative 
în varii domenii, direcțiile dezvoltării pe acest traseu apar şi aici. În acest 
sens, o recenzare din anul 1923, în vederea realizării unei monografii 
a oraşului, prezenta următoarea situaţie: 1.601 case/locuinţe; şcoli de 


14 A.N.B-N., Primăria oraşului Bistriţa — dosar bunuri publice proprietatea oraşului, 
inv. 6, passim; inv. 7, f. 1—12, 15-95; inv. 9, passim. Vezi şi Amenajamentul silvic 
al orașului Bistriţa, reg. inv. 21. 

15 Când domneau condiţii încă patriarhale. Breslele mai existau ce-i drept, însă nu 
mai aveau viață interioară, nu mai aveau probleme de rezolvat; strictele lor legi 
stăteau în calea progresului economic”, s-a ajuns la situaţia în care „dezvoltarea 
tehnică se apropia, timpul maşinilor şi astfel, meseria ca plug de aur, a trebuit să 
se dea pas cu pas, de o parte”; apud. A.N.B-N, fond Zikeli Gustav, d. 5, p. 11. 

ucenici de stat: 1+7 ajutători; școli de ucenici de stat: 3 ajutători; şcoli 
agronomice săseşti: 2; fabrici: 3 fabrici de piele; 1 fabrică de beton; 2 
fabrici de tâmplărie; 1 fabrică de lest’. 

Cu totul aparte se prezint sectorul micilor meseriaşi, care dezvoltă 
activități în varii domenii de activitate. Aceștia reprezintă unul din 
factorii dezvoltării industriale, atât cât era realizabilă, cu initiative 
aparte, dar definind o categorie în creștere continuă şi contributoare 
în bună măsură la efortul economic al oraşului. Întâlnim un conglo- 
merat şi, în acelaşi timp, o mulţime de meserii, practicate atât în 
ateliere proprii, cât şi în mici întreprinderi cu trăsături germinale ale 
industriei, chiar dacă în fază gregară, incipientă. Consemnările din 
listele celor cu drept de alegere pentru Camera de Comerţ şi Industrie 
din Cluj — organism căruia îi era arondat din punct de vedere industrial 
şi judeţul Năsăud (denumire de după 1925) fascinează prin ingenio- 
zitatea şi apetenţa — de multe ori, provocată de condiţiile socio-eco- 
nomice — pentru ceeea ce putea fi definit ca „,meseriaș ”. 

O enumerare succintă ne oferă imaginea unei continue trans- 
formări, a eforturilor de adaptare la cerinţele unei lumi noi, în care 
„orăşenil” trebuaiu să-și asigure subzistenţa lor și a numeroşilor membri 
ai familiilor. 

Este fascinantă diversitatea profesiilor, de la cele definte în sfera 
lucrativă: croitori — ucenici croitori dame, textile, cizmari, cojocari, — 
cojocari căciulari, blănari — șelari-curelari, comercianți, instalatori 
gaz-apă, turnători fier, coafori-frizeri, fierari, ceasornicari, dentişti, morari, 
măcelari, mezelari-curățători intestine, cofetari, ospătari-chelneri, brutari, 
fotografi, tipografi, tăbăcari, mineri, mecanici auto-moto, mecanici 
ajustori, mecanici, mecanici mașini agricole, lăcătuşi-strungari fier, 
lăcătuși-mecanici, electricieni-instalatori, tinichigii, tâmplari, tâmplari 
de binele, rotari-căruţași, dulgheri, dogari, zidari, zidari și arhitecți, 
zugravi-vopsitori, sobari, hornari (coşari), cioplitori în piatră, modiste 


16 Adrian Onofreiu, Bistriţa-încercări monografice după 1918 în „Revista Bistriţei”, 
Bistriţa, XXV, 2011, pp. 246-247. 

şi pălărieri, până la unele particularizate, cu ușor aer bonom și nostalgii 
din vremuri trecute: sitar, săpunar, pieptănar, perier, piuar, dărăcitor, 
compactor, olar, căldărar, grădinar, frânghier, umbrelar, sculptor, 
strungar în lemn, lemnar, încadrator-poleitor, cuţitar, tocilar, tapiţer, 
legător de cărți, cărămidar, sau a celor care anunțau timpuri ale mo- 
derinzării: lucrători fabrică, cauciucari, geamgii, opincari, betonari, 
pavatori, circularist, expeditor, giuvaergiu, bijutier, lumânărar, optician, 
electrician radio, sifoane, turtar, corsetieră, haine şi rufe, boiangii, 
lăptari, pescari, flori artificiale, curățătorie chimică, modistă, pălărier, 
tricotaj, berar, pictor firme, instalator apă-gaz!”, la care se adăugau așa 
numiții „ meseriaşi particulari "5. 

Lista lor s-a diversificat, ceea ce arată adaptarea la cerinţele unei 
economii încă autarhice, orientată spre satisfacerea nevoilor mem- 
brilor comunităţii, în condițiile unui trai modest, supus privaţiunilor 
şi greutăților cotidiene”. 

Au apărut însă şi noi profesii, determinate de dezvoltarea unor 
sectoare din sfera proiectării construcțiilor”. 


17 Sinteza a fost realizată prin consultarea inventarului documentelor păstrate la A.N.B-N, 
fond Camera de Muncă Cluj-Oficiul Bistrița, passim. În anul 1934 erau înscriși în 
listele de alegători pentru Camera de Comerţ şi Industrie Cluj un număr total de 1823 
alegători/meseriaşi, în varii domenii: tăbăcar, pantofar, croitor, zidar, sobar, lucrător, 
ziler, servitor, cărăuș, rotar, fierar, tâmplar, cărămidar, curelar, ceasornicar, zidar, 
morar, cojocar, măcelar, vopsitor, zugrav, pantofar, sobar, tinichigiu, strungar, turtar, 
armurier, vopsitor, dogar, şofer, mecanic, vizitiu, cismar, frizer, chelner, modistă, 
tipograf, coşar, croitor, maşinist, fotograf, bărbier, zețar; Lista alegătorilor pentru 
Camera de Comerț şi Industrie Cluj, [1934], p. 470-496. 

18 În anul 1935, în număr de 337, profesând ca şi calfă comercială, funcționar, agent, 
lăutar, dentist, casieră, vânzător gazete, lăutar, încasator, vânzătoare, gazetar, camerist, 
şef birou, comerciant, farmacist, contabil, secretar, agent; Lista alegătorilor înscriși 
pentru Camera de Muncă Cluj-Secţia Funcţionarilor Particulari, 1935, pp. 92-96. 

R Înregistrate astfel: băcănie, cereale, manufactură textile, restaurant, turtar, fotograf, 
auto-taxi, fabrică de apă gazoasă, comerț cu intestine, opinci, cârciumă, brutărie, 
bodegă, bazar, ospătărie, coloniale-delicatese, fier vechi, vechituri, ceasornicărie şi 
comerț cu bijuterii, vânzarea florilor artificiale şi naturale, între. de expediție, var- 
ciment, librărie, orologier; Lista alegătorilor înscriși pentru Camera de Comerţ și 
Industrie din Cluj, Anul 1936, pp. 49-51. 

20 Schuster Ernest, arhitect diplomat din 1920; Pfaundler Ottmar, arhitect recunoscut; 
Corpul Arhitecţilor din România, Tabloul arhitecților înscriși în corp până al 31 

În acest cadru general al nevoii de forță de muncă calificată — 
desigur, la cerințele şi condiţiile de atunci — nu surprinde faptul că a 
fost declanșată o adevărată bătălie pentru crearea instituțională a for- 
melor de pregătire a acesteia. Acţiunea a fost mai mult teoretizată 
la nivel ideatic, începând de la impunerea sintagmei potrivit căreia 
„meseria este plug de aur?!, continuând cu îndemnul adresat părinților 
de a-și da copiii la meserii”, în contrapondere cu tendința, care căpăta 
materializare, de orientare spre cariere birocratice sau intelectuale”. 
Odată cu apariţia celui de la doilea ziar în judeţ, a fost începută o 
susținută campanie în favoarea meseriilor, fie prin sfaturi referitoare la 
organizarea atelierelor”, înfiinţarea de şcoli pentru meserii'5, preocu- 
parea pentru îmbunătăţirea situaţiei ucenicilor, supuşi bunului plac al 


august 1933, p. 7, la care s-au adăugat arhitecţi recunoscuți: Hoffstădter Carol, 
din 1935 şi profesionişti cu drepturi limitate: conductori desenatori de arhitectură 
diplomaţi şi autorizaţi: Berger Fr., din 1921; Corpul Arhitecților din România, Tabloul 
Arhitecţilor Diplomaţi, membrii ai Corpului Arhitecţilor din România înscrişi în 
Corp până la 1 aprilie 1937, pp. 21, 26. 

„A fi meseriaş priceput, harnic, cruţător, fără ambiţii exagerate, înseamnă a avea 
mulțumire sufletească, a se simţi fericit în viaţa aceasta grea pe care o ducem toți. 
Viaţa îşi are cursul ei firesc cu înlesnirile ori greutăţile ce-i stau în cale, priceperea 
şi munca meseriaşului este întotdeauna căutată şi plătită”, se clama în presa 
locală; Gazeta Bistriţii”, Bistriţa, anul IV, nr. 3, 1 februarie 1924, p. 1. 

„Părinților — şi celor cu situație materială mai bună — nu putem să le dăm un sfat mai 
bun — se preciza în presă — decât să-şi dea fiii lor la aceste şcoli. Părinți, dați-vă copiii 
la meserii!; Idem, anul VI, nr. 17, 1 septembrie 1926, p. 1. 

3 „Tineretul nostru s-a îndreptat spre şcoli și bine a fost aşa, dar acum am început să 
avem oameni cu carte destui şi ne lipsesc industriaşi, comercianţi, meseriași români, 
deci tineretul nostru trebuie să-și îndrepte privirile spre aceste cariere, fiindcă se 
știe că meseria e plug de aur la casa omului. Părinţi, daţi-Vă copiii la cariere 
practice!; Idem, anul VIII, nr. 16, 15 august 1928, p. 3. Desigur, aveau în vedere şi 
înfiriparea tradiţiei în rândul românilor, începând din 17 martie 1895, data înființării 
reuniunii meseriaşilor, Ştefan Lupu, Jubileul de 25 de ani a Reuniunii meseriașilor 
români din Bistriţa, în Idem, anul VI, nr. 15, 1 august 1926, p. 2. 

„Instrumentele, sculele, materialele să fie aranjate în chipul cel mai practic şi ordonat”, 
necesitatea de a face reclamă, care era „legătura între producător şi consumator şi 
fără ea, comerţul ar stagna” şi întocmirea unei minime contabilități, „contabilitate 
în chipul cel mai primitiv trebuie să aibă chiar şi cel mai mic atelier. Fiecare patron 
trebuie să cunoască veniturile realizate, pentru a putea hotărî în ce grad poate suporta 
cheltuielile”; „Săptămâna”, Bistriţa, anul I, nr. 5, sâmbătă, 28 aprilie 1928, p. 4. 

*5 Ibidem, nr. 23, sâmbătă, 1 septembrie 1928, p. 4; anul III, nr. 13, 29 martie 1930, p. 3. 

patronilor% sau crearea condiţiilor pentru calificarea în meserii”, cu 
ajutorul căminelor de ucenici”*, a căror realizare a fost consemnată şi 
la Bistriţa”. 

Dacă la nivelul incipient au fost cosemnate progrese, aceleaşi 
aspecte pot fi identificate şi la nivelul formativ, al celor deja calificaţi. 
În acest sector, s-a cristalizat o tendință de unificare a eforturilor indi- 
viduale ale micilor meseriași, cu intenţia de a realiza o organizație 
profesională specifică, care să le apere interesele. Pornind de la nece- 
sitatea creării clasei de mijloc, eforturile au fost concentrate pentru 
sprijinirea meseriașilor, „cel mai eficace mijloc pentru crearea unei 


>>30 


burghezii româneşti (s. n.)™ , crearea cadrului asociativ, prin înfiin- 


tarea Uniunea micilor industriaşi și meseriaşi patroni în oraş”!, care 


2 Deoarece situația se prezenta în felul următor: „Primul an este întrebuințat aproape 
numai pentru lucrări de bucătărie, pentru lucrări de servitori și servitoare. În multe 
case vezi ucenicii spălând vasele şi mestecând chiar şi mămăliguța. Şi ei, săracii, 
cred că aşa ar trebui să fie. Al doilea an este aproape identic cu primul şi timpul 
scurt care rămâne ucenicului pentru învăţarea meseriei, este cu totul insuficient”;, 
Idem, anul I, nr. 16, sâmbătă, 14 iulie 1928, p. 4. 

După cum informa presa: „La Şcoala de Stat pentru ucenicii de meserii şi comerț din 
Bistriţa, înscrierile pentru anul şcolar 1929/1930 se vor ține din 1-6 septembrie. 
Examenele de corigență se vor ţine de la 7-10 septembrie. Înscrierile elevilor reuşiți 
la examenul de corigenţă ori declarați repetenţi se vor ţine de la 11-13 septembrie. 
Prelegerile se încep la 16 septembrie”; „Gazeta Bistriţii”, Bistriţa, anul IX, nr. 18, 
28 august 1929, p. 3. 

Vezi consemnarea eforturilor în acest sens: O nouă instituție culturală în Bistriţa, 
Căminul pentru ucenici, în „Gazeta Bistriţii”, Bistriţa, anul IX, nr. 7, 28 martie 1929, 
pp. 6-7 şi în „Săptămâna”, Bistriţa, anul II, nr. 15, sâmbătă, 6 aprilie 1929, p. 2. Vezi 
şi Importanța căminelor de ucenici!, în Idem, nr. 19, sâmbătă, 4 mai 1929, p. 2. 
„Comitetul Căminului de ucenici din Bistriţa aduce la cunoștința patronilor, părinților 
şi celor interesaţi, că Ministerul Muncii, Sănătăţii şi Ocrotirilor Sociale a deschis la 
Bistriţa, Suburbiul de Jos, nr. 20, un Cămin pentru ucenici, care învaţă meseria la 
patronii din oraş şi unde sunt 40 locuri disponibile”, în „Gazeta Bistriţii”, anul X, 
nr. 24-25, 26 august 1930, p. 5. Deschiderea a avut loc la data de 1 noiembrie 1930; 
Ibidem, , nr. 33—34, 20 noiembrie 1930, p. 6. 

Idem, anul XI, nr. 2, 17 ianuarie 1931, p. 1. 

Preşedinte, Dumitru Beşuan; vice-președinte, R, Csallner; casier, Friedrich Szmolka; 
secretari: O. Langenhan și A. Petringel; membri: Goga Ioan, Keresztes A, Matias Șt, 
Fritz Sturm, C. Hermann, Schlesinger R, Weinberger A, Neumann I, Archiudean I, 
Binder A, Miszner F, Roth Leopolod; „Săptămâna”, Bistriţa, anul III, nr. 25, sâmbătă, 
21 iunie 1930, p. 2. O posibilă sursă a fost modelul oferit de Statutele Uniunii 

şi-au expus doleanţele într-o importantă adunare la Bistriţa, în data de 
2 februarie 1931. Adunarea tuturor comercianților și micilor industriaşi 
şi meseriaşi s-a desfăşurat în sala mare a Hotelului Central; au par- 
ticipat peste 1.000 de persoane. A fost „adunarea tuturor reuniunilor 
meseriașilor: români, sași şi unguri, comercianților și a micilor indus- 
triași; prima adunare în oraşul nostru, în scopul de a cere guvernului 
o grabnică intervenţie, pentru a salva din ghearele peirii aceste 
clase, care sunt gata să cadă din cauza crizei economic-financiare 
prin care trecem”. Nu a fost întâmplător protestul, deoarece taxele 
şi impozitele trebuiau achitate la timp. „Impunerea micilor meseriași şi 
industriași din oraşul Bistriţa cu un impozit fix asupra cifrei de afaceri 
se va efectua din partea Comisiunii de impunere la Administraţia 
Financiară în ziua de 2 iunie 1930, anunţa presa. Meseriaşii şi in- 
dustriașii se vor prezenta cu declaraţia despre situația întreprinderii 
şi registrele lor despre circulaţia făcută anul trecut 5. În acelaşi timp, 
administraţia oraşului a creat un organism consultativ şi cu rol de 
control, autoritatea industrială, care alegea oamenii de încredere. Spre 
exemplu, în anul 1929, autoritatea a decis „înființarea alor patru secțiuni 
ale oamenilor de încredere: 1. Secţiunea pentru controlul registrelor 
industriale; 2. Secţiunea pentru controlul școlilor de ucenici; 3. Secţiunea 
pentru controlul atelierelor şi lucrătorilor; 4. Secţiunea pentru controlul 
fabricilor: preşedinte, Rottmann G. Friedrich, membrii: Beșuan Pavel 


regnicolare a Muncitorilor constructori din România, Tipografia „Gutenberg”, 
Cluj, C. Victoriei, 38, 1921 sau cea existentă în centrul minier Rodna, Statutele 
Reuniunii Meseriaşilor din Rodna-Veche, în A.N.B-N, fond Tribunalul județului 
Năsăud-statute societăţi, inv. 327/1931, f. 1. 

32 „Săptămâna”, Bistriţa, anul IV, nr. 146, sâmbătă, 7 februarie 1931, pp. 1-2. Vezi 
textul moțiunii în anexa nr. 1. 

33 „Gazeta Bistriţii”, Bistriţa, anul X, nr. 13—14, 27 mai 1930, p. 4. Pentru perioada 
1932-1937, oraşul Bistriţa a achitat suma de 79.927.874 lei, rezultatul achitării 
principalelor categorii de impozite, agricol, comercial și cel pe salarii; apud. Adrian 
Onofreiu, Contribuţii documentare privind evoluţia judeţului Năsăud. Sinteza 
pentru perioada 1932-1937, în „Revista Bistriţei”, XXVIII, 2009, pp. 181. 

şi Szmolka Friedrich”. În acelaşi registru s-a înscris şi reglementarea 
privind plafonarea preţurilor, prin introducerea valorilor maximale la 
care puteau fi vândute produsele”. 

Nu ar fi completă prezentarea succintă, fără a menţiona şi alte 
aspecte. Dacă în principal, evoluţia economică a orașului a cunoscut 
un parcurs definit de mici afaceri/organizaţii individuale sau cu un 
număr restrâns de lucrători, pot fi sesizate şi elemente ale creării şi 
dezvoltării industriei mari, reprezentată de întreprinderi cu un număr 
mai mare de lucrători şi implicit, a cifrelor de afaceri net superioare. 

În sinteza pentru perioada interbelică constatăm că oraşul Bistriţa 
dispunea de următoarele întreprinderi industriale şi comerciale: 

1. Fabrica de bere Rohrlich & Brecher din Bistriţa, evreiască, cu un 
capital de 2.272.688 lei; 
2. Fabrica de sobe ceramice S.A Bistriţa, evreiască, cu un capital de 

5.000.000 lei” 

3. Fabrica de mezeluri şi şuncă, Fii lui Friedrich Braedt. 
4. Uzina electrică a orașului. 


La acestea se adăugau mici ateliere, chiar dacă erau înregistrate 
sub denumirea pretențioasă de „fabrici ”: Moara Gustav Csallner,; o 
uscătorie de prune și mere; un cazan industrial de rachiu, proprietatea 
unei firme românești, numită Istrate și Șomotecan; Fraţii R. Kohlruss, 
în domeniul prelucrării cărnii; lăptăriile „Vera” şi „Aurora”; în domeniul 
fabricării lichiorurilor: Ullman Armand; Friedmann Appel; Simon Leib 
Meier; prelucrarea lemnului: Cooperativa tâmplari; Scholtes Wilhelm; 
curelărie-tăbăcărie: Haitchi A.; Ludwig G. & Carol; Societatea 
Cooperativă a Curelarilor; vopsitorii de haine: Fekeshazi Aurelia; 


iz, „Săptămâna”, Bistriţa, anul II, nr. 18, sâmbătă, 27 aprilie 1929, p. 3. În total, persoane 
de încredere ai autorității industriale: 20 plini; 6 membri supleanți; „Gazeta Bistriţii”, 
anul IX, nr. 7, 28 martie 1929, p. 2. 

3 Preţuri maximale, în Ibidem, nr. 14, 14 iulie 1929, p. 5. 

3% Vezi pe larg istoricul și evoluţia la Mircea Gelu Buta, Adrian Onofreiu, Românii 
din Bistrița. Studii. Documente., Mărturii. Volumul I, Ed. Școala Ardeleană, Cluj- 
Napoca, 2018, cap. Fabrica de teracotă din Bistriţa, pp. 397—403. 

Fabian Domokos; Fabrica de perii; fabricarea săpunului: Scholtess 

Fr.; Vieel David; Lohrer Wilhelm. 

La Camera de Comerţ și Industrie Cluj-Filiala Bistriţa erau în- 
registrate însă mult mai aproape de adevăr firmele. Exemplificăm cu 
cele din oraş: 

—  Stamboli S.A Bistrița pentru exploatarea terenurilor pomicole, 
comerțul şi exportul de fructe, legume şi cereale en-gros, pe cont 
propriu; înmatriculată la data de 19 iunie 1933; poz. 6. 

- Fabrica de sobe şi produse ceramice S.A — societate anonimă — 
Bistriţa, str. Domide, nr. 1: fabricarea de olane, lespezi de faianţă, 
plăci de învelit și de ciment, ţevi de drenaj și argile, furnituri de 
teracotă, şi alte articole aparținând industriei de argilă, şi montarea 
sobelor de teracotă, producerea învelitorilor de pereţi, executarea 
lucrărilor constructive împreunate cu întrebuințarea articolelor de 
industrie artificială de argilă. Vânzarea fabricaţiunilor fabricei cu 
ridicata și în amănunt. Încheierea lucrărilor de executarea lucrărilor şi 
transporturilor produselor firmei. Preluarea în comision a mărfurilor 
de specialitate. Cumpărarea şi ținerea în funcţiune a întreprinderilor 
industriale, care se ocupă cu producerea fabricatelor similare: data 
înmatriculării: 19 iulie 1917, pe o perioadă de 50 de ani de la 
înființare. Poz. 13. 

- Prima Fabrică de Hârtie din Ardeal S.A.; poz. 32%. 


Rămâneau însă dominante meșteșugurile, conform următoarei 
situaţii, la nivelul județului: patroni: români — 50; saşi — 384; unguri — 
137; evrei — 215; alţii — 25; Lucrători (Calfe): români — 733; saşi — 438; 
unguri — 239 ; evrei — 143; alții — 31. 

Dinamica înființării firmelor la nivelul judeţului a fost: 1932: 
individuale — 903, sociale — 139, în total 1041; 1937: individuale — 1.205, 
sociale — 159, în total 1.364, deci, un spor de 323, din care 302 individuale 


37 AN.B-N, Fond Camera de Comer și Industrie Cluj-Filiala Bistriţa, registru analitic 
firme sociale. 

şi 21 sociale. Rezultă un progres cu 87 firme româneşti, 4 maghiare, 
115 evreieşti, 31 germane și 2 diverse*. 

Toate acestea aveau însă de înfruntat condiții dificile, mai ales o 
dată cu declanşarea crizei economice, în anul 1929. Nu întâmplător, 
în şedinţa Consiliului de Igienă și Ocrotire al judeţului Năsăud, din 
data de 23 septembrie 1931, s-a expus imposibilitatea aplicării articolului 
528 din Legea sanitară, care prevedea impunerea unei taxe pentru 
toate firmele care existau. „Cele mai multe industrii stagnează sau sunt 
exercitate în mod primitiv, numai de solicitatorii autorizațiunii, astfel, 
nu pot câștiga nici hrana necesară pentru el şi familia lui, citim în textul 
protocolului de şedinţă — iar prăvăliile de pe sate sunt mici întreprinderi, 
unde tot venitul la cele mai multe nu se poate socoti trimestrial, la 500 
de lei, cât se prevede minim în lege; în unele prăvălii toată marfa nu 
are valoarea de 500 de lei”. 

La fel de interesantă a fost şi evoluţia sistemului de credit. Băncile 
care finanțau nevoia de credit a pieţei — în afară de Banca Naţională a 


38 Consiliul de Igienă şi Ocrotire al judeţului Năsăud, în şedinţe lunare, lua în dezbatere 
cererile pentru eliberarea autorizaţiei de funcționare: băcănii, tăbăcării, cazane fiert 
rachiu, fierării, măcelării, birjari, cârnăţar-măcelar, brutărie, pantofărie, croitorie, atelier 
modistă, frizerie-coafor, fabrică de apă gazoasă, cojocărie, cuptor de cărămizi de 
teracotă, tâmplar, fabrică de săpun, birou şi atelier de arhitectură, sitar, comerț cu ziare, 
transportul persoanelor cu o birjă cu un cal, fotograf, cazan de fiert rachiu şi spirt, 
dentist, bombonărie, magazie pentru zdrențe, cârpe şi piei crude. În referatul prezentat 
de delegaţia consiliului erau prezentate: adresa exactă, descrierea încăperii/încăperilor, 
după caz, dotările, dacă era izolat de restul locuinţei şi dacă solicitantul era sănătos. 
Concluzia fiecărui punct dezbătut: avizare/nu favorabilă; se încunoştința autoritatea 
administrativă competentă şi se fixa suma de plată pentru Fondul sanitar județean şi 
comunal; fiecare „industrie” era impozitată separat. În cazul constatării funcționării 
fără autorizaţia consiliului sau fără a respecta cerințele impuse de acesta, se trimitea 
autorității administrative competente propunerea de închidere a stabilimentului. 
Consiliul era prezidat de medicul şef al judeţului şi mai cuprindea: medicul oraşului 
Bistriţa, medicul primar al spitalului judeţean, medicul şef al garnizoanei, inginerul 
judeţean, medicul veterinar al judeţului, medocul ambulatoriului Bistriţa, delegatul 
Consiliului oraşului Bistriţa şi al Consiliului Judeţean, delegatul Camerei de Comerţ 
şi Industrie Cluj, A.N.B-N, fond Serviciul Sanitar al județului Năsăud-registre 
procese-verbale de şedinţe ale Consiliului de Igienă, 1925-1936. 

* Ibidem, registre procese-verbale de ședințe ale Consiliului de Igienă, 1930-1932, 
proces-verbal din data de 23 septembrie 1931. 

României, pe calea creditului de reescont — erau Banca Generală de 
Economii S.A. Sibiu şi Casa de Păstrare din Târgu-Mureș, care inter- 
veneau prin sucursalele din oraşul Bistriţa. Concluzia era că „pe când 
băncile românești din judeţ cu un capital şi rezerve de lei 5.433.153 
nu am avut nici un leu reescont la Banca Naţională, băncile săseşti 
(acele ungurești nu contează) cu un capital şi rezerve de numai 1.699.520 
lei, au avut polițe reescontate la Banca Naţională în sumă de lei 
5.195.349. Iată deci cifre care arată clar, cât de puţin s-a ținut cont — 
altădată — de interesele noastre de ordin naţional și material şi pe de 
altă parte, cât de mult au ştiut sașii din judeţ să prețuiască creditul şi 
să găsească căi de exploatare chiar şi a fondurilor Băncii Naţionale 
în favoarea lor”. La aceasta situaţie s-au adăugat și efectele crizei 
economice, resimțite în sistemul creditării încă din anul 1927. De aceea, 
populaţia era sfătuită să manifeste prudenţă în angajarea de credite şi 
o dată ce le-a făcut, să le plătească la timp returnarea lor. „Pe lângă 
recolta slabă se simte în ţară o mare lipsă de bani între oameni, care 
durează de peste un an de zile. E urmarea scumpirii din anii trecuţi a 
mărfurilor industriale, a urcării dărilor, diferitelor taxe, timbre”, lar 
soluţiile la îndemână erau condensate în următoarele recomandări: 
„Cei ce fac afaceri să nu se prea întindă cu ele, ci să caute să și le întă- 
rească, să chivernisească bine ce au și ceea ce au făcut în anii trecuţi. 
Pe datorie mai îndelungată să nu se vândă marfă agonisită. Mai bine 
ceva mai ieftin dar cu bani gata. Banii la bănci azi sunt foarte scumpi”. 
Comerţul, ca modalitate de valorificare a producției, inclusiv a 
celei industriale, era o altă activitate economică importantă. Având în 
vedere același algoritm al reprezentării, potrivit căruia majoritatea firmelor 


“0 Pe larg la Adrian Onofreiu, Contribuţii documentare privind evoluția județului 
Năsăud. Sinteza pentru perioada 1932-1937..., p. 178. 

„Nu vă împrumutați pentru ori şi ce, numai în cazuri grele, neprevăzute, recurgeți 
la banii din bancă, scria presa, continuând: cei ce aveţi deja bani împrumutaţi din 
bănci, plătiți-vă ratele şi dobânzile (s.a.).Nu tot tărăgănați, căci în chipul acesta 
omul foarte uşor se năruie. Un obligământ odată luat, trebuie să-l împlineşti. În 
schimb învaţă a te restrânge pentru viitor”; Gazeta Bistriţii”, Bistriţa, anul VII, nr. 
21, 24septembrie 1927, p. 2. 

erau înregistrate în oraşul Bistriţa, situația se prezenta astfel: total firme — 
281, din care: individuale — 255, societăţi în nume colectiv — 8, societăți 
anonime în nume colectiv — 1, cooperative — 1, de stat, judeţ, comună — 
niciuna, altă formă — 16. 

După domeniile în care activau, au fost înregistrate: alimentar: total 
94, din care 91 individuale, 1 societăţi în nume colectiv, 1 cooperativă, | 
altă formă; hoteluri, restaurante, cârciumi, cafenele: total 67 — 65 indi- 
viduale, 2 societăţi în nume colectiv; comerţ cu articole de îmbrăcăminte 
şi confecțiuni: total 53 — 50 individuale, 1 societate în nume colectiv, 1 
societate anonimă pe acțiuni, 1 altă formă; comerţ de materiale de 
construcții şi mobile: total 15 — 14 individuale, 1 altă formă; comerț de 
mașini, aparate: total 10, din care 7 individuale, 2 societăţi în nume 
colectiv, 1 altă formă; produse chimice şi droguri: total 9, din care 9 
individuale; comerț de produse agricole şi animale brute, târguri, oboare, 
şi comerț ambulant: total 12, din care 10 individuale, 2 altă formă; alte 
întreprinderi de comerț: total 11, din care 9 individuale, 2 societăţi în 
nume colectiv”. 

Progresele, atâtea câte au fost, au rămas consemnate şi de instituţia în 
domeniul muncii şi ocrotirii sănătății, Camera de Muncă Cluj — Oficiul 
Bistriţa”. 

De asemenea, pot fi menționate, pentru , tuşele” individuale, recla- 
mele din ziarele „Gazeta Bistriţii ” şi „Săptămâna ”, care încercau să 
ofere o imagine cât mai pozitivă pentru cei care le plăteau, firmele 
industriale, comerciale, bănci, antreprenori sau iniţiative particulare. 
Publicitatea acestora a fost mult mai conectată la realitatea zilnică şi 
oferea barometrul firmelor, în dinamica lor evolutivă, dintre care amintim 
câteva: „Fraţii Ludwig și Neckel — atelier tehnico-mechanic cu depozit 
de tot felul de articli şi material de instalaţii, mașini de cusut și biciclete, 
articole electro-tehnice, benzină pentru motor, ulei pentru mașini şi 


“ Recensământul general al populaţiei României din 29 decembrie 1930. Vol. X: 
Întreprinderi industriale şi comerciale, publicat de Sabin Manuilă, Tipărit la 
„Monitorul Oficial”, Imprimeria Naţională, Bucureşti, 1938, p. 101. 

#8 Vezi anexa 2. 

cilindre”, Str. Spitalului, nr. 2 şi Suburbiul de Jos, nr. 38%. „Victor 
Gărtner-fabrică de cement și întreprindere de orice lucrări de beton”, 
str. Gării; „Redlich Salamon şi Fii — societate comercială anonimă pentru 
industria lemnului şi materiale de construcție”, str. Gării; „Tipografia 
Naţională „G. Matehiu ”, Bistriţa, str. Spitalului, nr. 5; „Frisch — Între- 
prinderea transporturilor de persoane cu automobile Bistriţa—Reghinul 
Săsesc”, sediul la Hotelul Fritsch; „Frații Braedt — fabrică de mezeluri, 
salamă şi conserve de carne”, la care se adăuga și „fabricarea de 
gheață”, str. Spitalului, tel. 40; „ Victor Fritsh — atelier technic”, str. 
Spitalului, nr. 13; „Frideric Csallner — depozit de carbid, ulei şi alte 
materiale ungătoare ”, str. Urezului, nr. 13, Nouă de Sus, 10/A; „Birou de 
architectură şi întreprindere de clădire — Fraţii Schuster”, str. Lemnelor, 
nr. 11; „Prima însoţire ardeleană de perieri, fondat 1889”, str. Lemnelor, 
nr. 16; „Fabrica de sobe şi produse ceramice S.A Bistriţa — sobe de 
faianță, căminuri şi maşini de bucătărie în executarea cea mai mo- 
dernă ”; „Ilie Griga — atelier de instrumente muzicale, vioare, contra- 
basuri ”, str. Andrei Mureşanu, nr. 22; „Maier Salamon Leib — Fabrică 


E] 


de rum și licheruri ”, str. Pungarilor; „ Wilhelm Ludwig — atelier de 


vulcanizare”, str. Spitalului, nr. 21; „Teodor Bartoș — maestru tâmplar”, 
str. Casarmii, nr. 33; „Hotel „Central ” Bistrița — mâncări şi băuturi 
de calitate primă”; „Elena I. Sas — architectă diplomată ”, „Otel Fritsch” 
Bistrița-camere curate și bine aranjate, baie şi telefon”; „Auto-Sport— 
Otto Fritsch”, Piaţa Mică, nr. 32; „Rudolf Fritsch — atelier de armurier”, 
Piaţa Regele Ferdinand, nr. 38; „ Wilhelm Wittstock — ceasornicar şi 
optician”, Piaţa Regele Ferdinand, nr. 21; „Hupmobile — reprezentanța 


pentru jud. Năsăud-Otto Fritsch”, Piaţa Mică, nr. la; ,, Tehnica Manciu — 


“ Pentru evoluţia denumirii străzilor orașului Bistriţa în decursul istoriei, vezi 
Adrian Onofreiu, Orașul Bistrița-habitat şi toponimie, în „Anuarul Institutului de 
Istorie Cluj-Napoca”, Cluj-Napoca, XXXIV, 1995, pp. 295-322, ca şi memoriul 
prefectului judeţului înaintat, la 20 martie 1920 ministrului de Interne, în care 
expune prima încercare a unor ofițeri apropiați principelui moştenitor, viitorul 
rege Carol II, aflat în exil la Bistriţa, de a schimba denumirea străzilor oraşului, 
din cea germană, în limba română; A.N.B.-N., fond Prefectura judeţului Năsăud- 
prefect, d. 149/1922, f. 29-31. 

întreprindere de instalaţiuni technice”, str. Lemnelor, nr. 44; „Karol 
Kisch — atelier de ceasornicar”, str. Gării, nr. 5%. 

Un melanj interetnic, dictat în primul rând de interese economice 
şi abia apoi de cele specifice fiecăreia dintre ele. În acest proces de 
omogenizare au fost consemnate şi manifestări atipice, determinate de 
atitudinea manifest exclusivistă a saşilor sau de cea, influentă, a evreilor 
în finanțe, comerț și activităţi conexe. A rămas ca românii, ajunși 
majoritari din punct de vedere demografic, să recupereze secolele de 
marginalizare şi izolaționism impus de cei aflați la putere, fapt mate- 
rializat pentru prima dată în anul 1934, odată cu instalarea în funcție 
a întâiului primar român al oraşului, avocatul Corneliu Mureşan“. 

Situaţia poate fi descrisă și în baza datelor recensământului general 
al populației din 1930. Potrivit datelor acestuia, în mediul urban al 
judeţului Năsăud — în care putem include în primul rând orașul Bistriţa, 
localitatea Năsăud, deşi declarată oraş nereședință neavând stabilimente 
economice reprezentative — se prezenta astfel: total judeţ, în mediul urban: 
758, cu personal în număr de 4.436. Dintre acestea, erau: 1. întreprinderi 
individuale, după numărul angajaţilor: a) cu 2-5 persoane — 398, având 
1.157 lucrători; b) cu 6-20 persoane — 60, cu 565 lucrători, c) cu 21-50 
angajaţi — 9, însumând 275 lucrători; d) cu 51—100 — una, având 60 
lucrători; e) cu 101-200 — niciuna; f) cu 201-500 — una, cu un număr 
de 216 lucrători; g) peste 500 — una, cu 1.875 lucrători. Din totalul celor 
758 de întreprinderi ale judeţului, un număr de 696 erau individuale, 
21 în nume colectiv, 21 societăţi anonime pe acţiuni, 6 cooperative, 3 
aparțineau statului, judeţului sau comunei şi 11 aveau altă formă de 
organizare.. 


4 Textele reclamelor redau limbajul epocii, așa cum au fost publicate în „Gazeta 
Bistriţii” (1921-1930) şi „Săptămâna” (1928-1935). 

“ Mircea Gelu Buta, Adrian Onofreiu, Întâiul primar român al Bistriţei. Avocatul 
Corneliu Mureşan (1903-1996), în Trecutul mai aproape de noi. Omagiu profesorului 
Gheorghe Marinescu la 70 de ani, coord. Alexandru Gavrilaş, Dan Lucian Vaida, 
Adrian Onofreiu, George G. Marinescu, Ed. Mega, Cluj-Napoca, 2015, pp. 295-328. 

+7 Recensământul general al populaţiei României din 29 decembrie 1930. Vol. X: 
Întreprinderi industriale şi comerciale..., p. CIII. 

În funcţie de profil, au fost înregistrate întreprinderi în industria 
metalurgică, a lemnului, construcţii, textilă, manufacturieră şi de con- 
fecții, alimentară, tipar, chimică, producția de energie. Dotarea lor era 
cu mașini cu aburi, motoare cu explozie şi combustie internă, mașini 
hidraulice, mașini electrice“. 

Valorificarea rezultatelor activităţii economice se realiza și în zilele 
organizării târgurilor orașului, care ofereau posibilitatea vânzării-cum- 
părării produselor, atât cele ale industriei sau micilor meseriași, dar și 
ale țăranilor, rezultat al muncii pământului și creşterii animalelor”. 

Alte surse — chiar dacă azi par derizorii — pentru activităţi economice 
erau arendarea dreptului de păşunat toamna pentru oi şi a jirului pentru 
porci, din pădurile orașului“, a păşunatului vitelor, din primăvară până 
în toamnă”!, valorificarea scoarţei de stejar”. 

Concluzia era formulată în analiza Băncii Naţionale a României — 
Agenţia Bistriţa în anul 1938, ca sinteză a perioadei 1932-1937. După 
ce defineşte faptul că locuitorii orașelor — în principal, Bistriţa, deoarece 
Năsăudul era neînsemnat — „trăiesc relativ destul de bine. La orașe în 
general, nu se simte criza prin care trecem încă, atât de mult ca la sate”, 
continua prin a defini standardul de viaţă astfel: „Pătura intelectuală 
de la oraşe, am putea spune că trăieşte chiar foarte bine. Fiecare este 
bine îmbrăcat, locuieşte pe cât posibil destul de confortabil, se hrăneşte 


48 Ibidem, p. 241. 

4 Această activitate se desfășura în timpul celor patru târguri, organizate astfel: 
primul, între 9-11 martie: târg de vite (Marţea Mare); al doilea, între 14-16 mai: 
târg de vite; 17 mai, târg de marfă; al treilea, şi cel mai mare, de ziua Sfântului 
Bartolomeu, între 21—26 august: târg de vite; 27 august, târg de marfă; al patrulea, 
între 16-18 noiembrie, de ziua Sfintei Katharina: târg de vite; 19 noiembrie, târg 
de marfă; „Gazeta Bistriţii”, Bistriţa, anul X, nr. 1, 1 ianuarie 1930, p. 5. 

„Dreptul de păşunat cu oi pe teritoriul păşunei comunale pe timpul de toamnă se 
va da prin licitaţaie. În pădurile oraşului se vor lua porci la ghindă cu începere de 
la 1 octombrie; 200 lei, un porc”; „Gazeta Bistriţii”, Bistriţa, anul VIII, nr. 18, 15 
septembrie 1928, p. 3. 

„Vitele pentru păşunea comunală sunt de insinuat cel târziu până la 30 martie”; 
Idem, anul IX, nr. 5, 27 februarie 1929, p. 5. 

„Oraşul Bistriţa vinde scoarța de stejar de pe un teritor de 12 jug. cad. din Pădurea 


3». 


Roşie prin licitaţie publică”; Ibidem, nr. 5, 27 februarie 1929, p. 5. 

și chiar şi petrece. Clasa burgheză de la oraş, de asemenea, o duce 
destul de bine. Comerţul, deși nu este în floare, totuși merge destul de 
bine. Micii meseriași au întrucâtva, o situaţie mai precară, unii dintre 
ei. Cei mai mulți însă au atât de mult de lucru, că nu mai pot să facă 
faţă decât numai cu greu și după o mai îndelungată așteptare ””. 

Totuşi, o imagine uşor idilică, care nu definea în totalitate situația 
economică a oraşului Bistriţa. La o analiză mai atentă, putem aprecia 
că acesta s-a dezvoltat pe traiectul general impus de apartenenţa la 
România Mare, după 1918. Însă, evoluţia s-a înscris în constanta domi- 
nantă aici şi înainte, definită esenţial, de preponderența micilor meseriaşi 
şi a atelierelor lor, care asigurau necesităţile imediate şi modeste ale 
locuitorilor, pentru traiul zilnic. S-au adăugat profesii noi, adecvate 
cerinţelor. Totuşi, un număr mare de „firme ”, în general, cu 2-5 lucrători, 
cu ucenici care erau buni la toate — în special în casa patronului — cu 
încercări timide de a debuşa în domenii noi, cum erau atelierele auto, 
radio-telefonie, comerţul cu produse industriale şi combustibili, auto- 
turisme, alături de cele tradiționale, comerțul cu lemne, producerea de 
băuturi alcoolice, carne şi preparate din carne, stofe şi încălțăminte. 
Toate, original și viu prezentate prin intermediul reclamelor, care se 
întreceau în a propune cele mai bune oferte. 

S-au adăugat activitățile comerciale rezultate din organizarea ves- 
titelor târguri, ca şi valorificarea resurselor rezultate din exploatarea 


5 Şi analiza continua, arătând că „venitul unei gospodării de orice categorie nu poate 
fi comparat cu venitul unui comerciant de la oraş — mic sau mare — cu acela a unui 
meseriaş bun sau nici cu acela al unui simplu scriitor de birou. Căci orăşeanul, în 
orice situaţie ar fi, el câştigă totuşi 2—3.000 lei lunar, având posibilitatea să se 
hrănească, poate mai bine şi cu mai puţine griji ca săteanul. Aceasta este realitatea 
vieţii economice din judeţul nostru şi credem că ea e pretutindeni, la fel. Nu mai 
vorbim de marele şi micul comerciant de la oraş, care datorită măsurilor atât de 
favorabile din ultimul timp, se poate împrumuta cu bani, pentru care plăteşte o 
dobândă de 7,5% anual şi în schimb realizează un venit de minimum 30% asupra 
capitalului care investit de trei ori anual în prăvălie, îi aduce un câştig brut de 
90%, adică net, de minimum 45%, după scăderea tuturor cheltuielilor, la fel este 
şi meseriaşul bun”; apud. Adrian Onofreiu, Contribuţii documentare privind evoluţia 
județului Năsăud. Sinteza pentru perioada 1932-1937..., pp. 180-182. 

pământului. Sistemul de credit a contribuit la susținerea acestui efort, 
fie pentru inițiative individuale, fie pentru cele colective. 

Industria, în sensul capitalist al termenului, era aproape inexistentă. 
În afară de vechile iniţiative din domeniul produselor ceramice şi a 
exploatării lemnului, au activat întreprinderi individuale sau în nume 
colectiv, în domeniul prelucrării cărnii şi a alcoolului sau mici inițiative 
determinate de repararea şi aprovizionarea cu combustibili a mijloacelor 
de transport auto. 

Poate de aceea, putem să analizăm, în încheiere, validitatea descrierii 
unui alogen, sosit aici în anul 1928. La debarcarea din trenul personal 
pe relaţia Cluj-Bistriţa, în gara terminus a călătoriei, acesta constata: 
„Bistriţa! Două coşuri de fabrici care străjuiesc oraşul într-o margine, 
îmi întăresc convingerea că această localitate poate fi trecută oricând 
printre marile centre industriale ”*. 

Atât să fi fost suficient pentru a defini situaţia economică a oraşului? 
În cazul unui răspuns pozitiv, este irelevant. În cazul unuia negativ, acesta 
poate fi mai aproape de realitatea pe care am încercat să o sondăm şi 
creionăm, în coordonatele ei generale. 


Anexa nr. ] 


Moţiune 


Comitetele de conducere și membrii: Reuniunei Meseriaşilor Români, 
Reuniunei Meseriaşilor Sași, Reuniunei Culturale a Ungurilor, Reuniunei 
Comercianţilor şi Uniunii Micilor Industriași din Bistriţa, întruniţi în 
sala Hotelului Central în ziua de 2 februarie 1931, ora 11 a. m., pentru 
a examina situaţia produsă în urma actualei crize, constată că: 

Oraşul nostru, situat la poalele Carpaţilor și granița Bucovinei cu 
Ardealul, cu căile de comunicaţii primitive, este un centru izolat de lumea 


* Deşi consemna în continuare faptul că şeful de gară era „mulțumit că până mâine 
la astă vreme, nici un tren nu va tulbura liniştea patriarhală a gării”; apud. „Săptămâna”, 
Bistriţa, anul I, nr. 1, 31 martie 1928, p. 2. 

mare, aşa încât comerțul și industria, chiar în timpuri normale, avea de 
luptat cu mari greutăți; 

Izvoarele de câştig a populaţiei acestui judeţ, constând din exploa- 
tarea de păduri, creşterea vitelor şi în măsură mai mică agricultura, au 
secat cu desăvârşire; exploatările de păduri fiind sistate, iar vitele şi 
produsele agricole nu se pot valoriza; 

Că în urma acestei împrejurări, comerțul şi industria, care se bazează 
pe veniturile clasei de mai sus, au ajuns în cea mai disperată situaţie; 

Că fiscalitatea excesivă, care apasă aceste două ramuri de activitate 
economică, cu tot felul de impozite către stat, județ şi comună, a suprimat 
în măsură mare comerțul şi industria; o mare parte din industriaşi şi 
comercianţi restituind brevetul autorităţilor, iar cei rămași, nemaiputând 
suporta sarcinile, îşi așteaptă destinul; 

Că cei care au restituit brevetul vor lucra clandestin, provocând o 
situaţie şi mai disperată celor rămaşi să suporte mai departe sarcinile 
publice; 

Că şomajul, care nu a fost cunoscut în acest judeţ, astăzi este una 
din cele mai importante probleme de rezolvat; 

Pentru care motive cerem domnului Preşedinte al Consiliului de 
Miniştri, Ministerului de Industrie şi cel al Finanţelor, Uniunii Micilor 
Industriaşi şi Meseriaşi Patroni, Centrala București, prin Prefectura 
Judeţului, Administraţia Financiară şi Camera de Comerţ şi Industrie, 
luarea de măsuri pentru: 

Intensificarea forțelor active, care ar putea provoca o circulație de 
bunuri, cum sunt încurajarea construcțiilor şi angajarea de lucrări publice; 

Procurarea de împrumuturi ieftine şi în măsură corespunzătoare 
pentru micii industriaşi şi comercianți; 

Și, mai presus de toate, reducerea impozitelor către stat, judeţ şi 
comună, în măsura, în care au fost reduse lefurile funcţionarilor și după 
cum s-a redus bugetul statului, precum şi un tratament echitabil la 
încasarea impozitelor, ținându-se cont de adevărata capacitate de plată 
a contribuabilului, iar la licitaţiile pentru impozite, să nu se vândă bunurile 
sub un preț minimal. 

Adunarea a luat sfârșit la orele 12.30, toți împrăştiindu-se în deplină 
linişte. 


„Săptămâna”, Bistriţa, IV, nr. 146, sâmbătă, 7 februarie 1931, p. 2. 


76 


ADRIAN ONOFREIU e Considerații referitoare la situația economică a orașului Bistriţa ... 


Anexa nr. 2 


Dare de seamă 
privind realizările Oficiului Camerei de Muncă Bistriţa 


Oficiul Judeţean din Bistriţa al Camerei de Muncă Cluj sub denumirea 
inițială de filială a luat ființă la 19 noiembrie 1933 funcționând până la 
31 mai 1934, când a fost desființată, în urma modificării legii Camerelor 
de Muncă. În ziua de 20 mai 1935 a fost reînființată, funcţionând de atunci 
neîntrerupt. 

De la începutul activităţii sale cu toate greutăţile ce le-a avut de 
întâmpinat din cauza lipsei de personal, instituția noastră a depus toate 
sforțările pentru a-și îndeplini atribuţiunile fixate prin lege, căutând să 
devină cu adevărat un organ de apărare şi reprezentare a intereselor 
lucrătorilor, funcţionarilor particulari şi meseriașilor. În cadrul acestor 
atribuţii a colaborat cu diferite instituții şi autorități publice în vederea 
promovării intereselor salariaților şi meseriașilor, făcând propuneri pentru 
îmbunătățirea condițiilor de muncă, a asigurărilor sociale, igienei muncii. 

Ajutorarea celor fără de lucru s-a făcut în colaborare cu Primăria 
oraşului Bistriţa, acordându-se ajutoare în natură, alimente, lemne în iarna 
anului 1933/1934, când numărul celor fără de lucru a fost mai mare. În anii 
1935, 1936 până în anul 1937 s-au dat diferite ajutoare mai mici în bani. 
După acest an, epuizându-se fondul de şomaj, ajutoarele de şomaj s-au 
sistat. De altfel nici problema ajutorării şomerilor nu se mai punea, întrucât 
cea mai mare parte a braţelor de muncă inactive a găsit o bună plasare la 
lucrările de construcție a căii ferate Ilva-Mică-Vatra-Dornei, făcându-se 
şi din partea Oficiului nostru intervenţii la Inspecţia II C.F.R., pentru 
primirea în lucru a celor nevoiaşi. 


Asistenţa sanitară 


Pentru apărarea drepturilor asiguraţilor s-au făcut intervenții la Oficiul 
local şi la Casa de Asigurări Sociale din Dej, pentru plata ajutorului de 
boală, acordarea de medicamente, trimiterea bolnavilor la stațiuni balneare 
şi climaterice, înzestrarea oficiului de asigurări sociale din Bistriţa cu 
aparatele şi medicamentele necesare. S-a cerut constituirea unui dispensar 
Judeţean pentru bătrâni, înfiinţarea unui laborator de analiză şi bacteoro- 
logie, s-au făcut propuneri pentru construirea de locuinţe ieftine pentru 
salariați şi meseriaşi, în vederea asigurării unei vieţi mai igienice. 

Pentru a documenta la faţa locului asupra condițiilor de lucru şi trai 
ale ucenicilor şi calfelor s-a făcut control la unele ateliere de cismărie, 
cojocărie, croitorie, brutării, cu care ocazie s-a consatat că multe din ele 
nu corespund cerințelor igienice, fiind întunecoase şi neîncăpătoare, 
servind totodată şi ca locuinţă şi ca loc de dormit pentru calfe și ucenici, 
care dorm în paturi suprapuse. S-au dat îndrumări de la caz la caz pentru 
ameliorarea situaţiei, acolo unde era posibil şi îndrumarea ucenicilor la 
căminele de ucenici. Împreună cu organele de control ale Ministerului 
Muncii s-au făcut inspecții în ce priveşte durata muncii şi munca de noapte 
a minorilor, dresându-se acte de contravenție patronilor vinovaţi.Tot în 
vederea unei mai bune cunoașteri a vieții social-economic a lucrătorilor, 
funcționarilor particulari şi meseriașilor s-a făcut o anchetă din inițiativa 
Camerei de Muncă Cluj prin chestionare individuale, ca astfel pe baza 
constatărilor reale să se poată face propuneri de îndreptare. 

Afară de aceasta au fost susținute şi apărate în toate cazurile preten- 
pile salariaţilor pentru acordarea concediilor de odihnă, plata salariilor, 
în cazuri de concediere nemotivat sau fără preaviz legal. 

Serviciul contencios al oficiului a dat asistenţă juridică gratuită mem- 
brilor care i s-au adresat în diferite chestiuni, susținându-le procesele în 
fața Judecătoriei Mixte din Bistriţa şi a Tribunalului. 

S-a dat o deosebită importnţă stabilirii de bune raporturi între patroni 
şi salariați, căutându-se ca diferendele şi conflictele individuale sau colec- 
tive de muncă să fie aplanate pe cale de conciliere de către comisia de 
conciliere care funcționează pe lângă oficiul nostru. 


Ucenicia 


Pentru înlăturarea abuzurilor cu contractarea ucenicilor, care în multe 
cazuri erau nevoiţi să facă un stagiu de peste cinci ani, s-au luat măsuri 
ca angajarea uecnicilor să se facă în conformitate cu legea pe durata 
maximă de patru ani, ucenicii să fie întrebuințați numai la meserie, iar 
nu ca servitori la lucruri casnice şi lucrul câmpului. S-a impus de asemenea 
patronilor ca să acorde uncenicilor concediul legal de odihnă de 15 zile 
anual. 

Camera de Muncă Cluj a înființat în localitatea Someşul Cald din 
judeţul Cluj o colonie de vară pentru ucenici şi ucenice, unde în fiecare 
vară sunt trimiși pentru recreere şi odihnă pe timp de trei săpătîmâni un 
număr d 15-20 ucenici din fiecare județ din circumscripția Camerei. Tot 

din partea Camerei s-au acordat la câțiva ucenici mai săraci ajutoare în 
bani, bocanci, burse, rechizite şcolare. 

În vederea popularizării legislaţiei muncitoreşti și pentru ridicarea 
nivelului cultural al membrilor Camerei s-au ţinut în trecut conferințe la 
Bistriţa, la Rodna şi Prundu-Bârgăului. 

În oraşul Bistriţa s-a tinut în anul 1937 un curs de limba română, predat 
de domnul profesor Ştefan Lupu și unul de contabilitate, predat de d-l. 
Alexandru Madgearu, președintele oficiului. De asemena s-a înființat o 
bibliotecă pe lângă oficiu, compusă din 236 volume, de unde se împrumută 
regulat cărți în fiecare săptămână, îndeosebi ucenicilor şi lucrătorilor, cari 
în trecut nu aveau posibilitatea să citească. Am cerut Camerei să aprobe 
închirierea unei săli potrivite pentru o bibliotecă populară, înzestrată cu 
cărți suficiente, a cărei necesitate este de mult simțită, deoarece majoritatea 
ucenicilor şi lucrătorilor nu dispun de nici un alt mijloc pentru a se instrui. 

Organizarea timpului liber a lucrătorilor constituie a problemă care 
până în prezent n-a fost rezolvată din lipsă de mijloace. Întrucât Ministerul 
Muncii prin organizaţia „Muncă şi Voie Bună” sau Camera de Muncă ne 
vor pune la îndemână mijloacele necesare, vom putea începe pe viitor o 
activitate şi în acest sens. 

Din cele expuse mai sus se poate constata modesta contribuţie a 
oficiului nostru pentru ridicarea nivelului de viaţă a păturii muncitoreşti 
din acest judeţ. Este în adevăr prea puţin ceea ce s-a făcut până în 
prezent faţă de ceea ce trebuie înfăptuit în viitor. Avem însă speranța că 
de acum înainte această pătură cu un rol atât de improtant în stat, se va 
bucura de mai multă solicitudine din parta forurilor superioare, precumși 
de mai multă înțelegere a nevoilor sale multiple din partea autorităţilor 
şi instituțiilor publice. 

Bistrița, 8 decembrie 1939 


Preşedinte, Al. Madgearu 
Secretar, Traian Banciu”. 


Apud. Adrian Onofreiu, Contribuţii documentare privind evoluţia județului 
Năsăud între anii 1918-1938, în „Revista Bistriţei”, Bistriţa, XXI/2, 2007, 
pp. 157-159. 

Aspecte economice 
pe teritoriul judeţului Bistriţa-Năsăud 
în perioada 1945-1989 


DORIN DOLOGA* 


După instaurarea la 6 martie 1945 a dictaturii comuniste, Partidul 
Comunist Român şi-a impus în activitatea practică implementarea ideo- 
logiei marxist-leniniste, care însemna desființarea proprietăţii private 
în economie, impunerea puterii politice a partidului unic și punerea în 
funcțiune a conducerii planificate a economiei naţionale prin realizarea 
planurilor anuale și cincinale. 

În perioada 1945-1989 economia a fost condusă după principii 
politice şi nu după principii economice. Dezvoltarea economică s-a 
făcut pe baza unor ambiţii politice şi nu pe baza principiilor legilor 
economice. În mod normal, factorul politic trebuia să indice obiectivul 
strategic al dezvoltării economice, urmând apoi ca specialiştii să sta- 
bilească mijloacele şi căile de atingere a acestui obiectiv. Economia 
nu poate fi condusă pe baza unor principii politice, deoarece acest 
lucru conduce inevitabil la dezastru. Prioritar, în numirea unor cadre 
de conducere în economie se urmăreau aspectele politice, cum era 
originea sănătoasă, şcoala de partid, încrederea care îi fusese acordată 
de către conducerea de partid şi care, în multe cazuri, s-a dovedit a fi 
un eşec total, şi nu cele profesionale. În afară de aceasta, toate posturile 
de conducere din economie erau dublate de posturi politice, ceea ce a 
constituit un lucru tragic pentru România. Nu se putea face nimic într-o 
întreprindere fără acordul secretarului de partid, care era de multe ori 


* Dorin Dologa, Arhivele Naţionale Bistriţa-Năsăud, e-mail: d dologa(Gyahoo.com 

ales din rândul muncitorilor sau a maiştrilor, pentru că aceştia prezentau 
încredere din punct de vedere politic. Aspectul negativ cel mai pronunţat 
în comunism l-a reprezentat amestecul politicului în economia macro 
şi Micro, a activistului de partid în organizarea producţiei, în condiţiile 
în care activiștii de partid nu cunoşteau principiile legilor economice. 
Ideea de bază era aceea că inginerii nu trebuiau să posede decât cunoştinţe 
legate de producţia în sine și doar partidul avea dreptul de a conduce. 

Din punct de vedere al organizării, în perioada 1945-1989 econo- 
mia funcționa pe principiul planificării şi conducerii centralizate, fiind 
organizată, ca mod de conducere, în sistem piramidal. Planificarea cen- 
tralizată, în principiu, ar fi trebuit să asigure realizarea unor lucrări de 
planificare pe termen mijlociu şi scurt, la nivel macroeconomic, de 
foarte bună calitate, având în vedere că peste 95% din proprietate era 
proprietatea statului și, prin instituţiile de specialitate, guvernul avea 
la dispoziţie toate datele economice necesare. Planificarea centralizată 
ar fi trebuit să asigure un echilibru în dezvoltarea diferitelor ramuri, 
subramuri și sectoare ale economiei naţionale, în sensul fixării datelor de 
punere în funcțiune a obiectivelor respective şi a dimensionării capaci- 
tăţilor de producţie. În practică, s-a constatat că lucrările de planificare 
pe termen scurt şi mijlociu nu îndeplineau caracteristicile stabilite de 
literatura de specialitate, în sensul că acestea nu au fost temeinic fun- 
damentate economic, social și cultural, ele reprezentând de fapt simple 
opţiuni politice. Aceasta a condus la înregistrarea unor disfuncționalități 
majore în realizarea programelor de dezvoltare industrială în primul 
rând, acestea nefiind armonizate cu dezvoltarea sistemului de transport, 
de distribuţie a energiei electrice, a surselor de materii prime şi forță 
de muncă. Organizarea învăţământului profesional şi superior tehnic 
în primii ani de după instaurarea dictaturii comuniste nu a putut asigura 
întregul necesar de forță de muncă deplin calificată și cadre cu studii 
superioare tehnice şi economice, care să asigure încadrarea în noile 
obiective de investiţii. În aceste condiţii, la nivel micro, conducerea 
întreprinderilor industriale, agricole, de transport, comerciale, a fost 
asigurată de cadre cu pregătire incompletă sau necorespunzătoare, 

aspect care s-a reflectat în performanţele mediocre sau slabe ale acestor 
obiective de investiţii. S-a înregistrat totodată un fenomen de supra- 
dimensionare cu personal a obiectivelor industriale, ceea ce a avut ca 
urmare diseminarea deciziei de conducere, fuga de răspundere, multi- 
plicarea nepermisă a birourilor, serviciilor, atelierelor, echipelor, cu 
efect direct în întârzierea obținerii produsului finit, creşterea costurilor 
de producţie şi realizarea unor produse de calitate mediocră. 

În conformitate cu doctrina politică din perioada respectivă, în anul 
1948 s-a produs naţionalizarea mijloacelor de producție, iar în perioada 
1949-1962 s-a desfășurat procesul de cooperativizare a agriculturii. 

Naţionalizarea mijloacelor de producţie în România a fost exage- 
rată, ajungându-se până la nivelul micilor ateliere meşteşugăreşti. Dacă 
s-ar fi lăsat să funcționeze mica iniţiativă privată, nu s-ar fi pierdut 
practica necesară a conducerii întreprinderilor la nivel micro şi o sursă 
de calificare profesională. Numărul elevilor din școlile profesionale 
create nu era suficient de mare pentru a răspunde necesităţilor. Mai 
mult, elevii care absolveau şcolile profesionale nu puteau efectua acti- 
vităţi lucrative de categoriile III şi IV, deoarece nu aveau suficientă 
experiență practică. 

Morile, daracele, piuele, joagărele și fierăriile aveau caracterul unor 
mici activităţi cu statut familial sau individual. Ele erau destinate asi- 
gurării necesităților locale în sfera prestării de servicii către populaţie. 
Odată cu Legea de naționalizare a mijloacelor de producţie din anul 
1948, majoritatea dintre ele au încetat să mai funcţioneze. O parte din 
micile ateliere meșteşugăreşti au trecut în proprietatea statului, dar multe 
altele au fost distruse, acest lucru însemnând o pierdere economică. 
Interzicerea de către stat a funcționării micilor ateliere meșteșugărești 
a fost o decizie greșită. A fost, practic, un act gratuit. Oamenii nu aveau 
bani pentru a cumpăra bunuri de strictă necesitate şi, chiar dacă ar fi 
avut, în condițiile grele de după cel de-al doilea război mondial nu prea 
aveau ce cumpăra, deoarece era o penurie de bunuri de larg consum. 
Ceea ce s-a dorit prin această măsură a fost desființarea integrală a 

proprietăţii private şi eliminarea unor mici întreprinzători care împingeau 
înainte viața economică, la nivelul lor. 

Desfășurată în perioada 1949-1962, cooperativizarea agriculturii 
a urmărit desființarea proprietăţii private. Țăranii mai înstăriți, care erau 
elementul cel mai activ al satelor, au fost declarați chiaburi şi li s-au 
confiscat terenurile. În acest fel, s-a lovit în elementul cel mai dinamic 
al satelor şi s-a pierdut știința conducerii exploataţiilor agricole la nivel 
micro. Pe de altă parte, înființarea întreprinderilor agricole de stat şi a 
cooperativelor agricole de producţie a avut şi elemente pozitive, care 
au constat în comasarea terenurilor, organizarea producției pe sole mari, 
ceea ce a permis aplicarea unor tehnologii agricole moderne, cum au 
fost erbicidarea, chimizarea, executarea lucrărilor cu mijloace moderne, 
cum erau tractoarele, combinele, iar acolo unde a fost cazul crearea unor 
sisteme de irigaţii. Inginerii agronomi şi zootehnişti erau bine pregătiți 
din punct de vedere profesional. 

Dezvoltarea economică în perioada comunistă punea accentul pe 
industrializare, îndeosebi pe dezvoltarea industriei grele. Industrializarea 
cu orice preţ nu funcţionează în economie, deoarece industria trebuie 
să fie rentabilă. Toată activitatea economică trebuie gândită prin prisma 
costurilor, în caz contrar se ajunge, în final, la faliment. Crearea de 
fabrici nu înseamnă în mod automat dezvoltare, dacă acestea produc 
rebuturi şi generează pierderi. O întreprindere care funcţionează în 
pierdere an de an a fost creată degeaba. După unele aprecieri, circa 
jumătate din întreprinderi lucrau în pierdere. Gheorghe Gheorghiu Dej 
şi Nicolae Ceauşescu au înţeles faptul că motorul dezvoltării economice 
este marea industrie, dar, în dezvoltarea industrială au predominat 
principiile politice în detrimentul legilor economice fundamentale, 
ceea ce a condus la realizarea unor obiective industriale care nu aveau 
bine structurat un program de producţie, o piaţă de desfacere, sursele 
de materie primă şi energie şi nu aveau asigurat integral necesarul de 
forță de muncă. Astfel, s-au realizat obiective de importanță strategică, 
cum este Combinatul Siderurgic Galaţi, la care materia primă, minereu 
de fier și cărbune cocsificabil, era asigurată în proporţie de 100% din 

importuri. Ideea de bază a industrializării trebuie să o constituie valo- 
rificarea superioară a resurselor minerale interne. În lipsa acestora, 
trebuie identificate resurse alternative, însă tot de natură internă. 

Nicolae Ceauşescu era obsedat de ideea leninistă a realizării unor 
obiective industriale cu producţie integrată, opusă principiilor organizării 
industriale a pieței libere, în care dimensiunea optimă a unor capacități 
industriale era undeva în jur de 5.000 de angajaţi, mult mai flexibile 
şi care se puteau restructura uşor, în funcție de necesitățile pieţei. 

Industrializarea României s-a făcut haotic. În cursul procesului de 
industrializare au existat o serie de desincronizări. Astfel, programul 
de dezvoltare a surselor de energie şi a industriei nu au fost sincronizate. 
O serie de obiective industriale s-au realizat înainte de crearea unor 
capacităţi de producţie a energiei electrice. Ca urmare, din exportator 
de energie electrică România a devenit importator de energie electrică! 
din Republica Federală Germania și Turcia. 

Multe obiective industriale noi au fost utilate prin importul unor 
utilaje şi tehnologii depășite tehnologic. În aceste condiţii, produsele 
româneşti nu erau competitive pe piaţa externă. Există o legătură directă 
între nivelul tehnologic al unui produs și înzestrarea unei fabrici şi 
calificarea forței de muncă. Importurile de utilaje noi nu erau însă posibile 
din două motive: pentru că nu existau resurse financiare şi pentru că 
tot ceea ce România primea din exterior era cenzurat, deoarece făcea 
parte din blocul comunist. 

România dispunea de un personal de producţie calificat de valoare 
ridicată şi de o intelectualitate tehnică, dar nu avea oameni pregătiți 
în management micro și macro economic. În acei ani (1945-1989), a 
existat o perioadă în care cibernetica a fost considerată o știință burgheză, 
fiind interzisă la studiu în învățământul superior. După renunţarea la 
această atitudine (la începutul anilor '70), când s-a reintrodus ca materie 


! În anul 1970 România exporta 2,4 miliarde kWh (6,9 % din producţia sa energetică), 


iar în anul 1989 importa 7,8 miliarde kWh (peste 9 % din consumul său) — Bogdan 
Murgescu, România și Europa. Acumularea decalajelor economice (1500-2010), 
Editura Polirom, laşi, 2010, p. 344. 

de studiu cibernetica, în ciuda tuturor eforturilor depuse, România nu 
a ajuns să recupereze timpul pierdut. Ţările occidentale au refuzat să 
livreze României calculatoare performante pentru supravegherea pro- 
ducţiei, aceasta făcându-se cu mijloacele clasice, grafice de producţie, 
realizate şi urmărite manual. În lipsa unor cadre pregătite pentru 
management, a apărut necesitatea implicării masive a inginerilor în 
organizarea, implementarea şi supravegherea producţiei şi a funcționării 
liniilor tehnologice. Conducerea statului s-a preocupat de asigurarea 
necesarului de ingineri, subingineri şi tehnicieni pentru încadrarea 
unor obiective industriale, dar mare parte din ei erau incorect folosiți 
în serviciile de retribuire, aprovizionare şi desfacere, supravegherea 
proceselor tehnologice și doar foarte puțini dintre ei în proiectarea de 
tehnologii şi produse noi. Aceste aspecte conduc la constatarea că în 
perioada analizată, funcționarea şi dezvoltarea sistemului industrial 
în primul rând şi economic în general, a suferit din cauza lipsei unor 
cadre de management calificate pentru ramura industrială sau econo- 
mică respectivă. La această stare de fapt a condus situaţia existentă 
în învățământul superior, tehnic şi economic, unde nu au funcţionat 
facultăţi sau secţii de management, spre deosebire de țările dezvol- 
tate economic, în care acestea erau organizate la solicitarea agenţilor 
economici. Aplicarea unor principii de conducere nefundamentate, 
incomplet fundamentate, sau întâmplătoare, a determinat apariția unor 
dificultăţi în funcționarea obiectivelor industriale în special, realizarea 
unor produse de calitate mediocră şi cu costuri ridicate, ceea ce a condus 
la o slabă atractivitate a produselor în cauză pe piața internă sau externă. 
Sub presiunea factorului politic (realizarea unei producţii industriale 
stabilită prin planul naţional sau cincinal), s-a ajuns ca un număr im- 
portant de capacităţi industriale să rămână cu producţia finită pe stoc. 

În perioada 1945-1989 s-au înfăptuit o serie de obiective industriale 
pentru care nu erau identificate pieţe de desfacere la nivelul producției. 
După unele aprecieri, circa 80% din întreprinderi nu aveau asigurată 
piaţa de desfacere pentru produsele lor. Producţia trebuie să aibă în 
vedere acoperirea consumului intern şi crearea unor rezerve pentru 

export. Întreprinderile românești nu dispuneau de sectoare comerciale, 
pentru că nu era nevoie de acestea, desfacerea pe piaţa internă fiind 
asigurată. România nu dispunea de specialişti în marketing pentru 
pieţele externe. Obţinerea de informaţii de natură economică este foarte 
importantă. Deoarece produsele românești nu erau listate la bursele 
internaționale, în România nu se cunoşteau fluctuațiile preţurilor care 
se practicau pe diferitele pieţe economice externe. Volumul de informaţii 
care provenea de la ataşații comerciali ai ambasadelor românești nu 
era suficient şi nici de actualitate. România a obţinut informații din 
exterior prin intermediul serviciilor de spionaj, însă activitatea acestora a 
fost canalizată spre furtul de tehnologie şi nu spre prospectarea pieţelor. 
În ceea ce priveşte pregătirea personalului de execuţie şi a speci- 
aliştilor, aceasta s-a făcut în grabă, sub presiunea timpului. Formarea 
cadrelor superioare nu ținea pasul cu dezvoltarea industriei, transpor- 
turilor, telecomunicaţiilor, agriculturii. Învăţământul superior românesc 
nu avea organizate facultăți sau secții de management industrial şi co- 
mercial. În majoritatea universităţilor și facultăților din ţară, viitoarele 
cadre erau pregătite incomplet din punct de vedere managerial. Accentul 
se punea pe partea strict profesională. La facultățile de ştiinţe economice 
şi la institute au fost înființate şi au funcţionat secţii de economia 
industriilor și transporturilor, care s-au vrut a fi similarul facultăţilor de 
management din Occident. În perioada de maximă deschidere politică 
(1965-1974), în aceste secții studenţii erau pregătiţi în marketing, pla- 
nificarea micro şi macro economică și ştiinţa conducerii. Din păcate, 
odată ajunşi în producție, mulţi dintre aceştia s-au pierdut în funcții 
minore, fiind repartizați la serviciile și birourile personal, salarizare, 
planificare, protecţia muncii, învățământ profesional, aprovizionare şi 
desfacere, din cauza faptului că persoanele aflate la conducerea între- 
prinderilor nu au ştiut să-i pună în valoare. Pornind de la foarte puțin, 
s-a realizat într-o perioadă scurtă foarte mult. În aceste condiții nu era 
posibil ca produsele realizate să fie de calitatea necesară. Muncitorii 
şi inginerii s-au calificat din mers. Industrializarea s-a făcut în multe 
cazuri cu ingineri stagiari. S-a ajuns în situaţia în care ingineri care 

aveau 4-5 ani vechime erau promovați şefi ai serviciului de planifi- 
care, programare şi urmărirea producţiei în fabrici. Problema calificării 
superioare se întâlnea şi în cazul muncitorilor, majoritatea fiind de 
categoria întâia sau a doua, în timp ce muncitorii de categoria cinci sau 
şase erau puţini. Acesta era rezultatul „arderii” etapelor în dezvoltarea 
economică a României. 

România a avut institute de cercetare şi proiectare, dar nu a avut 
o gândire de perspectivă. Obsesia de a ajunge ţările din Occident din 
urmă s-a materializat prin efortul de a pune în funcţiune utilaje şi teh- 
nologii care în ţările capitaliste erau deja uzate moral. Această optică 
a noastră, de care nu ne putem debarasa, de a-i ajunge din urmă pe 
ceilalți, de a „arde” etapele, nu a fost şi nu este în măsură să ne favo- 
rizeze. Trebuie să ne rupem de această concepție şi să mergem pe calea 
proprie, de dezvoltare a unor ramuri în care să excelăm. Pe de altă parte, 
proiectele de cercetare s-au întocmit pe baza unor directive politice, sau 
au fost mult prea ambiţioase. 

România a promovat standarde diferite în ceea ce priveşte calitatea 
producţiei. Acest lucru a determinat mari diferențe de calitate între pro- 
dusele destinate pieţei interne şi celei externe”. Ideea în sine a constituit 
o mare greşeală. 

Ideea autarhiei economice a fost nerealistă. În lumea economică 
internaţională, marcată de relaţii, de colaborare, nu te poţi izola. O relaţie 
cu un partener economic extern nu poate fi menţinută prin exportul către 
acesta a unor produse şi pe refuzul de a importa de la acesta orice produs. 

Industrializarea forțată în perioada 1965-1989 a urmărit reducerea 
la minimul posibil a dependenţei țării de furnituri din afară: tehnologie, 
utilaje, componente, materii prime, energie. Realizarea industrializării 


? În anul 1977 Nicolae Ceauşescu a decis înființarea în cadrul uzinei de la Colibași 
a unei linii separate de fabricaţie a autoturismelor care se exportau. La fabricarea 
autoturismelor Dacia destinate exportului trebuiau respectate întocmai toate normele 
fabricantului francez, în timp ce restul producției urma să fie realizată cu anumite 
derogări de la standardul de calitate stabilit de către proiectantul străin — Petre Opriş, 
Licenţe străine pentru produse civile și militare fabricate în România (1946-1989), 
Editura Militară, Bucureşti, 2018, p. 102. 

în aceste condiții a presupus în mod implicit importul de utilaje şi 
tehnologii din vest, care erau depășite tehnologic de alte descoperiri 
ştiinţifice, erau poluante şi energofage. Cu toate acestea, în perioada 
respectivă s-a realizat o industrializare puternică a țării în toate ramurile”. 
România avea în anul 1989 o industrie uşoară performantă, care realiza 
produse de bună calitate, din care cea mai mare parte era destinată 
exportului pe pieţele occidentale la preţuri competitive. România avea 
o industrie petrochimică mai mult decât dezvoltată, care se baza pe 
resursele interne de petrol şi gaze naturale şi pe importuri din țările 
Orientului Apropiat, cu care întreținea relații economice strânse. Industria 
chimică era de asemenea foarte dezvoltată şi producea îngrăşăminte 
chimice, insecticide, ierbicide, fibre și fire sintetice, coloranți şi vopseluri. 
În această perioadă România și-a pus în valoare resursele subsolului 
de metale feroase și neferoase și cărbuni, prin flotaţii și staţii de aglo- 
merare a minereurilor, baterii de cocsificare şi combinate siderurgice. 
S-a ajuns la o producţie industrială însemnată de energie electrică”, oțel”, 
ţiţei“ şi cărbune”. România a dezvoltat industria constructoare de mașini, 
bazată pe importul de tehnologie (autoturisme sub licenţă franceză 
Renault, camioane sub licenţă germană MAN, tractoare sub licență 
italiană Fiat, combine autopropulsate pentru recoltat cereale păioase 
sub licenţă italiană Laverda, locomotive diesel electrice sub licenţă 
elveţiană Sulzer-Freres, Brown Bovery şi Schweizerische Lokomotiv 
und Maschinenfabrik, locomotive electrice sub licenţă suedeză Allmäna 


În anul 1989 în România existau 2.102 întreprinderi industriale — Bogdan Murgescu, 
op. cit., p. 342. 

În anul 1950 România producea 2,1 miliarde kWh, iar în anul 1980 realiza 67,5 
miliarde kWh — Ibidem, p. 344. 

În anul 1950 România producea 555.000 de tone de oțel, iar în anul 1989 realiza 
14.410.000 tone de oțel; s-a ajuns ca România să aibă o producției de oțel pe cap 
de locuitor superioară S.U.A. şi U.R.S.S. — Ibidem, pp. 341, 344, 345. 

În anul 1950 România producea 5 milioane de tone de țiței, iar în anul 1976 obținea 
14.700.000 de tone — Ibidem, p. 344 şi Vlad Georgescu, Istoria Românilor. De la 
origini până în zilele noastre, Editura Humanitas, Bucureşti, 1992, p. 288. 

În anul 1950 România producea 2,7 milioane de tone de huilă, iar în anul 1970 obținea 
8,1 milioane de tone — Bogdan Murgescu, op. cit., p. 344. 

Svenska Elektriska AB), cât şi realizate după o concepție aproape originală 
(autobuze şi autoutilitare TV, autoturisme de teren ARO), precum şi 
o industrie reprezentativă de utilaje și maşini agricole. O parte importantă 
din produsele acestei industrii se exportaui. Dificultatea cea mai mare 
în punerea în valoare a acestei industrii realizată într-un timp extrem 
de rapid, violent chiar, a constat în lipsa unor pieţe de desfacere la 
din aceste produse. Cu toate acestea, datorită atitudinii politice a șefului 
statului din acea perioadă şi a simpatiei de care s-a bucurat la un moment 
dat în rândul țărilor occidentale, România a reuşit să exporte o serie 
întreagă de utilaje, mașini, instalaţii și chiar fabrici. Pentru a tempera 
avântul Statului Român, ţările industrializate din Occident au manipulat 
cu bună ştiinţă producția şi exportul României prin comenzi de mijloace 
de transport, precum vagoane de mărfuri (nu însă şi de călători), vapoare 
şi utilaje, care încorporau un volum mare de materii prime, în special 
oţel, care necesitau pentru realizarea lor un consum foarte mare de 
energie electrică şi apă şi pentru realizarea cărora a fost construită o 
industrie poluantă și energofagă. 

În paralel cu realizarea obiectivelor industriale, România a realizat 
calificarea forței de muncă, prin activitatea la locul de muncă și prin 
intermediul şcolilor profesionale, liceelor tehnologice şi învăţămân- 
tului superior. S-a ajuns ca ţara să dispună de o forță de muncă bine 
calificată, în număr suficient de mare pentru a asigura funcționarea 
cele viitoare. 

Ambiţia conducătorului statului român de a plăti în avans datoria 
externă şi realizarea unei bănci internaţionale a țărilor nealiniate a 


5 În perioada 1964-1975 s-au produs 80.233 autoturisme de teren M-461 (variantă 
modernizată a IMS-57), dintre care 46.549 de exemplare (58 %) au fost exportate. 
În anul 1968 la Braşov s-au produs 22.000 de tractoare, dintre care circa 50 % au 
fost exportate. În perioada 1971-1985 la Câmpulung Muscel s-au fabricat peste 
125.000 de autoturisme de teren ARO, dintre care peste 93.000 de exemplare 
(74,4 %) au fost exportate. În perioada 1980-1985 aproximativ 90 % din autoturismele 
de teren ARO au fost exportate — Petre Opriş, op. cit., pp. 73, 84, 85, 87. 

deranjat, fapt care s-a făcut simțit în mod tragic în evenimentele din 
decembrie 1989 şi în cele ulterioare. 


1. Industria 


Procesul de dezvoltare industrială de pe teritoriul Judeţului Bistrița- 
Năsăud a pornit de la întreprinderile existente la sfârşitul celui de-al 
doilea război mondial. Unele dintre acestea, cum erau Fabrica de 
Cherestea Bistriţa Bârgăului”, Fabrica de Cherestea Ilva Mică", Fabrica 
de Hârtie Prundu Bârgăului", Exploatarea minieră Rodna”, au fost 
distruse de armatele germane și maghiare în retragere în anul 1944 şi 
au trebuit refăcute, sau o parte din utilajele unor fabrici şi ateliere, cum 
a fost Fabrica de Mezeluri „ Braedt”” , Atelierul de reparaţii de mașini 
„Ludwig și Neckel”, au fost evacuate în Austria. 

În anul 1949 în Judeţul Năsăud existau: 1 Exploatare de minereu 
de pirită, 1 Exploatare de grafit, 7 cariere de roci, 14 fabrici de cherestea, 
1 Fabrică de sobe de teracotă, 1 Fabrică de Hârtie, 1 Fabrică de Salam, 
1 Fabrică de Marmeladă, 1 Fabrică de Conserve, 1 Fabrică de Cutii de 
Conserve, 3 fabrici de unt, 1 Fabrică de Spirt, 2 fabrici de bere, 1 Fabrică 
de Otet, 9 fabrici de ape gazoase, 1 Fabrică de Săpun, 1 Fabrică de Piele, 
1 Fabrică de Şireturi!5. 

Marile întreprinderi republicane nu puteau asigura singure nece- 
sitățile de bunuri de larg consum. Morile, presele de ulei, daracele, 


” Teodor Ghiţan, Raionul și orașul Bistriţa. Monografie economică, Cluj, 1955, p. 345. 

19 Teodor Ghiţan, Teodor Rusu, Raionul Năsăud. Monografie economică, Cluj, 1956/ 
1957, p. 90. 

1! Alexandru Nistor, loan Mureșan, Ion Rusu — Sărăţeanu, loan Viraj, Îndrumător în 
Arhivele Statului. Judeţul Bistriţa-Năsăud, Bucureşti, 1988. p. 214. 

12 Teodor Ghiţan, Teodor Rusu, op. cit., p. 95. 

15 Teodor Ghiţan, op. cit., p. 375. 

14 Ibidem, pp. 226, 227. 

15 loan Sigmirean, Adrian Onofreiu, Istoria Judeţului Bistrița-Năsăud în documente 
și texte (epocile modernă şi contemporană), Editura „Răsunetul”, Bistriţa, 2001, 
pp. 343, 344. 

atelierele mecanice de tâmplărie, tăbăcărie, marochinărie, fabricile de 
oţet, săpun, ceramică, ape gazoase, se aflau în proprietate particulară, 
iar altele au fost date în administrarea şi conducerea puterii locale de 
stat, a judeţului, plaselor administrative și comunelor. Odată cu națio- 
nalizarea mijloacelor de producție de la 11 iunie 1948, acele întreprin- 
deri care nu erau de interes republican au fost date în administrarea 
serviciilor economice ale județelor, plaselor şi comunelor. Ele funcționau 
ca şi „gospodării chibzuite ” pe lângă comitetele provizorii ale jude- 
telor, plaselor şi comunelor’. Gruparea întreprinderilor în „gospodării 
chibzuite ” pe plase s-a făcut fără a se ține seama de ramurile economice, 
grupându-se morile cu joagărele, abatoarele cu presele de ulei, morile 
cu carierele de piatră şi cuptoarele de var, sau stupăriile cu cărămidăriile 
şi crescătoriile de oi. „Gospodăriile chibzuite ” duceau lipsă de cadre 
şi în special de contabili. Din aceste cauze, ele erau nerentabile". 
Întreprinderile industriale intrate sub administrarea sfaturilor populare 
înregistrau o serie de deficienţe. Multe întreprinderi înregistrau cheltuieli 
de regie mult mai mari decât veniturile lor, ceea ce făcea ca balanţa 
economică a acestora să fie deficitară. Din cauza lipsei contabililor, 
întreprinderile nu erau la zi cu evidenţa contabilă şi nu aveau bilan- 
ţurile încheiate, astfel că producția întreprinderilor nu putea fi urmărită. 
Întreprinderile nu dispuneau de mijloace de transport şi nici de ateliere 
unde să-și poată efectua în termen scurt şi cu minim de cheltuieli reparațiile 
necesare. Totodată întreprinderile nu aveau personal de specialitate pentru 
asistenţa tehnică și tehnologică. Ca urmare a acestor deficiențe, între- 
prinderile nu puteau reduce preţul de cost al articolelor pe care le 
produceau. Din cauza neajunsurilor din procesul de fabricaţie, între- 
prinderile nu atingeau capacitatea maximă de producţie. În multe 
cazuri calitatea produselor lăsa de dorit!$. Ca urmare, la 15 iulie 1950 


16 Teodor Ghiţan, op. cit., p. 394. 

17 Arhivele Naţionale Bistriţa-Năsăud (în continuare ANBN), Fond Comitetul Provizoriu 
al Judeţului Năsăud — Secţia Gospodărie Comunală și Industrie Locală, dosar 
161, f. 90. 

1% Jbidem, dosar 165, f. 79. 

„gospodăriile chibzuite ” din Judeţul Năsăud s-au desfiinţat, ele fiind 
comasate în cadrul Gospodăriei Chibzuite „, Năsăudul ”, cu sediul în 
Bistrita”. În anul 1950, un număr de 34 de mori, 3 prese de ulei, 1 Fabrică 
de Săpun, 2 cariere de var, 1 carieră de piatră, 2 cărămidării, 5 crescătorii 
de porci, 5 ferme agro zootehnice, 1 brutărie, 8 joagăre, 1 atelier mecanic, 
1 atelier fotografic, 3 abatoare şi 2 stupine întrau în categoria întreprin- 
derilor economice industriale locale din Judeţul Năsăud”. 

Desele reorganizări au fost impuse de necesitatea aducerii orga- 
nizării şi funcţionării lor pe principii economice. S-a renunţat treptat 
la forma de organizare judeţeană cu secţii, ateliere de producție în mai 
multe amplasamente şi în zone diferite. 

Procesul de dezvoltare industrială accelerată de pe teritoriul Judeţului 
Bistriţa-Năsăud a avut loc relativ târziu. În anul 1970 Judeţul Bistrița- 
Năsăud avea o economie agrară cu o industrie în dezvoltare. Valoarea 
producţiei agricole era mai mare decât cea a producţiei industriale. 
Astfel, în anul 1970 valoarea producţiei agricole era de 1,1 miliarde 
de lei, iar a producției industriale de 700 milioane de lei”". Valoarea 
producţiei agricole era de 1,5 ori mai mare decât valoarea producţiei 
industriale. În anul 1984 producţia industrială a Judeţului Bistriţa-Năsăud 
era de 10,7 miliarde de lei, iar producţia agricolă de 3,3 miliarde de lei”. 
Valoarea producției industriale era de 3 ori mai mare decât valoarea 
producţiei agricole. 

Prin înființarea în anul 1968 a judeţelor, s-a urmărit dezvoltarea 
unitară pe întreg teritoriu a economiei, în general, şi a industriei, în 
special. Dezvoltarea unitară, echilibrată, a întregului teritoriu al țării din 
punct de vedere economic şi social a fost o măsură extrem de ambițioasă, 
însa în aplicarea acesteia s-au înregistrat erori semnificative. În fiecare 
judeţ trebuiau să existe capacităţi de producţie din toate ramurile in- 


9 Ibidem, f. 84. 

* Ibidem, f. 82. 

?l T, Morariu, I. Buta, A. Maier, Judeţul Bistriţa-Năsăud, Editura Academiei Republicii 
Socialiste România, Bucureşti, 1972, p. 99. 

* Anuarul Statistic al Republicii Socialiste România. 1985, Direcţia Centrală de 
Statistică, pp. 83, 139. 

dustriale. Acest lucru nu este rentabil din punct de vedere economic. 
Principiile proiectării unor unități economice trebuie să aibă în vedere 
apropierea de resursele de materii prime şi de energie, forța de muncă 
pregătită profesional şi posibilitățile de pregătire pentru muncitori, 
maiștri și cadrele cu pregătire superioară, posibilităţile de desfacere a 
mărfurilor, existența unei tradiţii în ramura economică sau industrială 
care se doreşte să fie dezvoltată. Faptul că unele zone ale țării se aflau 
în urmă din punct de vedere economic şi trebuiau aduse din urmă este 
real, dar acest lucru nu însemna că în fiecare judeţ trebuiau create obiec- 
tive industriale care să aparțină tuturor ramurilor economice. Amplasarea 
forțată a unor obiective economice a presupus costuri suplimentare legate 
de aprovizionarea cu materie primă, de slaba infrastructură rutieră şi 
feroviară în anumite zone (ceea ce a presupus costuri de transport care 
au influenţat în mod direct costurile de producție), de cheltuielile cu 
calificarea forţei de muncă. 

Proiectarea platformelor industriale a urmărit îndeplinirea obiec- 
tivelor politice, între care, pe primul plan, se afla dezvoltarea unitară a 
teritoriului ţării. În anul 1978 se prevedea realizarea a 179 de plat- 
forme industriale în cele 236 municipii şi oraşe din România”. Prin 
Decretul Prezidenţial Nr. 54 din 16 martie 1976, s-au aprobat platfor- 
mele industriale și amplasarea în cadrul acestora a obiectivelor industriale 
care urmau a fi realizate în perioada 1976-1980 în oraşele Bistriţa 
(platformele industriale est şi vest), Năsăud şi Beclean”. În Judeţul 
Bistrița-Năsăud s-au construit platforme industriale în orașele Bistriţa, 
Năsăud şi Beclean, cu o suprafaţă totală de 245 de hectare”. 

După reorganizarea administrativ-teritorială şi până în anul 1989, 
fondurile de investiţii alocate pentru edificarea unor obiective eco- 
nomice, sanitare, școlare şi pentru construcţia de locuinţe a fost de 37 


* ANBN, Fond Comitetul Judeţean Bistriţa-Năsăud al Partidului Comunist Român, 
dosar 3/1978, f. 7 v. 

%4 Ibidem, dosar 1/1976, f. 1. 

25 Pompei Crăciun, Simion Lupșan, Pompei Ştefănescu, Ioan Şanta, Mircea Prahase, 
Sever Ursa (coordonatori), Județele patriei. Bistrița-Năsăud. Monografie, Editura 
Sport — Turism, Bucureşti, 1979, p. 71. 

de miliarde de lei, ceea ce reprezenta o sumă considerabilă”. În anul 
1984 investiţiile în economia Judeţului Bistriţa-Năsăud însumau 2,2 
miliarde de lei. Dintre acestea 1 miliard de lei a fost investit în in- 
dustrie și 0,5 miliarde de lei în agricultură”. Ierarhizarea investiţiilor 
prin prioritatea acordată industriei a fost o idee foarte bună, deoarece 
cei mai mulţi bani rezultau din activitatea industrială'5. Procesul indus- 
trializării Judeţului Bistriţa-Năsăud s-a caracterizat printr-o extraordinară 
disipare a fondurilor de investiţii pentru crearea unui număr mare de 
obiective industriale în acelaşi timp, ceea ce a condus la întârzierea 
punerii lor în funcțiune şi a derulării ritmice a fondurilor de investiţii. 
În Judeţul Bistriţa-Năsăud au fost create întreprinderi din toate ramurile: 
extractivă”, constructoare de mașini” pe metalurgică”!, electrotehnică*?, 
de construcţii", de materiale de construcții”“, de prelucrare a lemnului’, 
de prelucrare a maselor plastice”, de sticlărie””, textilă“, de hârtie”, 
alimentară“. 


26 Simion Lupşan, Vasile Tulbure, Ioan Petruţ, loan Varga, Mihai Apopei (coordonatori), 
Căile de comunicaţie şi transporturile din Judeţul Bistriţa-Năsăud, Editura Mesagerul, 
Bistriţa, 1999, p. 344. 

* Anuarul Statistic al Republicii Socialiste România. 1985, Direcţia Centrală de 
Statistică, pp. 216, 217. 

% În anul 1984 producţia industrială a Judeţului Bistriţa-Năsăud era de 10,7 miliarde 
de lei, iar producţia agricolă de 3,3 miliarde de lei — Ibidem, pp. 83, 139. 

? Exploatarea Minieră Rodna, Întreprinderea de Cariere „Ineul” Năsăud. 

30 Întreprinderea Mecanică Bistriţa (MEBIS), Întreprinderea de Utilaj Tehnologic 
Bistriţa (L.U.T.). 

31 Întreprinderea Metalurgică Beclean. 

3 Întreprinderea de Produse Electrotehnice Bistrița (I.P.E.) 

33 Întreprinderea Antrepriză de Construcţii Montaj (L.A.C.M.) 

ii Întreprinderea de Materiale de Construcţii Bistriţa (L.M.C.) 

35 Combinatul de Prelucrare a Lemnului Bistriţa (C.P.L.). 

3 Întreprinderea de Prelucrarea Maselor Plastice Năsăud (1.P.M.P.) 

37 Întreprinderea de Sticlărie pentru Menaj Bistriţa. 

38 Întreprinderea „Netex” Bistriţa, Filatura de Lână Pieptănată Bistriţa, Întreprinderea 
de Mătase Bistriţa, Fabrica de Covoare Beclean, Topitoria de In şi Cânepă Beclean, 
Întreprinderea „Textila” Năsăud, Întreprinderea de Tricotaje Sângeorz-Băi. 

3? Întreprinderea de Hârtie „Bistriţa” Prundu Bârgăului. 

“0 Întreprinderea de Morărit şi Panificaţie Bistriţa, Întreprinderea de Industrializare a 
Cărnii Bistriţa, Întreprinderea Avicolă de Stat Bistriţa, Întreprinderea de Industrializare 

În anul 1971 s-a creat Combinatul Industrial pentru Construcții 
de Mașini Bistrița (C.I.C.M), ca formă unică de organizare în cadrul 
economiei naţionale, constituită prin reorganizarea Întreprinderii de 
Utilaje pentru Industria Materialelor de Construcţii și Refractare Bistriţa 
(I.U.I.M.C.R.), prin preluarea investițiilor în Municipiul Bistriţa de la 
şase centrale industriale. Combinatul Industrial pentru Construcţii de 
Maşini Bistrița avea 13 fabrici în componenţă, cu o producţie extrem 
de diversificată, constând în mașini şi utilaje pentru industria materialelor 
de construcţii și refractare, electrofiltre şi filtre cu saci, mașini şi utilaje 
pentru forje, turnătorii și utilaje pentru industria metalurgică, armături 
industriale din oţel turnat şi construcţii sudate, piese turnate și forjate 
din oţel, elemente hidro-pneumatice de uz general, utilaje pentru industria 
chimică, utilaje pentru industria textilă, ștanţe, matrițe, modele metalice 
şi dispozitive, tablouri electrice şi echipamente pentru acoperiri galvanice, 
cabluri şi conductori electrici, materiale electroizolante, acumulatori 
electrici şi reparaţii de utilaje tehnologice“. În practica de conducere, 
s-a constatat că această formă de organizare a întâmpinat dificultăți 
deosebite, având în vedere profilul extrem de variat de fabricaţie, numărul 
foarte mare de furnizori şi colaboratori, numărul mare de beneficiari, 
precum şi o structură stufoasă determinată de specificitatea fabricilor 
din componența combinatului. Problemele apărute, în special pe linia 
aprovizionării, au fost de o dificultate ridicată, ţinând cont de faptul că 
nomenclatorul materiilor prime, produselor şi materialelor de achiziționat 
depăşea 11.000 de poziţii. Drept urmare, începând cu 1 ianuarie 1982, 
Combinatul Industrial pentru Construcţii de Maşini Bistrița (C.L.C.M.) 
s-a desființat”, pe structura sa înființându-se trei întreprinderi industriale 
în funcţie de profilurile generale de fabricaţie, după cum urmează: 


a Laptelui Bistriţa, Întreprinderea de Legume Fructe Bistriţa (L.L.F.), Întreprinderea 
de Bere, Malt şi Ape Minerale Bistriţa. 

* Buletinul Oficial al Republicii Socialiste România, Partea I, Nr. 25, 21 martie 
1977, p. 2. 

42 Ibidem, Partea I, Nr. 117, 30 decembrie 1981, pp. 1, 2. 

Întreprinderea de Utilaj Tehnologic Bistriţa (LUT), Întreprinderea 
Mecanică Bistriţa” şi Întreprinderea de Produse Electrotehnice Bistriţa 
(.PE)*. 

În întreprinderi existau o serie de probleme: dezordine în funcţio- 
narea mașinilor, sincope în aprovizionarea cu materii prime, indisciplina 
personalului la locul de muncă. Acestea proveneau din lipsa cronică 
a cadrelor de specialitate, a experienţei în conducerea economică a 
întreprinderilor. 

La iniţiativa lui Nicolae Ceaușescu, la Congresul al XI-lea al parti- 
dului s-a decis ca la sfârşitul anului 1980 fiecare judeţ să realizeze o 
producţie industrială de cel puţin 10 miliarde de lei“. Valoarea pro- 
ducţiei industriale a Judeţului Bistriţa-Năsăud a crescut de la 700 de 
milioane de lei în anul 1968*, la 10,7 miliarde de lei în anul 1984%. 
În anul 1984 producția industrială a Judeţului Bistriţa-Năsăud era de 
peste 100 de ori mai mare faţă de anul 1945. În anul 1989, Nicolae 
Ceauşescu a decis ca în cincinalul 1991-1995 Judeţul Bistriţa-Năsăud 
să ajungă la o producţie de peste 20 de miliarde de lei”. Acest obiectiv 
constituia expresia unor ambiţii politice, care nu erau realiste din punct 
de vedere economic. 


% Avea în componență Întreprinderea de Utilaj Chimic, Întreprinderea de Utilaje 
pentru Industria Materialelor de Construcţii şi Refractare, Întreprinderea de 
Armături Industriale din Otel, Turnătoria din Otel pentru Armături Industriale — 
Ibidem, p. 2 

4 Avea în componență Întreprinderea de Echipament Hidropneumatic, Întreprinderea 
de Dispozitive, Ștanţe şi Matriţe, Secţia de mecanică fină — Ibidem, p. 2. 

4 Avea în componenţă Întreprinderea Electrodistribloc, Întreprinderea de Cabluri 
și Materiale Electroizolante, Întreprinderea de Acumulatori, Secţia de conductori 
electrici din aluminiu neizolați şi cabluri de tracțiune — Ibidem, p. 2. 

“ Pompei Crăciun, Simion Lupșan, Pompei Ştefănescu, loan Șanta, Mircea Prahase, 
Sever Ursa (coordonatori), op. cit., p. 57. 

“ Ibidem, p. 85. 

48 Anuarul Statistic al Republicii Socialiste România. 1985, Direcţia Centrală de 
Statistică, p. 83. 

4 ANBN, Fond Comitetul Judeţean Bistriţa-Năsăud al Partidului Comunist Român, 
dosar 1/1986, f. 14 v. 

5 Ibidem, dosar 2/1989, f. 145. 

În anul 1984 în Judeţul Bistriţa-Năsăud existau 30 de întreprinderi”. 
Numărul întreprinderilor din Judeţul Bistriţa-Năsăud era mai mic decât 
cel din judeţele din jur”. 

O mare realizare a fost reprezentată de electrificarea satelor, însă 
procesul s-a desfășurat în ritm lent. În anul 1975 din cele 235 de sate 
care intrau în componenţa Judeţului Bistriţa-Năsăud, 213 sate erau 
electrificate (90,6%). Numărul gospodăriilor săteşti care beneficiau 
de energie electrică era însă mai redus. Din cele 62.754 de gospodării 
din satele electrificate, numai 35.128 (56%) beneficiau de energie 
electrică. Comparativ cu media pe ţară, numărul satelor electrificate 
în Judeţul Bistriţa-Năsăud era aproape egal cu cel din România, dar 
numărul gospodăriilor săteşti din satele electrificate din Judeţul Bistrița- 
Năsăud care beneficiau de energie electrică era sensibil mai mic față 
de cel din țară. Astfel, până la 31 decembrie 1975 energia electrică fusese 
introdusă în 11.932 sate (90,7%) din totalul de 13.149 de sate existente 
în România, iar din cele 3.869.863 gospodării din satele electrificate, un 
număr de 2.576.469 (66,6%) gospodării beneficiau de energie electrică”. 

În ceea ce privește cooperația meşteşugărească, în anul 1979 existau 
şase cooperative cu 2.626 de membri, care lucrau în 142 de secţii şi 
ateliere“. Meseriașii nu erau însă un motor al dezvoltării economice în 
secolul al XX-lea. Ei produceau pentru a satisface o serie de necesităţi 
locale și individuale. 

Ca urmare a mecanizării lucrărilor agricole, o parte a forței de 
muncă din agricultură a devenit disponibilă şi a fost absorbită de către 


5! Din care 22 erau republicane, iar 7 erau cooperatiste — Anuarul Statistic al Republicii 
Socialiste România. 1985, Direcţia Centrală de Statistică, p. 70. 

5 În Judeţul Cluj existau 71 de întreprinderi (din care 53 republicane și 18 coopera- 
tiste), în Judeţul Mureş 63 întreprinderi (din care 44 republicane și 18 cooperatiste), 
în Judeţul Suceava 43 întreprinderi (din care 31 republicane şi 11 cooperatiste), 
iar în Judeţul Maramureş 39 de întreprinderi (din care 23 republicane şi 15 coo- 
peratiste — Ibidem, p. 71. 

3 ANBN, Fond Comitetul Județean Bistrița-Năsăud al Partidului Comunist Român, 
dosar 1/1976, f. 353. 

* Pompei Crăciun, Simion Lupșan, Pompei Ştefănescu, Ioan Şanta, Mircea Prahase, 
Sever Ursa (coordonatori), op. cit., p. 98. 

industrie. A rezultat un proces de urbanizare a Judeţului Bistriţa-Năsăud. 
În perioada 1966-1989 în Judeţul Bistriţa-Năsăud au fost construite 
25.707 apartamente”. 

În paralel cu realizarea obiectivelor industriale, în Judeţul Bistrița- 
Năsăud s-a realizat calificarea forței de muncă, prin activitatea la 
locul de muncă şi prin intermediul şcolilor profesionale şi a liceelor 
de specialitate. În anul 1975 în Judeţul Bistrița-Năsăud existau nouă 
licee de specialitate, care cuprindeau 3.223 de elevi şi şase şcoli de 
specialitate cu 436 de elevi. Dintre liceele înființate în perioada 1969-— 
1974, menţionăm liceele industriale nr. 1, 2, 3 şi 4, cu profil industrial, 
electrotehnic, forestier şi de construcţii, toate aflate în oraşul Bistriţa. 
Pentru pregătirea practică a elevilor au fost înființate un număr de 144 
de laboratoare și 232 ateliere școlare“. Numărul mediu” al muncitorilor a 
crescut de la 9.300 în anul 1950 la 39.900 (în industrie și construcții) 
în anul 1984%. Cadrele tehnice superioare au fost aduse din alte judeţe, 
de multe ori forțat. Din această cauză, cu prima ocazie mulți dintre ei au 
plecat. S-a ajuns ca posturile lor să fie girate de către stagiari. Probleme 
grave existau în secțiile care necesitau forță de muncă specializată, 
calificată. Exista o criză acută de maiştri şi subingineri, care trebuiau 
să coordoneze procesul tehnologic şi de producţie. 


2. Agricultura 


La 14 octombrie 1947, un număr de 12.424 de ţărani au fost împro- 
prietăriți cu 30.137 de hectare de teren, ca urmare a aplicării reformei 


55 Simion Lupşan, Vasile Tulbure, loan Petruţ, loan Varga, Mihai Apopei (coordonatori), 
op. cit., p. 50. 

5 Județul Bistrița-Năsăud — pe coordonatele progresului — (Documentar în sprijinul 
campaniei electorale), Editat de Secţia de propagandă a Comitetului Judeţean Bistrița- 
Năsăud al P.C.R. şi Direcţia Judeţeană de Statistică, 1975, p. 15. 

57 Numărul mediu de salariaţi corespunde numărului mediu de persoane angajate în 
întreprinderi în cursul anului. 

58 Anuarul Statistic al Republicii Socialiste România. 1985, Direcţia Centrală de Statistică, 
pp. 63, 66. 

agrare din anul 1945. În medie, unui împroprietărit îi reveneau 6,05 
iugăre (2,42 hectare) de teren. Datorită suprafeţei mici de pământ deţinute, 
familiile aveau o economie de subzistență. 

În anul 1946 s-a înființat Regia Autonomă a Exploatărilor Agricole, 
Zootehnice, a Industriilor Agricole şi Maşinilor (R.E.A.Z.1.M.)“”. În cadrul 
acesteia, funcționa Circumscripția agricolă Teaca și circumscripțiile 
agricole și vitipomicole Bistriţa și Lechința“!. În anul 1948 în locul 
Regiei Autonome a Exploatărilor Agricole, Zootehnice, a Industriilor 
Agricole şi Maşinilor (R.E.A.Z.1.M.) s-a înfiinţat Administraţia Fermelor 
de Stat şi a Staţiunilor de Maşini (4.F.S.M.)"?. În cadrul acesteia func- 
ționau fermele de stat Bistriţa, Lechinţa şi Teaca”. În anul 1949 în locul 
Administraţiei Fermelor de Stat şi a Staţiunilor de Maşini (A.F.S.M.) 
au apărut gospodăriile agricole de stat (G.A.S.). Astfel de gospodării 
agricole de stat s-au înființat la Bistriţa, Teaca şi Lechinţa“”. 

În Judeţul Năsăud primele cooperative agricole de producţie (C.A.P.) 
s-au înfiinţat în anul 1950 la Jeica, Uriu, Crainimăt, Livezile, Jelna, 
Unirea, Dorolea, Tonciu şi Dipşa“. 

În anul 1979 în Judeţul Bistriţa-Năsăud funcționau cinci întreprin- 
deri agricole de stat, în localităţile Bistriţa, Dumitra, Jelna, Lechinţa, 
Teaca (în componenţa cărora intrau 49 de ferme) şi 57 cooperative 
agricole de producţie“. Numărul cooperativelor agricole de producţie 


5 Statistica agricolă a României, Vol. VI, Suprafaţa şi producţia agricolă în 1945 şi 
1946, Editura Institutului Central de Statistică, București, 1948, p. 118; după alte date, un 
număr de 9.493 țărani din Judeţul Bistriţa — Năsăud au fost împroprietăriți cu 57.442 
iugăre de pământ — Pompei Crăciun, Simion Lupşan, Pompei Ştefănescu, loan Şanta, 
Mircea Prahase, Sever Ursa (coordonatori), op. cit., p. 54. 

% Monitorul Oficial, Partea I, Nr. 275, 27 noiembrie 1946, p. 12238. 

ĉl Teodor Ghiţan, op. cit., pp. 235, 246. 

© Colecţiune de legi, decrete, regulamente şi dispozițiuni normative, tomul XXVI, 
Editura de Stat, Bucureşti, 1948, pp. 1141-1143. 

% Ibidem, pp. 235, 246. 

& Teodor Ghiţan, op. cit., pp. 236, 247. 

% Ibidem, p. 256 şi Pompei Crăciun, Simion Lupşan, Pompei Ştefănescu, Ioan Șanta, 
Mircea Prahase, Sever Ursa (coordonatori), op. cit., p. 55. 

% Pompei Crăciun, Simion Lupșan, Pompei Ştefănescu, loan Şanta, Mircea Prahase, 
Sever Ursa (coordonatori), op. cit., p. 104. 

din Judeţul Bistriţa-Năsăud era mai mic faţă de cel din judeţele vecine“. 
În anul 1988 unităţile agricole cooperatiste înregistrau o pierdere de 
133 de milioane de lei, din care 122,6 milioane de lei proveneau de 
la cele 65 de ferme zootehnice“. 

În anul 1945 în Judeţul Năsăud existau 30 de tractoare, 14 pluguri 
cu tracțiune mecanică, 117 maşini de semănat păioase, 462 maşini de 
semănat porumb, 7 mașini de secerat simple, 27 maşini de cosit, 147 
de batoze, 22 locomobile pentru treierat, 97 de vânturătoare şi 142 de 
trioare”. În anul 1984 în Judeţul Bistriţa-Năsăud existau 2.304 tractoare, 
1.332 pluguri, 471 semănători mecanice şi 422 combine autopropulsate 
pentru recoltat cereale păioase, 198 combine tractate pentru recoltat furaje 
şi 153 prese pentru balotat paie și fân”. Suprafaţa de teren arată cu 
mijloace mecanice a crescut de la 1.942 de hectare în anul 1948” la 
92.055 hectare în anul 1984”. 

La început, din cauza faptului că inginerii şi muncitorii români nu 
aveau experiență suficientă, maşinile agricole au fost utilizate deficitar”. 

În anul 1960 în România existau 243 de staţiuni pentru meca- 
nizarea agriculturii (S$.M.A.)”*. Începând cu 1 iulie 1968 staţiunile de 
mașini şi tractoare s-au transformat în întreprinderi pentru mecanizarea 
agriculturii. Întreprinderea pentru mecanizarea agriculturii era constituită 
din secții de mecanizare și sectoare de deservire a acestora (sectorul 


67 În Judeţul Mureş existau 169 cooperative agricole de producţie, în Judeţul Cluj 148, 
în Judeţul Maramureş 106, iar în Judeţul Suceava 95 — ANBN, Fond Comitetul 
Județean Bistriţa-Năsăud al Partidului Comunist Român, dosar 4/1979, f. 302. 

6 Ibidem, dosar 25/1989, f. 3. 

© Sabin Manuilă, Statistica agricolă a României. Vol. V. Inventarul agricol în anul 
1945, Editura Institutului Central de Statistică, Bucureşti, 1947, p. 38. 

7 Anuarul Statistic al Republicii Socialiste România. 1985, Direcţia Centrală de 
Statistică, pp. 130, 131. 

7! Realizări și perspective ale Judeţului Bistriţa-Năsăud, Bistriţa, 1969, p. 13. 

? Anuarul Statistic al Republicii Socialiste România. 1985, Direcţia Centrală de 
Statistică, p. 142. 

73 În anul 1952 a fost folosită doar 50 % din capacitatea tractoarelor existente în 
cadrul stațiunilor de maşini şi tractoare — Petre Opriș, op. cit., p. 57. 

74 Anuarul Statistic al Republicii Socialiste România. 1985, Direcţia Centrală de 
Statistică, p. 142. 

de reparaţii, sectorul de aprovizionare şi de transporturi). Secţiile de 
mecanizare, ca unităţi de bază ale întreprinderilor pentru mecanizarea 
agriculturii, funcționau de regulă în localităţile unde își aveau sediul 
cooperativele agricole de producţie pe care le deserveau'?. La sfârşitul 
anului 1970 s-a hotărât înființarea în România a 40 de întreprinderi şi 
772 staţiuni pentru mecanizarea agriculturii“. Numărul acestora a 
crescut la 743 în anul 1975, iar apoi a scăzut la 573 în anul 1984”. 

Stațiunea de Maşini şi Tractoare Bistriţa (S.M.T.) s-a înfiinţat în 
anul 1948“. În anul 1968 în Judeţul Bistriţa-Năsăud s-a înfiinţat Între- 
prinderea pentru Mecanizarea Agriculturii Bistriţa-Năsăud şi 13 staţiuni 
pentru mecanizarea agriculturii (S.M.A.)”. În Judeţul Bistriţa-Năsăud 
s-au înființat mai puține staţiuni pentru mecanizarea agriculturii față 
de judeţele Mureş, Cluj şi Suceava şi puţin mai multe decât în Judeţul 
Maramureş”. 

În anul 1950 s-a înființat Staţiunea Experimentală Pomicolă Bistriţa, 
aflată în subordinea Institutului de Cercetări Agronomice a României 
(|.C.A.R.)". Producţia anuală de fructe în Judeţul Bistriţa-Năsăud era 
în anul 1945 de 3.320,5 tone“? iar în anul 1984 a ajuns la 45.284 tones”. 


'5 Buletinul Oficial al Republicii Socialiste România, Nr. 74, Partea I, 7 iunie 1968, 
p. 2 (572). 

75 Ibidem, Nr. 2, Partea I, 5 ianuarie 1971, p.7. 

7! Anuarul Statistic al Republicii Socialiste România. 1985, Direcţia Centrală de 
Statistică, p. 142. 

78 Teodor Ghiţan, op. cit., p. 226. 

79 Cele 13 staţiuni pentru mecanizarea agriculturii erau cele din Bistriţa, Orheiu Bistriţei, 
Teaca, Lechinţa, Urmeniș, Sânmihaiu de Câmpie, Șieu Măgheruș, Beclean, Chiochiş, 
Nimigea de Jos, Şieu Odorhei, Reteag, Uriu — T. Morariu, I. Buta, A. Maier, op. cit., 
p. 103. 

5 În Judeţul Mureş s-au înființat 29 de stațiuni pentru mecanizarea agriculturii, în 
Judeţul Cluj 24 de staţiuni, în Judeţul Suceava 16 staţiuni, iar în Judeţul Maramureş 
12 stațiuni — Buletinul Oficial al Republicii Socialiste România, Nr. 2, Partea I, 5 
ianuarie 1971, pp. 7, 8, 10. 

81 Teodor Ghiţan, op. cit., p. 183. 

82 Se produceau 1.165 chintale de prune (116,5 tone), 37 chintale de caiși, zarzări, 
piersici (3,7 tone), 25.733 chintale de alte fructe (2.573,3 tone), 627.548 kg de nuci 
(627 tone) — Statistica Agricolă a României, Vol. VI, Suprafaţa și producția agricolă 
în 1945 şi 1946, Editura Institutului Central de Statistică, București, 1948, pp. 44, 45. 


102 


DORIN DOLOGA e Aspecte economice pe teritoriul județului Bistrița-Năsăud în perioada 1945-1989 


Producţia agricolă a României era în anul 1984 de peste 7 de ori mai 
mare faţă de anul 1945*. În anul 1984 producţia agricolă a Judeţului 
Bistriţa-Năsăud era de 3,37 miliarde de leis5. 

În anul 1984 suprafața Judeţului Bistriţa-Năsăud era de 530.500 
de hectare de teren. Dintre acestea, 188.287 (35,49%) de hectare erau 
ocupate de păduri, 112.430 (21,19%) hectare de terenuri arabile, 105.045 
(19,80%) hectare de pășuni, 62.190 (11,72%) hectare de fânețe, 16.175 
(3,04%) hectare de livezi, 1.553 (0,29%) hectare de vii, 4.122 (0,77%) 
hectare erau ocupate de ape și bălți, iar 40.698 (7,67%) hectare erau 
ocupate de alte terenuri“. 

Creşterea animalelor completa necesarul de hrană pentru populaţie, 
primă pentru industria uşoară. În anul 1948 în Judeţul Năsăud existau 
7.863 cai, 63.209 bovine, 191.685 oi, 21.054 capre, 10.354 porci, 8.434 
stupi şi 102.975 păsări®®. În anul 1985 în Judeţul Bistriţa-Năsăud existau 
152.300 bovine, 13.100 porci, 439.400 oi, 19.200 capre, 1.488.800 păsări 
şi 18.600 familii de albine“. În anul 1968 din Judeţul Bistriţa-Năsăud 


5 Din care 31.295 tone de mere, 10.232 tone prune, 1.712 tone pere, 976 tone cireşe 
şi vişine, 729 tone nuci, 183 tone căpşuni, 16 tone caise şi zarzăre, 4 tone piersici — 
Anuarul Statistic al Republicii Socialiste România. 1985, Direcţia Centrală de 
Statistică, p. 173. 

5 ANBN, Fond Comitetul Județean Bistriţa-Năsăud al Partidului Comunist Român, 
dosar 1/1986, f. 14 v. 

5 Anuarul Statistic al Republicii Socialiste România. 1985, Direcția Centrală de 
Statistică, p. 139. 

5 Jbidem, p. 119. 

57 În anul 1988 România a exportat 98.220 tone de carne şi specialităţi de porc, 10.388 
tone conserve de carne, 315 tone de salam de Sibiu, 18.705 tone de unt şi alte produse 
alimentare, în valoare de 162,6 milioane de dolari şi 78,5 milioane de ruble, în 
condiţiile în care însă în țară principalele produse alimentare erau distribuite pe 
bază de cartele — Petre Opriş, op. cit., p. 123. 

5 A. Golopenţia, P. Onică, Recensământul agricol din Republica Populară Română. 
25 ianuarie 1948. Rezultate provizorii. Extras din „Probleme economice”, Nr. 3, 
martie 1948, Institutul Central de Statistică, Bucureşti, 1948, pp. 48, 49. 

5 Anuarul Statistic al Republicii Socialiste România. 1985, Direcţia Centrală de 
Statistică, p.181. 

au fost livrate la fondul centralizat al statului peste 10.200 tone de 
carne, 223.000 de hectolitrii lapte și circa 350 tone de lână”. 


3. Comerţul 


Motorul economiei este comerţul. Oricât de mare ar fi producția, 
ea nu poate fi valorificată decât prin vânzare. În anul 1949 în Judeţul 
Năsăud existau 385 unităţi comerciale alimentare și nealimentare”. 
În anul 1984 în Judeţul Bistriţa-Năsăud existau 1.068 de unităţi comer- 
ciale cu amănuntul şi de alimentaţie publică ale sectorului socialist”. 
Volumul de mărfuri de care a beneficiat populația Judeţului Bistrița- 
Năsăud în perioada 1965—1988 a fost de 12,3 miliarde de lei”. 


4. Căile de comunicație și transporturile 


Asigurarea infrastructurii de transport însemna asigurarea accesului 
la resursele solului şi subsolului, la forţa de muncă, la pieţele de apro- 
vizionare și consum. Toate aceste elemente reprezintă factori stimulativi 
în dezvoltarea activității economice zonale. 

Dezvoltarea căilor de comunicaţie din Judeţul Bistriţa-Năsăud a 
pornit de la rețeaua existentă în anul 1945, aceasta fiind afectată de 
distrugerile de la sfârşitul celui de-al doilea război mondial. Astfel, 
un număr de 76 de poduri rutiere, cu o lungime de 1160 m.l., au fost 
distruse prin minare sau incendiere. Acest lucru însemna că aproape 
toate podurile rutiere au fost distruse”. 


” Realizări şi perspective ale judeţului Bistriţa-Năsăud, Bistriţa, 1969, p. 15. 

”! loan Sigmirean, Adrian Onofreiu, op. cit., p. 345. 

” Anuarul Statistic al Republicii Socialiste România. 1985, Direcţia Centrală de 
Statistică, p. 248. 

% ANBN, Fond Comitetul Judeţean Bistriţa-Năsăud al Partidului Comunist Român, 
dosar 4/1989, f. 89. 

” Simion Lupşan, Vasile Tulbure, loan Petruţ, loan Varga, Mihai Apopei (coordonatori), 
op. cit., pp. 283, 284, 288. 

În anul 1946 la Bistriţa s-a înființat o autobază de transporturi 
auto”. Pentru repararea şi întreținerea mijloacelor de transport, în 
anul 1949 s-a înfiinţat Atelierul Mecanic de reparat maşini, denumit 
RAPID”. În anul 1975 s-a înfiinţat Întreprinderea de Transporturi 
Auto Bistriţa-Năsăud (L.T.A.)” şi Unitatea de Mecanizare Transport, 
şi Construcţii Forestiere Bistriţa (U.M.I.C.F.)*. În anul 1979 s-a 
înfiinţat Întreprinderea de Transport Specializat pentru Agricultură şi 
Industria Alimentară Bistriţa-Năsăud (LT.S.A.L.A.)” , iar în anul 1980 
s-a înfiinţat Întreprinderea Judeţeană de Transport Local Bistrița- 
Năsăud (1J.7.L)%. 

În anul 1945 în Judeţul Bistriţa-Năsăud existau 855,5 km de dru- 
muri, dintre care 128,5 km erau drumuri naţionale, iar 558,9 km erau 
drumuri județene". În anul 1984 lungimea drumurilor publice din 
Judeţul Bistriţa-Năsăud era de 1.304 km, din care numai 212 km de 
drum erau modernizate, iar alte 357 km dispuneau de îmbrăcăminte 
asfaltică de tip uşor”. 

Dezvoltarea sistemului feroviar a început de la rețeaua feroviară 
existentă în anul 1945, aceasta fiind afectată de distrugerile de la sfâr- 
şitul celui de-al doilea război mondial. Astfel, căile ferate din Judeţul 
Bistrița-Năsăud, pe o distanță de 500 km, au fost aruncate în aer, fiind 
astfel distruse. Pe linia ferată Ilva Mică-Vatra Dornei toate viaductele 
mari au fost aruncate în aer, iar tunelul de la Mestecăniş a fost în mare 


Aceasta dispunea de 6 autocamioane şi de 6 autobuze — Ibidem, p. 302. 

”% Ibidem, p. 304. 

” Ibidem, p. 423. 

Aceasta avea în dotare în anul 1975 un număr de 400 de mașini, circa 200 tractoare, 

160 încărcătoare frontale tip Ifron şi 40 de utilaje terasiere — Ibidem, pp. 445, 447. 

În anul 1988 aceasta dispunea de 251 de autovehicule — Ibidem, p. 448. 

100 1bidem, p. 441. 

10! Dintre acestea 128,5 km erau drumuri naţionale, 558,9 km erau drumuri judeţene, 
iar 168,1 km erau drumuri comunale — Ibidem, p. 287. 

102 Anuarul Statistic al Republicii Socialiste România. 1985, Direcţia Centrală de Statistică, 

p. 240. 

parte dărâmat. Refacerea căilor ferate distruse s-a încheiat în linii mari 
în anul 1948!%. 

În anul 1948 a început construcția liniei ferate Salva-Vișeu'”. Inau- 


gurarea liniei ferate a avut loc la 28 decembrie 1949'%. Calea ferată Salva- 
Vişeu a pus în valoare resursele şi forța de muncă din Valea Sălăuţei. 

În anul 1984 lungimea căilor ferate din Judeţul Bistriţa-Năsăud 
aflate în exploatare era de 365 km, din care însă numai 87 km (23,83%) 
era electrificată. Din lungimea totală a căilor ferate, 321 km erau linii 
normale, iar 44 km erau linii înguste. Din cele 321 km de linii ferate 
normale, 301 km aveau o singură linie de cale ferată şi numai 20 km 
(6,23%) aveau linii duble de cale ferată'%. România nu avea fondurile 
şi timpul necesar pentru maxima dezvoltare a căilor ferate. Din această 
cauză s-a mers pe ideea depunerii unui efort minim cu consecințe 
maxime. În prima etapă s-au construit o serie de linii de cale ferată, 
urmate în etapa a doua de electrificarea lor şi în etapa a treia de dublarea 
unora dintre ele. Lucrările de electrificare a căilor ferate erau extrem 
de costisitoare. România nu-şi putea permite să investească fonduri 
mari în electrificarea căilor ferate, pentru că eforturile erau canalizate 
spre dezvoltarea industriei. 

În perioada 1945-1989 pe teritoriul Judeţului Bistriţa-Năsăud a 
avut loc o dezvoltare economică susţinută, prin realizarea unor obiective 
majore în domeniul industriei, modernizarea agriculturii şi a reţelelor 
de transport. În acest context, volumul producției industriale a crescut în 
perioada 1945-1984 de 100 de ori, iar volumul producţiei agricole de 
7 ori. Astfel, dezvoltarea economică pe teritoriul judeţului se încadrează 
în dezvoltarea de ansamblu a țării, impusă prin programele ambiţioase 
ale Partidului Comunist prin conducătorii lui. 


1% Simion Lupşan, Vasile Tulbure, loan Petruţ, loan Varga, Mihai Apopei (coordonatori), 
op. cit., pp. 307, 308, 318. 

104 Pompei Crăciun, Simion Lupşan, Pompei Ştefănescu, loan Şanta, Mircea Prahase, 
Sever Ursa (coordonatori), op. cit., p. 55. 

19% Ibidem, p. 335. 

1% Anuarul Statistic al Republicii Socialiste România. 1985, Direcţia Centrală de 
Statistică, p. 238. 

Tranzitia de sistem socio-politic şi economic a condus în România 
şi, pe cale de consecintă, şi în județul Bistriţa-Năsăud, la un declin al 
activitatii economice, acornpaniat de scăderea nivelului de trai, creșterea 
alarmantă a şomajului şi, deci, o reducere a bunăstării oamenilor. 

În perioada la care ne referim, economia românească a trecut de 
la sistemul supercentralizat al planificării cotelor şi repartitiilor, în 
care initiativa oamenilor era complet anulată, la un sistem nou, în 
care a fost descătuşată libera initiativă, care oferea posibilitatea pentru 
fiecare întreprinzător să desfăşoare o afacere pe cont propriu sau în 
asociere cu altii. A inceput, astfel, un proces îndelungat, care s-a numit 
„tranzitia spre economia de piată”, însotit de numeroase actiuni, 
printre care privatizarea a detinut unul din cele mai importante locuri. 
Prin acest proces de privatizare trebuia să se treacă, treptat, de la o 
economie aproape complet etatizată, la o economie bazată pe libera 
initiativă. 

Din păcate, acest proces al tranziţiei s-a prelungit prea mult, deter- 
minat şi de necesitatea schimbărilor de ordin politic, social şi, mai ales, 
în mentalitatea oamenilor. 

Deşi a fost un proces îndelungat şi uneori dureros, procesul de 
privatizare a fost integral incheiat la nivelul judeţului Bistriţa-Năsăud, 
asigurând premisele unei dezvoltări economice bazate pe competiti- 
vitate şi concurentă. 


* Vasile Bar, Președintele Camerei de Comerţ Bistriţa-Năsăud, e-mail: office@cciabn.ro 

1. Tranziţia de la economia 
centralizată la economia de piață 


Perioada primilor ani de după anul 1990 a fost caracterizată de 
un declin semnificativ al evolutiei economice, urmat de o perioadă 
de redresare care s-a bazat, în principal, pe privatizarea societătilor 
comerciale cu capital de stat și aparitia capitalului privat. 

Pentru realizarea acestui proces, noua putere instalată după 1989, 
a trecut, mai întâi, la legiferarea noilor principii politice şi sociale 
pentru aşezarea societății româneşti pe baze democratice, care trebuiau 
să constituie un fundament pentru transformările economice ce urmau. 

Încă din anul 1990 au apărut o serie de legi specifice economiei de 
piată: Legea nr. 31 a societătilor comerciale, Legea nr. 18/1990 privind 
fondul funciar, Decretul Lege nr. 54/1990 care reglementa modalitatea 
de înfiinţare și functionare a Asociatiilor Familiale (AF) şi Persoanelor 
Fizice Independente (PF). În anul 1991, a apărut Legea nr. 58 privind 
privatizarea societătilor comerciale, urmată de numeroase completări, 
precizări şi modificări, şi au apărut organisme noi care trebuiau să 
actioneze în domeniul reașezării proprietăţii pe alte baze: Agentia 
Natională pentru Privatizare, Fondul Proprietătii de Stat și Fondurile 
Proprietătii Private. 

În această etapă, şi în judeţul Bistriţa-Năsăud întreprinderile de 
stat s-au reorganizat în societăți comerciale. Capitalul social al acestora 
a fost impărtit în actiuni, din care 70% au fost administrate în numele 
statului de către Fondul Proprietății de Stat, iar cota de 30% a fost 
preluată în administrare de Fonduri ale Proprietății Private urmând să 
fie transferată cu titlu gratuit către cetătenii români indreptătiți. 

Astfel, în baza dispoziţiilor Legii 58/1991, au fost emise carnete 
cu certificate de proprietate in baza cărora multe societăti comerciale 
cu capital de stat s-au privatizat prin metoda MEBO. Prin această 
metodă, salariaţii au putut să-şi preschimbe carnetele cu certificate de 
proprietate în acţiuni ale societătii la care își desfăşurau activitatea, în 
cota de 30%, administrate de Fondul Proprietății Private în portofoliul 

căruia se regăsea societatea. În acest fel au început privatizarea o serie 
de societăţi comerciale, printre care putem enumera: SC TERAPLAST 
SA, SC RAAL SA, SC ROMBAT SA, SC COMAT SA şi altele. În 
majoritatea cazurilor, această actiune a fost benefică pentru societățile 
respective, care au început din timp un amplu proces de restructurare 
şi modernizare. 

În anul 1995, apare Legea nr. 55 pentru accelerarea procesului de 
privatizare, prin care se reglementează transferul efectiv, şi cu titlu gratuit, 
către cetăţenii romani îndreptățiți, a unei cote de până la limita a 60% 
din capitalul social al societăților comerciale cuprinse în program. La 
finalizarea acestui proces, majoritatea societăţilor comerciale din judeţ 
au fost partial privatizate. 

Concomitent, au apărut noi instituţii ale economiei de piață: Bursa 
de Valori Bucureşti şi piaţa secundară RASDAQ. Toate societățile 
comerciale care au fost cuprinse în programul de accelerare a pro- 
cesului de privatizare au fost listate pe RASDAQ, devenind societăți 
deschise, ale căror acțiuni puteau fi tranzacţionate doar prin interme- 
diul societăţilor de valori mobiliare. În acest fel, acţiunile societăţilor 
interesante au circulat intre deținători, realizându-se prima concentrare 
de capital. Ulterior, acţiunile societătilor comerciale, reprezentând capi- 
talul de stat, rămase în portofoliul Fondului Proprietății de Stat, au fost 
vândute şi, astfel, cea mai mare parte a societăţilor comerciale din 
judeţ au fost privatizate integral. 

O altă posibilitate de a intra în lumea afacerilor a fost aceea de 
utilizare a capitalului propriu pentru înfiinţarea de societăți comerciale. 
Multi investitori au ales această cale, începând să desfășoare activități 
economice, din care multe s-au dovedit a fi afaceri profitabile (ex. 
S.C. ELECTROPLAST SA, S.C. MIRO SA, S.C. VRG SRL, S.C. 
ELIADA CONSULTING SRL, S.C. MIS GRUP SRL). În general, 
întreprinzătorii nou intrati in piață au ales forma societăţii cu răspundere 
limitată, pe care au considerat-o cea mai simplă şi cea mai potrivită 
pentru afacerile lor, dar nu au lipsit nici celelalte forme, desigur, într-un 
număr mult mai mic. 

mai simplă a asociaţiei familiale sau a persoanei fizice independente. 

Aceştia au desfășurat, în general, activități comerciale de mică anvergură, 

în spaţiile propriilor familii sau în pieţe, târguri şi oboare. 

Încet, dar sigur, configuraţia activităţii economice a căpătat noi 
valențe prin implicarea capitalurilor proprii. 

Pe marea platformă industrială a municipiului Bistriţa, fostele între- 
prinderi de stat au fost reorganizate, în general, prin divizarea coloşilor 
industriali în unităţi mai mici, mai uşor de organizat şi de condus, aşa 
cum vom arăta în continuare. 

Întreprinderea de Utilaje pentru Industria Materialelor de Construcţii 
şi Refractare a fost transformată în CICM (Combinatul Industrial pentru 
Construcţii de Maşini) care, în 1982, s-a divizat in IUT (Întreprinderea 
de Utilaj Tehnologic), IPE (Întreprinderea de Produse Electrotehnice), 
IMB (Întreprinderea Mecanică Bistriţa). Într-o fază ulterioară, acestea 
s-au divizat la rândul lor, astfel: 

— Din IUT au rezultat, în 1990: SC COMELF SA — producătoare de 
utilaj tehnologic, SC MEBIS SA — producătoare de echipamente 
hidropneumatice, SC ARIO SA -— producătoare de armături in- 
dustriale, SC RAAL SA — producătoare de radiatoare auto, SC 
OXIGEN SA — producătoare de oxigen şi azot pentru industrie; 

— Din IPE au rezultat, tot prin divizare: SC IPROEB SA -— produ- 
cătoare de cabluri şi conductori electrici izolati şi neizolaţi, SC 
ROMBAT SA - producătoare de acumulatori auto. 


O altă întreprindere care s-a divizat în două societăți comerciale 
a fost IMC (Întreprinderea de Materiale de Construcţii): SC MATCON 
SA — producătoare de prefabricate pentru construcții, SC TERAPLAST 
SA — producătoare de repere din mase plastice, în special ţevi, şi de 
cahle din teracotă. 

Prin procesul de privatizare, pachete semnificative de acțiuni ale 
unor societăți comerciale au fost cumpărate de investitori privaţi autoh- 
toni, ca în cazul: SC COMELF SA, SC IPROEB SA, SC ARIO SA, 

SC PROMET SA, dar şi de investitori străini, așa cum a fost SC 
SAMUS SA. În mare parte, aceste societăţi au fost retehnologizate 
şi reorganizate, astfel încât ele funcționează și în prezent în condiții 
bune, crează locuri de muncă şi contribuie la dezvoltarea economică 
a judeţului. 

Procesul de privatizare a avut şi nereușite la nivel local, care pot 
fi exemplificate prin: SC MOPAL SA, care în prezent nu funcționează 
şi care a generat ample mişcări sociale, SC MOPAN SA, SC CARBIS 
SA, SC INDUSTRIA LAPTELUI SA și altele. 

Tot în stare de nefuncţionare se află şi SC BERE MALȚ SA Bistriţa, 
care, după o privatizare nereușită, parcurge în prezent un şir de litigii 
interminabile, SC ZALEC SA Lechinţa, SC HICART SA Prundu 
Bargăului. 

În sectorul construcțiilor, fostele șantiere din Bistriţa ale TCI Cluj 
şi TIM Braşov s-au privatizat și funcționează independent, iar din fostul 
IACM s-au divizat trei întreprinderi de construcţii privatizate (SC OZON 
& Co SA, SC CONCID SA, SC UCTA SA). 

De asemenea, în sectorul de servicii, IJGCL s-a divizat în societățile 
comerciale PRODITERM SA, a cărui capital este deţinut în procent 
de 100% de Consiliul Local Bistriţa, URBANA SA şi RAJA AQUABIS, 
care a rămas o regie de interes judeţean. IRE (Întreprinderea de Reţele 
Electrice) s-a divizat succesiv, rămânând monopol de stat. În prezent, 
la nivelul județului funcţionează sucursala de furnizare şi distribuţie 
a energiei electrice. 

În ceea ce privește activitatea de servicii către populaţie desfășurată 
de cooperativele meşteşugărești întrunite în cadrul UJCM, acestea au 
devenit independente, şi, după o perioadă de timp, şi-au restrans acti- 
vitatea, iar unele chiar s-au desființat, nereușind să facă față concurenţei. 

În agricultura judeţului, schimbări de fond s-au produs în zona 
cooperativizată şi în care au funcționat întreprinderile agricole de stat. 
Aici, terenurile au fost retrocedate foștilor proprietari, care au trecut 
din nou la mica producţie agricolă de subzistență, caracterizată prin 
randamente reduse. Doar fostele SMA s-au reorganizat în societăți 

comerciale de tip AGROMEC, dar lipsa unor comenzi pentru lucrări 
mecanizate în agricultură a condus la reprofilarea lor sau chiar la fali- 
mentul unora. 

O menţiune aparte în acest context trebuie făcută în legătură cu 
apariţia, chiar din luna mai 1990, a Decretului-Lege nr. 139 cu privire 
la Camerele de Comerţ şi Industrie din România. Prin această prevedere 
legală, au fost constituite, în toate judeţele tării, camere de comerț şi 
industrie teritoriale, iar în București a continuat să funcționeze Camera 
de Comerţ și Industrie a României şi a Municipiului Bucureşti. 

Camerele sunt organizații autonome, destinate promovării intereselor 
membrilor lor, pentru dezvoltarea comerţului şi industriei, corespunzător 
cerinţelor economiei de piață. Urmare acţiunii unui grup de inițiativă, 
care a întreprins demersurile legale pentru a se înfiinţa şi în judeţul 
Bistrița-Năsăud această instituție, prin H.G. 799/26.09.1990 se aprobă 
constituirea Camerei de Comert şi Industrie a judeţului, care a dobândit, 
prin hotărârea amintită, statutul de organizație autonomă cu persona- 
litate juridică. 

În continuare, Camera de Comerţ și Industrie a avut un rol esențial 
în formarea comunităţii de afaceri locale prin atribuţiile sale în domeniile 
constituirii noilor societăți comerciale şi sprijinirii interesului acestora, 
în raport cu autoritățile române și cu organisme din străinătate. 

Încadrată chiar de la început în procesul tranziței la economia de 
piată, Camera de Comerţ și Industrie a devenit un factor activ, aducân- 
du-și o contribuţie importantă în constituirea şi dezvoltarea comunităţii 
de afaceri locale. 


2. Constituirea unei noii comunităţi de afaceri 


Toate schimbările petrecute după 1989 au determinat o altă con- 
figurație a economiei, nu numai sub aspectul proprietătii, dar şi acela 
al structurii, al formelor de organizare, al ocupării fortei de muncă şi 
altele. 

Efectele Legii 31/1990 au început să fie vizibile încă din anul 1991, 
prin formarea unei structuri economice noi, bazate pe libera concurență. 

Urmărind cronologic evoluţia acestei comunități de afaceri, con- 
statăm câteva aspecte caracteristice pentru fiecare etapă, cât şi pentru 
modul în care întreprinzătorii particulari au perceput fenomenul pri- 
vatizării și s-au orientat în noile conditii. 

În primul an (1991) s-au constituit în judeţ 862 de societăţi comer- 
ciale, cifră care a crescut până în 1994, când numărul total al acestora 
a ajuns la 4.605. Începând cu 1995, numărul societătilor comerciale 
înmatriculate anual la Registrul Comertului, a înregistrat o scădere an 
de an, la cifre cuprinse între 359 și 608 anual, pentru ca în anul 2003 
să se ajungă din nou la 834 societăţi comerciale înmatriculate. 

Explicaţia acestei scăderi, începând cu anul 1995, constă în anularea 
facilitătilor ce se acordau societăților comerciale nou inființate până 
în anul 1994, privind scutirea, pentru o perioadă de cinci ani, la plata 
impozitului pe profit. 


Tab. 1. Situaţia înmatriculărilor, 
conform înregistrărilor din Registrul Comerţului 


1991 |1992 |1993|1994/1995|1996|1997|1998|1999|2000|2001|2002|2003 


SC 
capital| 862 |1275|1079|1389| 595 | 514 | 608 | 458 | 359 | 389 | 407 | 456 | 834 


privat 


AF | 21 | 19 | 72 |217 |334 | 424 | 243 | 229 | 261 | 380 | 362 | 297 | 162 


PF 12 | 4 | 20 | 38 | 29 |155| 58 | 30 | 60 |255 |248 | 171 | 243 


SC 
capital| 23 | 1 0 2 5 0 1 2 1 1 0 0 0 
mixt 


Sursa: Baza de date a CCIA BN 


După cum se cunoaşte, formele de organizare ale societăţilor co- 
merciale au fost variate, dând posibilitate întreprinzătorilor să aleagă 
între SRL, SNC, SCS şi SA, la care se mai adăugau formele specifice 

pentru organizaţiile cooperatiste. Chiar de la început, s-a evidenţiat 
faptul că întreprinzătorii au preferat forma societăţii cu răspundere 
limitată (SRL), astfel că în primul an, 1991, din 862 societăţi înmatri- 
culate, 614 au fost SRL. Proporția s-a păstrat în continuare şi chiar 
s-a accentuat, situându-se între 89% şi 96%. 

Alegerea acestei forme de organizare pentru noile societăți co- 
merciale înființate se explică şi prin faptul că era singura în care era 
permis „asociatul unic”. Acest lucru demonstrează şi anumite temeri 
legate de asocierea cu alte persoane, care, pentru celelalte forme, era 
obligatorie. Cei care intrau în afaceri voiau, cel puţin pentru început, 
să îşi încerce propriile forţe, pentru a nu împărți nici succesul, nici 
riscul cu altcineva. 

În ceea ce privește dinamica înființării de asociaţii familiale şi pers- 
oane fizice independente se constată că, din cele 3.021 AF înfiinţate 
în intervalul 1991-2003, un număr de 2.358 s-au înfiinţat după 1995, 
iar, din 1.323 PF înfiinţate pe întreg intervalul 1991-2003, un număr 
de 1.220 s-au înfiinţat după 1995. 

Acest fapt se datorează, în principal, aceleiaşi cauze pentru care, 
începând din anul 1995, a scăzut numărul de societăți comerciale în- 
matriculate, şi anume anularea facilităților privind scutirea la plata impo- 
zitului pe profit, după 1994. În acelaşi timp, formalitățile de înfiinţare 
şi de conducere a acestor forme de organizare erau mult mai simple, 
atrăgând şi persoane care nu aveau experienţa managerială necesară 
pentru conducerea unor afaceri importante. 


3. Situaţia actuală 
a economiei județului Bistriţa-Năsăud 


Principalele domenii de activitate după înregistrările din Registrul 
Comerţului. 

Pentru a avea o imagine asupra structurii activităților desfășurate 
în judeţ, conform codului de clasificare a activităţilor din economia 

națională (CAEN), prezentăm în continuare numărul societăţilor comer- 
ciale din fiecare domeniu de activitate şi proporția pe care o reprezintă, 
în total, la data de 31 decembrie 2003. 


Tab. 2. Numărul de societăţi comerciale pe domenii de activitate 


Nr. Domeniul de activitate ; Nain r ; % 
de societăți comerciale 
1 Agricultură 183 3,05 
2 Industrie 1.333 22,25 
3 Constructii 259 4,32 
4 Comerț, din care: 2.808 46,87 
1. Comerț cu autovehicule, 105 1,75 
piese şi accesorii auto 
2. Activităţi de intermediere 137 2,29 
în comerțul cu ridicata 

3. Comerţ cu ridicata 526 8,78 
4. Comerţ cu amănuntul 2.040 34,05 
5 Turism 251 4,19 
6 Transport 323 5,39 
7 Finante, bănci 44 0,73 
8 Informatică 72 1,20 
9 Proiectare 78 1,30 
10 Sănătate umană 68 1,14 
11 Prestări servicii 237 3,96 
12 | Alte activități 335 5,60 
TOTAL 5.991 100,00 


Sursa: Direcția Generală a Finanțelor Publice şi Controlului Financiar de Stat 


Analizând informaţiile prezentate, se desprinde faptul că numărul 
cel mai mare de agenți economici se află in activităţile comerciale și, 
din acestea, ponderea este deţinută de cei care lucrează in comerţul 
cu amănuntul. Această situaţie este perfect normală pentru etapa de 
tranziție pe care a traversat-o economia. Eforturile necesare pentru a 
începe o astfel de activitate, pur comercială nu sunt foarte mari, riscul 

este mai mic, iar acumulările de capital, într-un timp relativ scurt, sunt 
mai mari. Aceasta a condus la extinderea reţelei de spaţii comerciale 
organizate în apartamente situate la parter de bloc, transformate în 
spaţii de vânzare. Eficienţa acestora este sporită de faptul că spaţiul 
este utilizat aproape în întregime, neexistând suprafeţe ineficiente, ca 
în cazul magazinelor mari, pot fi deservite de personal puţin, iar des- 
facerea este adusă foarte aproape de consumator, ceea ce reprezintă 
un avantaj. 

Pe locul următor, se regăsesc activităţile industriale, cu un număr 
de 1.333 societăți comerciale, din care cele mai multe în sectorul pre- 
lucrării lemnului, după care urmează sectorul industriei alimentare 
(morărit-panificaţie, produse lactate, produse din carne), sectorul textile, 
tricotaje și îmbrăcăminte, sectorul produselor din metal și sectorul maselor 
plastice, aşa cum reiese din următorul tabel: 


Tab. 3. Numărui societăţilor comerciale 
din Sectorul industrial pe domenii de activitate 


Număr 
Domeniul de activitate de societăți % 
comerciale 
Industrie, din care: 1.333 22,25 
l. Productia, prelucrarea şi comercializarea cărnii 35 0,58 
2. Fabricarea produselor lactate 59 0,98 
3. Fabricarea produselor de morărit şi panificaţie 124 2,07 
4. Fabricarea băuturilor 12 0,20 
5. Fabricarea altor produse alimentare 34 0,57 
6. Fabricarea textilelor şi articolelor din textile 65 1,08 
7. Fabricarea articolelor tricotate 59 0,98 
8. Fabricarea de incălțăminte 57 0,95 
9. Obţinerea de produse din piele și blănuri 40 0,67 
10. Prelucrarea brută a lemnului 272 4,54 
11. Obținerea altor produse din lemn 114 1,90 
12. Producția articolelor din material plastic 58 0,97 

13. Fabricarea produselor din metal 91 1,52 
14. Producția de mobilier 75 1,25 
15. Obținerea altor produse industriale 238 3,97 


Sursa: Direcția Generală a Finanțelor Publice şi Controlului Financiar de Stat 


Pe locul al treilea se situează activitățile de transport, după care 
urmează în ordine: prestările de servicii, agricultura, activitățile de pro- 
iectare, informatică, sănătate și finanțe-bănci. În categoria „alte activități” 
se regăsesc societăți comerciale care nu se încadrează în nici una din 
categoriile enumerate, cum sunt: poșta şi telecomunicațiile, intermedieri 
financiare, activități de asigurări, tranzacții imobiliare, activități de 
închiriere, activități de consultantă, activități de investigație şi pro- 
tecție etc.). 


4. Rezultatele economico-financiare 
în anii 2002-2003, pe bază de bilanţ 


Pentru a avea o dimensiune reală a nivelului de dezvoltare econo- 
mică a județului Bistriţa-Năsăud, este necesar să urmărim o analiză 
economico-financiară bazată pe documentele oficiale (deşi statice), 
care sunt bilanțurile contabile. Faţă de prezentarea anterioară a eco- 
nomiei județului, în cadrul căreia au fost incluşi toți actorii comunității 
de afaceri (societăţi comerciale, asociaţii familiale şi persoane fizice), 
analiza economico-financiară, pe baza bilanţurilor contabile centralizate 
de către organele financiare, va conține numai date referitoare la agenții 
economici care au obligativitatea depunerii acestor declaraţii financiare. 
Apar, astfel, în mod inevitabil, la unii indicatori, diferenţe între cele 
două prezentări, care se explică prin faptul că în primul caz s-au utilizat 
baze de date mai largi, iar pentru analiza economico-financiară se 
utilizează numai datele bilanţiere. 

Diferenţele la care ne referim apar în primul rând în situația numerică 
a agenților economici, prin faptul că numărul celor înscrişi la D.G.F.P. 

pentru anul 2003 este de 7.338 şi reprezintă doar societăţile comerciale 
care au obligaţia să depună bilanţul contabil, fără a fi cuprinse asociațiile 
familiale şi persoanele fizice. 


Tab 4. Situaţia depunerii bilanţurilor contabile 


2002 2003 
Numărul societăților comerciale 6.719 1 338 
înscrise la organele financiare 
Numărul celor care au depus 5.497 5.983 
situaţii financiare anuale 
Numărul celor care nu au depus 191 831 
situații financiare anuale 
Numărul celor care au depus declarații 
pentru lipsă de activitate al wA 


Sursa: Direcția Generală a Finanțelor Publice şi Controlului Financiar de Stat 


Cauzele pentru nedepunerea situațiilor financiare de către unele 
societăți comerciale au constat în: acțiuni de lichidare judiciară, reor- 
ganizare judiciară, faliment, procedură de dizolvare, decesul sau detenția 
administratorului. 

După cum se poate observa, creşterea numărului de agenți econo- 
mici, în 2003 față de 2002, se înregistrează la toate categoriile analizate. 
În primul rând, numărul agenților economici înscriși la organele finan- 
ciare creşte cu peste 600, ilustrând tendința de abordare a domeniului 
afacerilor de către tot mai multe persoane. Se remarcă, apoi, faptul că 
numărul celor care au depus situaţiile financiare, faţă de numărul celor 
înscrişi, se menţine la același nivel, de 82%, în fiecare an, la fel şi 
numărul celor care nu au depus situaţiile financiare, ceea ce constituie 
un semnal pentru o analiză adâncită asupra cauzelor care determină 
această situaţie. La fel, este în creştere numărul celor care au depus 
declaraţii pentru inactivitate, fapt ce denotă ori o alegere greșită a 
domeniului de activitate pe care l-au abordat, ori o evaluare greșită a 
posibilităților de care dispun. 

Iată câteva concluzii edificatoare asupra activităţii economice des- 
făşurate în județul Bistriţa-Năsăud. 

Cu privire la datele de bilanţ, se constată o creştere substanțială, 
în anul 2003 față de 2002, atât a activelor fixe imobilizate, cât şi a 
activelor circulante. Dacă în cazul activelor fixe se poate reţine, ca 
aspect pozitiv al acestei creşteri, faptul că reflectă o dezvoltare a bazei 
materiale prin noi construcţii şi prin noi dotări pentru retehnologizare, 
în cazul activelor circulante nu se poate face aceeași apreciere pozitivă, 
deoarece diferența se datorează în principal creșterii stocurilor şi crean- 
telor, ceea ce înseamnă că se lucrează cu stocuri mai mari, pe de o parte 
şi, pe de altă parte, avem de-a face cu o încetinire a decontărilor, prin 
încasarea cu întârziere a creanţelor. In ambele cazuri, este vorba despre 
imobilizări de fonduri cu efecte negative asupra duratelor de rotaţie a 
acestora şi, în final, asupra eficienţei activității desfăşurate. Aceeaşi 
apreciere negativă se poate face în privinţa creşterii datoriilor totale, 
care, în anul 2003 sunt cu 57% mai mari decât în anul 2002. Acest 
lucru semnifică o practică defectuoasă în plata obligațiilor pe care le 
au firmele, atât cu privire la datoriile către bugetul de stat şi al asigu- 
rărilor sociale, cât şi către partenerii de afaceri. 

Capitalurile cresc şi ele cu o medie de 33% în 2003 față de 2002, 
ceea ce reflec-tă un proces de capitalizare a firmelor existente şi în 
același timp, contribuţia celor noi veniți în cadrul comunităţii de afaceri, 
înscriși la organele financiare care sunt în 2003 cu 619 mai mulți 
decât în 2002. 

Cea mai mare creştere este înregistrată de către întreprinderile mari. 
Cum în anul 2003 nu au fost înfiinţate întreprinderi mari se poate trage 
concluzia că această creştere a capitalurilor se bazează pe capitalizarea 
societăților comerciale existente. 

La rândul lor, şi microîntreprinderile (întreprinderi cu maxim 9 
salariaţi) inregistrează mai mult decât dublarea capitalurilor, care cresc 
cu 270%. În valori absolute, cifra nu este foarte mare, dar se poate trage 
concluzia că anul 2003 a fost un an favorabil pentru microîntreprinderi, 
tendință bazată, probabil, și pe legislaţia avantajoasă acestui tip de 

societate comercială (microîntreprinderile nu plătesc impozit pe profit, 
ci doar o cotă de 1,5% din cifra de afaceri). 

Analizând indicatorii contului de profit şi pierdere, se pot des- 
prinde, de asemenea, unele aspecte concludente. Astfel, în anul 2003, 
cifra de afaceri și veniturile totale realizate de societățile comerciale 
din judeţ au fost mai mari cu 36% față de anul 2002. Chiar dacă eli- 
minăm efectul inflației, de 9,5% , rămâne totuși o creștere însemnată 
a acestor indicatori, ceea ce denotă un trend ascendent al activităţii 
economice. Este de remarcat faptul că şi la capitolul cheltuieli totale, 
creșterea se realizează în aceeaşi proporţie cu veniturile, ceea ce ar 
trebui să conducă la același nivel de creştere şi pentru profitul realizat. 
Din păcate, acest lucru nu se întâmplă, deoarece atât în anul 2002, 
cât şi în anul 2003, s-a înregistrat şi un important volum de pierderi, 
care, la nivelul intregului judeţ, diminuează cuantumul profiturilor cu 
436.758 mil. lei in anul 2002 şi cu 462.543 mil. lei în anul 2003. O 
îmbunătăţire se remarcă, totuşi, prin faptul că, în timp ce profitul net 
total creşte în anul 2003 faţă de 2002 cu 23,8%, pierderile totale în- 
registrează o creştere de numai 5,9%. Se mai poate remarca faptul că 
nivelul cel mai mare de creştere a profitului se înregistrează în sectorul 
microîntreprinderilor cu 120% , în timp ce pierderile aceluiași sector 
cresc doar cu 19%. 

Trebuie să subliniem aspectul negativ cu privire la pierderile în- 
registrate, prin faptul că din cele aproape 6.000 de societăți comerciale, 
1.804 şi-au incheiat activitatea în anul 2003 cu pierderi, reprezentând 
un procent de 30,15% din numărul total al societăților comerciale care 
funcționează în județ. Pe forme de proprietate, pierderile s-au înregistrat 
în proporţie de 85,5% în cadrul sectorului privat, 10,7% în cadrul 
sectorului de stat, 3,6% în cadrul sectorului mixt şi 0,2% în sectorul 
cooperatist. Ceea ce constituie un alt aspect negativ constă în faptul 
că la pierderile anului 2003 se adaugă suma de 1.036.672 mil. lei , 
reprezentând pierderi neacoperite din anii precedenţi, ridicând astfel 
totalul pierderilor pe întregul județ la peste 55% din capitalul social 
total. Cu privire la cauzele care au determinat înregistrarea acestor 

pierderi, ele constau în: depășirea costurilor, nerealizarea veniturilor, 
dobânzi, amenzi şi penalităţi. Primele două cauze, care vizează depă- 
şirea costurilor şi nerealizarea veniturilor, reflectă o insuficientă stăpânire 
a afacerii, datorată, la rândul ei, unui management care nu se ridică la 
nivelul cerut pentru o economie de piață, ceea ce presupune acordarea 
unei mai mari atenţii asigurării unui nivel de pregătire mai ridicat 
pentru cei care conduc afacerile. Cu privire la amenzi şi penalități, 
din cuantumul lor ridicat, s-ar putea reține faptul că sunt rnai mulți 
factori care determină această stare de lucruri: numărul mare de orga- 
nisme care au în atribuţiile lor aplicarea de amenzi, cuantumul mare 
al amenzilor, un oarecare subiectivism în aplicarea lor şi, nu în ultimul 
rând, numărul mare de abateri de la legislaţie din partea firmelor. În 
privința dobânzilor, se poate spune că ele reprezintă un procent ne- 
semnificativ din cuantumul total al cauzelor care determină pierderile, 
aşa cum se desprinde din următoarele date: 


— depăşirea costurilor 87,82% 
—  nerealizarea veniturilor 0,68% 
— dobânzi 0,01% 
— amenzi și penalități 3,25% 
— alte cauze 8,24% 


5. Schimburile economice externe 


Unul dintre indicatorii importanţi care determină creşterea cifrei 
de afaceri este activitatea de export. Judeţul Bistriţa-Năsăud este un judeţ 
cu traditie în export, dar structura acestuia a suferit în timp anumite 
modificări. 

Astfel, în anul 2003 situaţia exporturilor şi a importurilor în județul 
Bistriţa-Năsăud, față de total ţară, se prezenta conform tab. 5 

În ceea ce priveşte principalele produse exportate și importate, 
situaţia se prezintă ca în tab. 6 şi respectiv tab. 7. 

Tab. 5. Situația exporturilor și importurilor în anul 2003 (mii euro) 


Total ţară Jud. Bistriţa-Năsăud % 
Exporturi FOB 5.613.750 1.113.018 0,72 
Importuri CIF 21.201.370 100.132 0,47 


Sursa: Direcţia Judeţeană de Statistică Bistriţa-Năsaud 


Tab. 6. Export Bistrița-Năsăud, 2003 


za Capitol USD 
84 Maşini şi dispozitive mecanice 22.927.83844 
44 Lemn, cărbune de lemn şi articole din lemn 14.461.289 
94 Mobila, mobilier rnedico-chiurgical, articole de pat, similare 13.098.746 
6l Articole şi accesorii de incăltăminte, tricotaje 12.589.726 
85 Maşini, aparate şi materiale electrice şi părti ale acestora 11.427.588 
1 Animale vii 11.047.056 
87 Automobile, tractoare, biciclete, alte vehicule, accesorii 10.529.568 
50 | Mătase 8.045.657 
96 Articole diverse 1.255.567 
90 Instrumente şi aparate optice, fotografice 1.239.758 
8 Fructe comestibite, coji de citrice şi pepeni 1.088.132 
62 Articole de îmbrăcăminte şi accesorii 68.953 
86 Vehicule şi echipamente pentru căile ferate 833.210 
20 Preparate din legume, fructe, sâmburi sau alte părti de plante 806.364 
Sursa: Direcția Generală a Vămilor 
Tab. 7. Import Bistriţa-Năsăud, 2003 
Cod SH Capitol USD 
84 Maşini şi dispozitive mecanice 18.607.908 
85 Maşini, aparate şi materiale electrice şi părti ale acestora | 15.736.931 
39 Materiale plastice şi articole din material plastic 12.289.007 
87 Automobile, tractoare, biciclete, alte vehicule, accesorii 9.620.542 
50 Mătase 6.457.387 
55 Fibre sintetice sau artificiale discontinue 6.229.126 


Sursa: Direcţia Generală Vămilor 

6. Principalii indicatori economici ai societăților 
industriale bistriţene între anii 2014-2017 


Tab. 8. Microîntreprinderi 


Indicatori 


2014 


2015 


2016 


2017 


Cifra de afaceri 
netă 


1.557.031.420 


1.991.696.415 


1.951.232.607 


2.445.847.455 


Profit din 


118.484.279| 221.661.614| 228.586.792| 252.123.209 
exploatare 
D aa = 6.450 6.796 7.113 7.585 
microîntreprinderi 
Număr de salariaţi 9.934 9.922 10.662 10.650 
Tab. 9. Întreprinderi mici 
Indicatori 2014 2015 2016 2017 

Cifra 

____12.086.338.105 | 2.224.491,721 | 2.316.023.963 | 2.434.889.933 
de afaceri netă 
Profit 94.983.061| 170.391.473| 181.502.973| 165.450.683 
din exploatare 
Apr ESN 535 563 543 526 
întreprinderi mici 
Numara 10.837 11.227 10.962 10.420 
de salariați 

Tab. 10. Întreprinderi mijlocii 
Indicatori 2014 2015 2016 2017 

Cifra 

> | 2.221.449.911 | 2.577.280.477 | 2.704.401.284 | 2.620.086.412 
de afaceri netă 
brott din 88.140.362 | 149.842.199| 163.580.586) 121.090.225 
exploatare 
Număr 
întreprinderi 88 97 102 95 
mijlocii 
Pumar 9.350 10.323 11.069 9.870 


de salariați 

Tab. 11. Întreprinderi mari 


Indicatori 2014 2015 2016 2017 
Cifra de 1.289.472.540 | 1.650.144.125 | 1.578.753.053 | 1.545.650.488 
afaceri netă 
Profit din 59.655.354 75.336.178 73.129.043 63.046.648 
exploatare 
Număr 
întreprinderi 9 12 12 12 
mari 
Nurat 3.949 4.925 4.982 4.555 
salariați 

Tab. 12. Întreprinderi foarte mari 
Indicatori 2014 2015 2016 2017 
Cifra de 1.251.302.039 | 1.649.507.247 | 1.947.557.392 | 2.106.884.687 
afaceri netă 
Profit din 48.368.691 40.697.702 30.954.583 73.719.094 
exploatare 
Număr 
întreprinderi 3 4 3 3 
foarte mari 
Nurat, 7.943 11.392 11.141 10.198 
salariați 


7. Concluzii generale 


Concluziile care pot fi trase din această analiză economică sunt 


următoarele: 


— Există un nucleu de 100 de societăți comerciale care reprezintă 


motorul dezvoltării economice a județului şi care trebuie susținute 


prin strategii de dezvoltare locală, deoarece au dovedit că sunt în 
măsură să creeze locuri de muncă durabile, să participe activ la 


dezvoltarea economică locală, precum și la dezvoltarea societății, 
în ansamblul ei. 

şi naţional, printre care putem enumera: producția de baterii auto, 
radiatoare auto, cabluri electrice, ţevi şi tuburi PVC, producţia de 
articole din materiale compozite, armate cu fibră de sticlă şi, nu 
în ultimul rând, cablaje auto. 

Din păcate, nu toate produsele locale au un grad de competiti- 
vitate ridicat, care să le permită să facă față unei concurente reale 
în piaţa unică europeană. Din acest punct de vedere, firmele, cel puțin 
firmele-leader de pe piața locală şi naţională, ar trebui sprijinite, pe 
în acest sens dezvoltă SC TERAPLAST GP SA; SC ROMBAT 
SA; SC COMELF SA; SC ELECTROPLAST SA; SC MEBIS SA; 
SC MIRO SA; SC SOMPLAST SA; SC RAAL SA; SC POLITUB 
SRL; SC PLASTSISTEM SA; SC IPROEB SA; SC BETAK SA; 
SC MILGRIMEX SRL ş.a. 

Există domenii care au fost puţin exploatate şi dezvoltate la nivel 
local şi care ar putea reprezenta un potenţial de dezvoltare pentru 
firmele mici și mijlocii, prin valoarea lor adaugată. Ne referim în 
special la industria alimentară, care va putea să se profileze pe 
produse ecologice şi pe produse specifice, pentru care ar trebui 
obținute mărci proprii, reprezentative pentru zona de unde provin 
(brânzeturi, preparate de carmangerie, etc) 

